Vagun Huttuvan Beynun Kury 1000 Volt Ge Current! - Vaguthu\nވަގުން ހުއްޓުވަން ބޭނުން ކުރީ 1000 ވޯލްޓުގެ ކަރަންޓު!\nމިހާރަކަށް އައިސް ރާއްޖޭގައިވެސް ސައިކަލު މަޑި ދަށުންނާއި ކާރުތަށް ހަލާކުކޮށްލައިގެން އޭގެ ތެރޭގައި ހުންނަ އެއްޗެހި ވަގަށް ނެގުން ވަނީ އާއްމު ކަމަކަށް ވެފައެވެ. މިއީ އިނގިރޭސި ވިލާތުގެވެސް ހާލަތު ކަމުގައި ވާއިރު، އެ ގައުމުގެ މީހަކު މިވަނީ އޭނާގެ ވޭނުން ވައްކަން ކުރުން ހުއްޓުވުމުގެ ގޮތުން މޮޅު ކަމެއް ކޮށްފައެވެ.\nއުމުރުން 61 އަހަރުގެ ރޭން ޓޭލާ އަކީ ކަރަންޓުގެ މަސައްކަތް ކުރަމުން އަންނަ މީހެކެވެ. އެ މަސައްކަތް ކުރުމަށް ބޭނުން ކުރާ ސާމާނު ޓޭލާ ރައްކާ ކޮށްފައި ހުންނަނީ އޭނާ ދުއްވާ ވޭނު ތެރޭގައެވެ. ނަމަވެސް،2އަހަރު ތެރޭގައި އެ ވޭނުގެ ތެރެއިން ކަރަންޓާއި ގުޅުން ހުރި އެކި އެކި ސާމާނު ވަނީ ވަގަށް ނަގާފައެވެ. އެތަކެތީގެ އަގު 6000 އެމެރިކާ ޑޮލަރު (92،400 ރުފިޔާ) އަރާ އިރު، ޓޭލާ ނިންމީ މިކަން ހުއްޓުވުމުގެ ގޮތުން ކަރަންޓު ބޭނުން ކުރާށެވެ.\nމިހާރު ވޭނުގެ ދޮރު ދަންވަރު ގަޑީގައި ހުޅުވަން މަސައްކަތް ކުރާ ކޮންމެ މީހަކަށްވެސް 1000 ވޯލްޓުގެ ކަރަންޓު ޖެހިގެން ދާނެއެވެ. އޭގެ އިތުރުން ވަގުން އުޅޭކަން އޭނާގެ ސަމާލުކަމަށް ގެނައުމުގެ ގޮތުން ވަރަށް ބާރު3އެލާމް ވެސް އަޅާނެއެވެ.\nޓޭލާ މިކަން ކުރި ހަބަރު އެ ޤައުމުގެ ފުލުހުންނަށް ލިބުމުން އެމީހުން ވަނީ އައިސް އޭނާގެ ވޭނު ރަނގަޅަށް ބަލާފައެވެ. އަދި ފުލުހުން ބުނެފައިވާ ގޮތުގައި ވަގުން ހުއްޓުވުމަށްޓަކައި އެގޮތަކަށް ކަންތައް ކުރުމަކީ ހުއްދަ ކަމެކެވެ.\nމިވާހަކަ ދުނިޔޭގެ އެކި ކަންކޮޅުތަކުގައި ދައުރުވަމުން އަންނައިރު، ވޭނުން ވައްކަން ކުރި ބަޔަކަށްވެސް މި ހަބަރު އަޑުއިވިފައި އޮތުން ވަރަށް ގާތެވެ. އެހެންކަމުން ދެން ފަހަރަކުން މީހަކަށް އެ ވޭނުން ވައްކަން ކުރަން ނުކެރޭނެކަން ޔަގީނެވެ.\nދިވެއްސަކު ވައްކަން ކުރި ގޮތް އޭނާގެ އަމިއްލަ ދުލުން!\nބުރުމާ ވަގަށް ނަގާ މީހަކު ހައްޔަރުކޮށްފި\nވަގަށް ނަގާފައިވާ ފޯނަކާއެކު މީހަކު ހައްޔަރު ކޮށްފި\nއޮގަސްޓް 3, 2019 21:16\nއިނގިރޭސި ވިލާތުގައި މުދާ ހިމާޔަތްކުރަން ކަރަންޓް 1000 ވޯލްޓްގެ ކަރަންޓް ބޭނުންކުރުން ހުއްދަ! ރާއްޖޭގައި އަމިއްލަ މީސްމީހުން މުދާ ހިމާޔަތްކުރަން 200 ވޯލްޓްގެ ކަރަންޓް ބޭނުންކުރުން ހުއްދައެއްނޫން، އެހެންނު؟\nއޮގަސްޓް 4, 2019 08:27\nނިކަން ދޮންމީހުން އުޅޭހެން އުޅެބަލަ


Memberun Ge Photo Annmu Kuraa Nama Dhauvaa Kuraanan - Hanimaadhoo Council - Vaguthu\nމެމްބަރުންގެ ފޮޓޯ އާއްމު ކުރާ ނަމަ، ދައުވާ ކުރާނަން- ހަނިމާދޫ ކައުންސިލް\nހަނިމާދޫ އެއަރޕޯޓް ޑިވެލޮޕްމެންޓަށް ބޭނުންވާ ބިމާ ބެހޭގޮތުން ހަނިމާދޫގައި ވަކި ބަޔަކު އިސްނަގައިގެން ދޮގު މައުލޫމާތު ފަތުރަމުންދާ މި ދަނޑިވަޅުގައި ކައުންސިލް ބަދުނާމުވާ ގޮތަށް ކައުންސިލަރުންގެ ނަމާއި ނުވަތަ ފޮޓޯ ބޭނުން ކުރާނަމާ ޤާނޫނުގެ ތެރެއިން ދައުވާ ކުރާނެ ކަމަށް ހަނިމާދޫ ކައުންސިލުން ބުނެފިއެވެ.\nހަނިމާދޫ ކައުންސިލުން ނެރެފައިވާ ބަޔާނެއްގައި ބުނެފައިވަނީ އެއަރޕޯޓް ޑިވެލޮޕްމަންޓަށް ބޭނުންވާ ބިމާއި ބެހޭ ގޮތުން ދޮގު މައުލޫމާތު ފަތުރަމުންދާތީ ކައުންސިލުން ކަންބޮޑުވުން ފާޅު ކުރާ ކަމަށާއި ދައުރުވަމުން އަންނަ މައުލޫމާތުގެ ތެރޭގައި ކައުންސިލަށް ނޭނގޭ ހަގީގަތާއި ހިލާފު ވާހަކަ ހިމެނޭ ކަމަށެވެ.\nކައުންސިލުން ބުނީ، އެއަރޕޯޓް ހެދުމަށް ނިމިދިޔަ ކައުންސިލްގެ ދައުރުގައި ކައުންސިލަށް ފޮނުވާފައިވާ ލިޔެ ކިޔުންތަކުން ހާމަވާން އޮތްގޮތުގައި މިހާރު އޮތް އެއަރޕޮޓްގެ ނަރުދަލުން ފެށިގެން ކަނޑައަޅާފައިވާ ބިމަކީ ބޮޑު ބިމެއްކަން ފާހަގަ ކޮށްލެވޭ ކަމަށާއި އެ ލިޔުންތައް ބަލައި އެބިމާ މެދު ކައުންސިލުން ވެސް ކަންބޮޑުވުން ފާޅު ކުރި ކަމަށެވެ.\nއަދި އެއަރޕޯޓު ތަރައްގީއަށް ބޮޑު ބިމެއް ދޭން ރަށުގެ ރައްޔިތުން ވެސް ކަންބޮޑުވާތީ އެކަން މި މަހުގެ ހަ ވަނަ ދުވަހު ޕްލޭނިން މިނިސްޓްރީ އަށް އަންގާފައިވާ ކަމަށާއި އަދި ސަރުކާރުން އެދިފައިވާ ބިން ކުޑަކޮށް އެއާޕޯޓު ތަރައްގީ ކުރުމުގެ މަޝްރޫއު ނުހުއްޓި ކުރިއަށްގެން ދިއުމަށް މަޝްވަރާކުރަމުން އަންނަކަމަށް ވެސް ބަޔާނުގައި ވަނީ ބުނެފައެވެ.\nއެ މަޝްވަރާތަކުން، އެ ބިން ކުޑަކޮށްދީފައިވާ ކަމަށް ބުންޏަސް އޭގެ ތަފްސީލެއް ދީފައެއް ނުވެ އެވެ. ނަމަވެސް، ކައުންސިލްގެ މިއަދު ބައްދަލުވުމަށް ވަނީ އެއާޕޯޓު މަޝްރޫއު އަށް 400،000 އަކަފޫޓުގެ ބިމެއް ދިނުމާ ގުޅޭގޮތުން ގޮތެއް ނިންމަން އެޖެންޑާ ކޮށްފަ އެވެ. އެކަމަކު، ކައުންސިލްގެ ބައްދަލުވުމުގައި އެކަމަށް މަޝްވަރާކޮށްފައި ނުވާ ކަމަށްވެ އެވެ.\n"ކުރިން ވެސް ދެންނެވި ފަދައިން ހަނިމާދޫ އެއާޕޯޓް ޑިވެލޮޕްމަންޓަށް ހަނިމާދޫ ބިމުން މިނިސްޓްރީން އެ ދަންނަވާ ވަރުގެ ބޮޑު ބިމެއް ބޭނުންވޭތޯ އެދި ދެންނެވުމުން، އެދިލައްވާފައިވާ ބިމަކީ އެއާޕޯޓު ތަރައްގީކުރުމުގެ މަޝްރޫއު އަށް 853،937 އަކަފޫޓުގެ ބިމަކީ ވަރަށް މުހިއްމު ބިމެއްކަން ފާހަގަކޮށް މި ކައުންސިލަށް ވަނީ އަންގަވައިފަ އެވެ. ވީމާ ހަނިމާދޫ ކައުންސިލުން މިހާރު މިނިސްޓްރީއާ މަޝްވަރާކުރަމުން މި ގެންދަނީ އެ ވަރުގެ ބޮޑު ބިމެއް ދިނުމާމެދު ކައުންސިލުން ކަންބޮޑުވާ ކަމަށެވެ،" ބަޔާނުގައި ވެއެވެ.\nއެއާޕޯޓު މަޝްރޫއާ ގުޅޭގޮތުން ހަނިމާދޫ ކައުންސިލް ބަދުނާމުވާ ގޮތަށް ކަންތައް ނުކުރުމަށާ އަދި ކައުންސިލަރުންގެ ފޮޓޯ ބޭނުންކޮށްގެން ހަގީގަތާ ހިލާފު ވާހަކަނުދެއްކުމަށް އެ ކައުންސިލުން އިލްތިމާސްކުރެ އެވެ. އެކަން ކުރާ ފަރާތްތަކާ ދެކޮޅަށް ކައުންސިލަށް ލިބިފައިވާ ބާރުގެ ތެރެއިން ފިޔަވަޅު އަޅާނެ ކަމަށް ވެސް ބަޔާނުގައި ބުނެފައިވެ އެވެ.\nޖޫން 23, 2021 20:16\nވޯޓުވިއްކާގެން ލިބޭއެތި މާހިތިއެއްނު.\nޖޫން 23, 2021 20:33\nބުނޭ މޮޔަފުޅު ނުވާށޭ. ބައިތުލްމާލުން މުސާރަ ނަގާނަމަ ފޮޓޯވެސް އާންމު ކުރެވޭނެ. ފުރަތަމަ ގާނޫނަށް ހޭލުންތެރިވެގެން އާދޭ މަގާމަށް\nޖޫން 23, 2021 20:43\nބޮކުބާރު ...މިޒަމާނުގާ ....ތިޔަގޮތަށް ..ބިރުދެއްކިޔަސް ...ސިހޭނީ..ކާކު...ހައްތަހާ ...ގޯސްވާނީ...ގަފޫރުގެ. ...ހިޔަނީގައި ...ުުޭުުޭުުޭ\nޖޫން 23, 2021 20:53\nތިއީ ކޮންބައެއް ؟ މަތިން ފައިބާ ތިބި ބައެއްތަ ؟ މިޤައުމުގަ ވެރިކަން ކޮށްފަ ތިބި މީހުންގެ ފޮޓޯ ޖަހާ ފާޑު ފާޑުގެ ސާބިތު ކަމެއްނެތް ޚަބަރުތަށް ފަތުރާ ތަނެއް ކަލޭމެނަކަށް ނުފެނޭތަ ؟ ދައުވާ ކުރެވުނީ ކާކަށް ތަ ؟ ކަލޭމެންގެ ފޮޓޯވެސް ޖަހާނެ ޚަބަރުވެސް ފަތުރާނެ ! މާ މޮޅުބަޔަކަށް ހެދިގެން އޫޅޭނެ ކަމެއް ނެތް ! ކަންކަން ނުކުރެވޭ ވަރުގެ މީހުން އިސްތިއުފާ ދީފަ ގެއަށް ދިއައިމަ އެމީހެއްގެ ވާހަކައެއް ނުދައްކާނެ ! ރައްޔިތުންގެ ޚިދުމަތުގައޭ ކިއާފަ ތަންތަނަށް ސަވާރުވެ ތިބެ ޚިދުމަތް ނުދެންޏާ ހުރިހާ ކަމެއްވެސް ކުރާނެ !\nބަލަ ތިހިރީ ރައްޔިތުންގެ ނޯކަރަކަށް. ފޮޓޯވެސް ޖަހާނެ. ސައިޒް ނުއޮޅޭ.\nޖޫން 23, 2021 21:28\nބިރުދައްކަން ނޫޅޭ ރައްޔިތުންގެ ފައިސާއިން މުސާރަ ނަގައިގެން. ފޮޓޯވެސް އާންމުކުރާނަން ރީނދޫ ޓައިއަޅައިގެން ތިއްބަސް. މިގައުމު މަކަރާ ޖަހައިގެން އިންޑިއާއަށް ވިއްކައި ކައި ހުސްކުރާއިރު މަޑުންތިބެންވީތަ. ހަނދާން ނައްތާލާ ޕަޕެޓުންނޭ.\nޖޫން 23, 2021 21:35\nކައުންސިލުން ވެސް ބަޔަކު މީހުންގެ މައްޗަށް މީސްތަކުންގެ ހިތުގައި ނަފުރަތު އުފެދޭ ގޮތަށް ވާހަކަ ނުދެއްކެވުން އެދެން. އަދި ބިރު ނުދެއްކެވުން އެއީ އެންމެ ރިވެތި ގޮތް.\nޖޫން 23, 2021 21:57\nބިރުދައްކަންނޫލޭ މީ 70 ގެ އަހަރުތަކެއްނޫން މިހާރު ތިޔަ ކައުންސިލަރުންގެ ފޭސްބޫކު ޕޭޖުބާލާބަލަ މީހުންގެފޮޓޯ އާއި ދޮގުމައުލޫމާތު ހުރީ ކިހާވަރަކައްތޯ ކަލޭމެން ދޭބަލަ އިންޑިއާ މަނަވަރެއްގަ މަހައް ގޮސް އިންޑިއާގަތިބެބަލަ ގައްދާރުނުވެ..\nހަނިމާދޫ ކައުންސިލެއްކަމަކު މީޑިޔާއަށް ތިޔަގޮތަށް އިންޒާރެއްނުދެވޭނެ. ރައްޔިތުންގެ ވިންދާ ދެކޮޅަށް މަސައްކަތްކުރަންޏާ އެވާހަކަ ދައްކާނެ. ފުރަތަމަ ތިމާމެން އިސްލާޙްކުރަންޖެހޭ ކަންކަން އިސްލާޙްކުރޭ.\nޖޫން 23, 2021 22:47\nތިހެން ފުއްޕާއިގެން އުޅުނު ވަރަށް ގިނަމީހުން.. އަދީބުވެސް.. ގާޒީ ބާރީވެސް ތަންކޮޅެއް ކުރީން.. މިހާރު ސައިޒުވެފައި އެތިބަފެންނަނީ..\nމާބޮޑަށް ހަށިބޮޑުނުކޮށް ރައްޔަތުންނަށް މަންފާކުރާނެ ކަމެއްކުރެވޭތޯ ބަލާބަލަ.. ޕާރޓީ ކޮނޑުއަޅައިގެން މުސާރަނަގާ އުސޫލު ދޫކޮށް ލަބަލަ..!\nއޭރުން މީހުންގެ ލޯތްބާއި އިހްތިރާމް ލިބޭނީ..!\nޖޫން 23, 2021 23:24\nހަނިމާދޫގަ މޑޕއިން ހޮވާފަމިތިބީ ފޮޓޯނަގަން ލަދުގަންނަބައެއްދޯ...ބަލަގަ ތިއީ ސިޔާސީމަގާމެ.. ރައްޔިތުންނަ ތިމީހުންގެ ފޮޓޯބެލެންޖެހޭ ރައްޔިތުންގެ ޓެކްސްފައިސާ ކައުންސިލަ ރުންގެ ގެއަށް ގެންދަނީ... ރައްޔިތުން ދެކޮޅުހަދަދާތިއްބާ ރައްޔިތުންނަ އެންގުމެނެތި ރައްޔިތުންގެބިން ސަ ރުކާ ރުން ބޭނުންވާގޮތަށް ބަހާހުސްކު ރަންޏާ ރައްޔިތުން ފޮޓޯ އާއްމުކު ރާނެ..ތިކައުންސިލުންބަލާ ޔަގީންކު ރޭތަ އިންޑިޔާ ސިފައިން ތިގައުމުގަ ތިބެންޖެހޭ ސަބަބެ..ކޮބާ އެމީހުންގެ ދައު ރަކީ އެއާ ރޕޯޓު ތަ ރައްގީކު ރުމުގަ..ހަނިމާދޫ މޯގޭޖްކޮއްފަ ލޯނު ނެގާފަ ތަ ރައްގީކު ރާ އެއާ ރޕޯޓެކޭ އިންޑިޔާ ސިފައިންލައްވާތަ އެއާ ރޕޯޓުއަޅަނީ..މޑޕއަށް ތާއިދުކު ރާ އެކެއްގެވެސް ގައުމީލޯތްބެނެތީއޭދޯ،\nޖޫން 23, 2021 23:26\nތިބިފާޑެއް އުތާ ތިޔަ އެެއްޗެހި ންގެ މައްޗައްވެސް ސަރިއަތް ކުރެވޭ ނެކަ ން ހަ ނދާ ންކުރާތި\nޖޫން 24, 2021 02:36\nތީ ދިވެހި ރައްޔިތުން ހޮވާފައި ތިބި ރައްޔިތުންނަށް ޚިދުމަތްކޮއްދޭން ހުވައިކޮއް، ރައްޔިތުންގެ ޓެކުސް ފައިސާއިން މުސާރަފަ ދީފަތިބި ރައްޔިތުންގެ ޚާދިމުން. ރައްޔިތުން ބޭނުންނަމަ ރައްޔިތުންގެ ޚާދިމުންގެ ފޮޓޯ ވެސް ނެގޭނެ، އަދި ޢާމުވެސް ކުރެވޭނެ. ރައްޔިތުން ބޭނުންވާކަން ނުވަނީ ވިއްޔާ ގޭގަ އޮވޭ. އޭރައް ފޮޓޯ އާމު ކުރާނެ މީހެއް ނުހުންނާނެ. ވަރަށް ވާހަކަ މީ.\nޖޫން 24, 2021 05:10\nރައްޔިތުންގެ ވޯޓުން ހޮވި މުސާރަ ލިބޭގޮތްވީމާ ހާދަ ފުއްޕައޭދޯ؟\nޖޫން 24, 2021 05:37\nހަނިމާދޫގައި އުޅެނީ މޮޔައިންތަ؟ މިކަހަލަ މޮޔަބަޔަކު ކައުންސިލަށް ހޮވައިގެން ތިތިބީ؟\nޖޫން 24, 2021 05:44\nޕަބްލިކް ސާރވިސް މަޤާމްތަކުގައި ތިބެން ވާނީ ީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީީރައް ގޮތުން ހިޔާލު ފާޅުކުރާނެ ކަން ގަބޫލު ކޮށްގެން ތިބެ !\nޖޫން 24, 2021 06:17\nއަޖައިބެއްފަހެ ނުވާނޭތަ! ގޭގައި ތިބެބަލަ ފޮޓޯއެއްވެސް ޙަބަރެއްވެސް ނުޖަހާނެ އެއެނު. މިއުޅޭ ބާރުތަކެއް. މިހެން ގޮސްދެން އަނެއްކާވެސް ޚުދުމުހުތާރު ވަކިވަކި ކުދިކުދި ބޮޑެތި ބާރުތަކަކަށްވެސް ބޮޑުފިތުނައަކަށް ނުވަނީސް މިކަންކަމުގެ ސައިޒްތައް ކުޑަކޮށް ރައްޔިތުންނަށް ނޭވާލެވޭ ވަރުކޮށްދީއަވަހަށް. ޝަރުޢީ ނިޒާމެއްގެ ވާހަކައެއް ޤާޒީއެއެގެ ވާހަކައެް، ކައުންސިލެއްގެ ވާހަކައެއް.......ދެއްކޭކަށްނެެތް. ފޮޓޯއެއްވެސް ޖެހޭކަށްނެތް. އެކަމަކު މިއީ ޙިދްމަތްކުރަން ތިބިމީހުން.\nޖޫން 24, 2021 06:18\nޤައުމީބަޔަކުހޯބޯލަވައިގަތީމަ ކުރީސަރުކާރުކުރީގެކައުންސިލު ނަމަވެސް ގަޕޯއެއޮތީބުނެފައެބިންނެގިވާހަކަ! ތިޔައީރޯގާޖެހިފައޮތްކައުންސިލަކަށްވާއިރު ގަޕޯކިޔާއެއްޗަކާދިމާނުވޭދޯ؟\nޖޫން 24, 2021 07:20\nޖޫން 24, 2021 10:03\nތަންދޮރު އޮޅުން ނުފިލާ މީހުންނަށް މަގާމް ލިބުނީމާ ވާނީ މިހެން.\nހޭޖެހޭ ބައެއްނަމަ ރައްޔިތުންގެ ކަންބޮޑުވުން އަޑުއަހައި އެކަމަށް ފަރުވާއެއްހޯދާނީ. ރައްޔިތުނަކީ އެއްމެ ގާތްމީހުންނަށްވާނީ.\nމިހާރު މަގާމުލިބުނީމާ ވިޔާފާރިވެރިޔާ ފަޅިއަށް އެރީމާ ކަމަކުނުދޭ.\nޖޫން 24, 2021 21:56\nއަދިވިސްތަނެއްއޮތިއްޔާ ބޯކޮއްޕާލާތި ތަނެއްދޮރެއްނޭގުނަސް


SunOnline: Flat thakuge dhaaimee list aa eku thuhumathuthakaai maayoos kan!\nފްލެޓްތަކުގެ ދާއިމީ ލިސްޓާއެކު ތުހުމަތުތަކާއި މާޔޫސްކަން!\nޝަފްނާ ހުސައިން 10 Feb 2021, 18:25\nމި ސަރުކާރުން "ކޮތަރު ކޮށިތަކެއް"ގެ ގޮތުގައި ސިފަކުރާ ކުރީގެ ރައީސް އަބްދުﷲ ޔާމީންގެ ސަރުކާރުން ހުޅުމާލޭ ދެވަނަ ފިޔަވަހީގައި އިމާރާތްކުރި "ހިޔާ ފްލެޓް"ތައް ލިބޭނެ މީހުންގެ ދާއިމީ ލިސްޓު ރޭ ކުއްލިއަކަށް އާންމުކުރި އެވެ. އެއާ އެކު އާންމުންގެ ޖަޒުބާތުތައް ކެކިއެރި ގޮތުގެ ވާހަކަ ދެއްކުމުގެ ކުރިން ފަހަތަށް ގޮސް ރައީސް އިބްރާހިމް މުހައްމަދު ސޯލިހު މީގެ ކުރިން ވިދާޅުވި ވާހަކައެއްގެ މަތިން ހަނދާން އާ ކުރަމާ ހިނގާށެވ.\nއެ މަނިކުފާނު ފެބުރުއަރީ 2020ގައި ވިދާޅުވީ؛ "ކުރީގެ ސަރުކާރުތަކުން ވައުދުވެފައިވާ ގޮތަށް، ހިޔާ މަޝްރޫއަށް ކުރިމަތިލާފައި ތިބި ފަރާތްތަކާއި، ވެށިފަހި ޕްރޮގްރާމްގެ ދަށުން ބޯހިޔާވަހިކަން ދިނުމަށް އޭރުގެ ސަރުކާރުން ވައުދުވެ، އެއްބަސްވެފައިވާ ގޮތަށް، އެކަންތައްތައް އިރާދަކުރެއްވިއްޔާ އަޅުގަނޑުމެން ލަހެއްނުވެ ކޮށްދޭނަން،" ކަމަށެވެ.\nއެކަމަކު ފްލެޓުތައް ލިބޭ މީހުން ފާސްވެ، ސިއްކަ ޖެހިގެން ދިޔައިރު ކަންވީ ރައީސް އެ ދެއްކެވި ވާހަކައާ ދިމާއިދިކޮޅަށެވެ. ތަރުތީބު މުޅިން އޮތީ އޮޅުން ބޮޅުންވެފަ އެވެ. އަދި ދާއިމީ ލިސްޓާއެކު އަނެއްކާވެސް ބޯހިޔާވަހިކަމަށް ޖެހިފައި ތިބި ނިކަމެތި އެތައް ރައްޔިތުންގެ ތެރެއިން ބަޔަކު ވަނީ މާޔޫސްވެ މަގުމަތި ވެފަ އެވެ.\nފްލެޓް ކޮމިޓީން އާންމުކުރި ވަގުތީ ލިސްޓުތަކާ ގުޅިގެން ވެސް ގިނަ ބަޔަކު ކަންބޮޑުވުން ފާޅުކުރި ނަމަވެސް، ޝަކުވާ ހުށަހަޅައިގެން ތިބީ ރަނގަޅު ގޮތެއް ވާނެ ކަމަށެވެ. އެ މީހުންގެ އުންމީދަކަށް އޮތީ ދާއިމީ ލިސްޓަށް އަލުން ނަން އަރާނެ ކަމަށެވެ.\nނަމަވެސް ދާއިމީ ލިސްޓުން ވެސް ޖާގަ ނުލިބި އަނެއްކާ ވެސް ކުރީ ސަރުކާރުން ދިން ފްލެޓް މި ސަރުކާރުން އަތުލި ކަމުގެ ޝަކުވާތައް މިވަނީ ގިނަ ވެފަ އެވެ. ރައީސް ޔާމީންގެ ސަރުކާރުން ފްލެޓް ދިން ލިޔުމަށް ބަލަހައްޓައިގެން މިއަދު އެތައް ބަޔަކު ތިބީ ފެންކަޅިވެފަ އެވެ. ދެން އިތުރަށް އެމީހުންނަށް ލިބޭނެ "ކޮތަރު ކޮށްޓެއް" ވެސް ނެތްކަން ރޭ ވަނީ ކަށަވަރުވެފަ އެވެ.\nޝަކުވާއަކަށް އޮތީ ދެފައިން ނުހިނގި ބަލި އެނދުގައި އޮންނަން ޖެހިފައިވާ މަންމައަށް ނުކުޅެދުންތެރިކަމުގެ ބައިން އެންމެ ޕޮއިންޓެއް ވެސް ނުލިބުމެވެ. މާލޭގައި ދިރިއުޅޭތާ 40 އަހަރު ވީއިރުވެސް އަދިވެސް ބޯހިޔާވަހިކަމެއް ހައްގު ނުވި ވާހަކަ އެވެ. ކައިވެނިކޮށްގެން އުޅޭ މީހަކު ކައިވެނި ނުކުރާ ކަމަށް ބުނެ ފްލެޓް އަތުލި އިރު، ހަމަ އެ މީހާއަށް 25 އަހަރު ފުރި، ކައިވެނި ކޮށްގެން އުޅޭތީ އޭނާގެ މަންމައަށް އެކަނިވެރި މައިންގެ ކެޓަގަރީ އިން ފްލެޓް ހައްގު ނުވި ވާހަކަ އެވެ. މިފަދަ އެތައް ޝަކުވާއަކުން އޮތީ ފުނިޖެހިފަ އެވެ. ދާއިމީ ލިސްޓުގެ މައްޗަށް ހިޔަނި އެޅީ މިކަހަލަ އެތައް އެތައް ޝަކުވާތަކެކެވެ.\nކުރީ ސަރުކާރުން ފްލެޓް ދިނީ ކިހިނެތް؟\nރައީސް ޔާމީންގެ ސަރުކާރުން ހުޅުމާލޭގައި އިމާރާތް ކުރަން ފެށި 7000 ހައުސިން ޔުނިޓުގެ މަސައްކަތް މުޅީން ނުނިމެނީސް، އެތަންތަން ލިބޭނެ މީހުންގެ ދާއިމީ ލިސްޓު އާންމުކުރި އެވެ.\nހަތް ހާސް ފްލެޓަށް އެދި 25،000 މީހުން ފޯމު ހުށަހެޅި އިރު، ކުރީ ސަރުކާރުން ވަނީ އެ 7000 ޔުނިޓު ދޭނެ 7000 މީހުން ކަނޑައަޅައި ލިޔުން ހަވާލުކޮށްފަ އެވެ.\nޑޮކްޓަރުންނާއި ނަރުހުންގެ ކެޓަގަރީ އިން 475 ފްލެޓް ދޫކުރަން ނިންމި ނަމަވެސް އެ ކެޓަގަރީން ކުރިމަތިލީ 299 މީހެކެވެ. އެހެންކަމުން އެ ހުރިހާ ފަރާތްތަކަށް ފްލެޓް ދީ، އެ ކެޓަގަރީން ބާކީ ހުރި ފްލެޓުތައް އިތުރުކުރީ ޓީޗަރުންގެ ކެޓަގަރީ އަށެވެ. ޓީޗަރުންގެ ކެޓަގަރީ އަށް ކަނޑައެޅި 625 ފްލެޓަށް އިތުރުވި 176 ފްލެޓާ އެކު، އެ ކެޓަގަރީއަށް ކުރިމަތިލި 735 މީހުންނަށް ވެސް ފްލެޓް ލިބޭގޮތް ވެގެން ދިޔަ އެވެ.\nމާލޭ ރަށްވެހީންނަށް ކަނޑައެޅި 1000 ފްލެޓަށް ވެސް، ޑޮކްޓަރުންގެ ކެޓަގަރީން 50 ފްލެޓް އިތުރުކޮށްދީ، 1050 މާލެ ރަށްވެހީންނަށް ވެސް ކުރީ ސަރުކާރުން ފްލެޓް ދިނެވެ. ގުޅީފަޅު އަދި ޓާޓާ ފްލެޓަށް ކުރިމަތިލީ ފަރާތްތަކުން ބޯހިޔާވަހިކަން ހަމަޖެހިފައި ނުވާ މީހުންނަށް 300 ފްލެޓް އަދި ސިފައިންނާއި ފުލުހުންނަށް 600 ފްލެޓް އޮތީ ކަނޑައަޅައިފަ އެވެ.\nނަމަވެސް ވެރިކަން ބަދަލުވެ، އަލަށް އިންތިހާބުވި ރައީސް އިބްރާހިމް މުހައްމަދު ސޯލިހުގެ ސަރުކާރަށް ފެނުނީ އެއީ ސަރުކާރު ބަދަލުވުމުގެ ކުރިން އަވަސް އަރުވާލައިގެން ހިންގި "ޖަރީމާ"އެއްގެ ގޮތުގަ އެވެ. އަދި ރައީސް ޔާމީންގެ ސަރުކާރުން ކުރިއަށް ގެންދިޔަ ގެދޮރުވެރިކުރުވުމުގެ މަޝްރޫއުތައް ހިންގާފައިވާ ގޮތް ބެލުމަށް ފްލެޓް ކޮމިޓީއެއް އުފެއްދި އެވެ.\nރައީސް ޔާމީންގެ ސަރުކާރުން ކުރެއްވި ހުރިހާ ކަމެއް ރޫޅާލައްވައި ފަހުން ރައީސް ސޯލިހު ވަނީ އެ ފްލެޓްތަކުގެ އަދަދު ވެސް މަދުކޮށްފަ އެވެ. ކުރިން 7000 ފްލެޓް ދޭން ނިންމާފައިވަނިކޮށް، މި ސަރުކާރުން ވަނީ ކޮންމެ ޓަވަރެއްގެ އެންމެ ތިރި ވިޔަފާރި ބޭނުމަށް ހާއްސަކޮށް، މީހުން ދިރިއުޅުމަށް ދޫކުރާ ފްލެޓުތައް 6720 އަށް މަދުކޮށްފަ އެވެ.\nފްލެޓުތަކުގެ އަދަދު މަދުކޮށް، ކެޓަގަރީތަކަށް އެލޮކޭޓް ކުރި ފްލެޓުގެ އަދަދަށް ވެސް ބަދަލުތަކެއް ގެނަ އެވެ. އަދި ދާއިމީ ލިސްޓު އެކުލަވާލި އިރު، ބައެއް ކެޓަގަރީތަކަށް ކަނޑައެޅި ފްލެޓާ އެއްވަރަށް މީހުން ޝަރުތު ހަމަނުވާތީ، އެ ފްލެޓުތައް ވަނީ މާލޭ ރަށްވެހިންގެ ކެޓަގަރީއަށް އިތުރުކޮށްފަ އެވެ. މި ސަރުކާރުން މީގެ ކުރިން ވެސް އެ ކެޓަގަރީއަށް 722 ފްލެޓު އިތުރުކުރި އެވެ. އަދި ފަހުން މިވަނީ އަނެއްކާވެސް 65 ފްލެޓު އިތުރުކޮށްދީފަ އެވެ.\nވަކި ކެޓަގަރީއަކަށް ފްލެޓު އިތުރުކުރުން އިންސާފުތަ؟\nރައީސް ޔާމީންގެ ވެރިކަމުގައި ވެސް، ޑޮކްޓަރުންގެ ކެޓަގަރީއަށް އެކަށީގެންވާ ވަރަށް މީހުން ކުރިމަތިލާފައި ނުވާތީ، އެ ކެޓަގަރީގެ ފްލެޓުތައް އެހެން ކެޓަގަރީތަކަށް ބަހައިލި އެވެ. ހުރިހާ ފްލެެޓެެއް ދިނީ އެއް ކެޓަގަރީއަކަށް ނޫނެވެ.\nފްލެޓު ކޮމެޓީ އިން ބުނީ ކޮންމެ ކެޓަގަރީއެއްގެ ދަށުން ފްލެޓް ލިބިފައިވާ ފަރާތްތަކުގެ ލިސްޓް ތައްޔާރުކޮށްފައިވާނީ، 24 އޮގަސްޓު 2020 ގައި ޕްލޭނިން، ހައުސިން އެންޑް އިންފްރާސްޓްރަކްޗާ މިނިސްޓްރީ އިން ފުލެޓްތަކުގެ އަދަދު ކަނޑައެޅުމާގުޅޭ ގޮތުން ނެރެފައިވާ އިއުލާނުގައި ކަނޑައަޅާފައިވާ ގޮތަށް ކަމަށެވެ.\nނަމަވެސް، ހިޔާ މަޝްރޫއަށް ހުށަހަޅާފައިވާ ފޯމުތަކުގެ ތެރެއިން ސޯޝަލް ހައުސިންއަށް ޝަރުތުހަމަވާ ފަރާތްތަކަކީ، 50 ޕަސެންޓު ނުވަތަ އެއަށްވުރެ މަތިން ޕޮއިންޓް ލިބޭ ފަރާތްތައްކަމަށް ކޮމިޓީއިން ކަނޑައަޅާފައި ވާތީ، ދާއިމީ ލިސްޓް ފައިނަލް ކުރިއިރު، ބައެއް ކެޓަގަރީތަކަށް އެލޮކޭޓް ކޮށްފައިވާ ފްލެޓްގެ އަދަދަށްވުރެ އެ ކެޓަގަރީތަކުން ފްލެޓް ލިބޭ ފަރާތްތަކުގެ އަދަދު މަދުވެފައިވާ ކަމަށް ބުންޏެވެ. ފްލެޓު މަދުވީ ޑޮކްޓަރުންނާއި ނަރުހުންގެ ކެޓަގަރީގެ އިތުރުން ޓީޗަރުންގެ ކެޓަގަރީއިންނެވެ.\nއެ ފްލެޓުތައް މާލޭ ރަށްވެހިންގެ ކެޓަގަރީއަށް އިތުރުކުރީ ހިޔާ މަޝްރޫއުގެ ފްލެޓް އެލޮކޭޓްކުރާއިރު، މާލޭގެ ރަށްވެހިންނަށް ފުރުސަތު ބޮޑުވާނެގޮތަށް ފްލެޓް އެލޮކޭޓްކުރުމުގެ އުސޫލަށް ބަދަލުގެނައުން އެންމެ ރަނގަޅުކަމުގައި ވަޒީރުންގެ މަޖިލީހުން ނިންމާފައި ވާތީ ކަމަށް ފްލެޓް ކޮމިޓީން ބުންޏެވެ.\nގިނަ ބަޔަކު ސުވާލު އުފައްދަމުން އަންނަނީ މިކަމާ ގުޅިގެންނެވެ. އެއް ބަޔަކު ބުނަމުން އަންނަނީ ފްލެޓު އިތުރުވި ނަމަ، އެ ފްލެޓުތައް ދޭންޖެހޭނީ ލިބުނު ޕޮއިންޓަށް ބަލައިގެން ކަމަށެވެ.\nރައީސް ޔާމީންގެ ސަރުކާރުން މާލޭ ރަށް ވެހިންގެ ތެރެއިން 1050 މީހަކަށް ފްލެޓު ދިނެވެ. މި ސަރުކާރުން އެ ކެޓަގަރީން 1837 މީހަކަށް ފްލެޓު ދިން އިރު، 1051 ވަނަ މިހާއިން ފެށިގެން 1837 ވަނަ މީހާއާ ހަމައަށް ލިބިފައި ހުރީ 65.82 ޕޮއިންޓާއި 56.73 ޕޮއިންޓެވެ.\nނަމަވެސް އެއަށް ވުރެ މަތިން ޕޮއިންޓް ލިބިފައި ތިބި މީހުން އެހެން ކެޓަގަރީތަކުގައި އެބަތިއްބެވެ. ހާއްސަ އެހީއަށް ބޭނުންވާ މީހުންގެ ކެޓަގަރީގައި ފްލެޓަށް ޝަރުތު ހަމަވެ، 50 ޕޮއިންޓަށް ވުރެ މަތިން ލިބުނު ނަމަވެސް ފްލެޓް ނުލިބޭ 566 މީހުން އެބަތިއްބެވެ. އޭގެ ތެރެއިން 142 މީހުންނަކީ، 65.82 ޕޮއިންޓަށް ވުރެ މަތިން ލިބިފައި ތިބި މީހުންނެވެ.\nދަފްތަރު ކެޓަގަރީގައި ވެސް އެއަށް ވުރެ މަތިން ޕޮއިންޓް ލިބި، ފްލެޓް ނުލިބުނު 625 މީހަކު އެބަތިއްބެވެ. އެކަނިވެރި މައިންގެ ކެޓަގަރީގައި ވެސް އެއަށްވުރެ މަތިން ޕޮއިންޓް ލިބި ފްލެޓް ނުލިބޭ 13 މީހުން އެބަތިއްބެވެ.\nމަތިން މާކްސް ލިބިފައި ތިބި މީހުންނަކީ ގައިމުވެސް ދިރިއުޅުމުގެ ހާލަތު ދަށް، ބޯހިޔާވަހިކަމަށް ބޮޑަށް ބޭނުންޖެހިފައި ތިބި މީހުންނެވެ. މަތިން މާކްސް ލިބިފައި ތިބި މީހުންގެ ހާލަތަށް ނުބަލައި، ވަކި ކެޓަގަރީއަކުން އެކަނި ފްލެޓުތަކެއް އިތުރުކުރުމަކީ އެންމެ އިންސާފުވެރި ގޮތްތޯ އެއީ ގިނަ ބައެއްގެ ސުވާލެކެވެ.\nމިއީ އެންމެ އިންސާފުވެރި ގޮތްތޯ ނުވަތަ ނޫންތޯ "ސަން" އިން ސުވާލުކުރުމުން ފްލެޓް ކޮމިޓީގެ ރައީސް ތޯހާ މުހައްމަދު ވަކި ޖަވާބެއް ނުދެއްވަ އެވެ. ވިދާޅުވީ ފްލެޓުތައް އެލޮކޭޓް ކުރުމަކީ ކޮމިޓީގެ މެންޑޭޓު ނޫން ކަމަށާއި އެލޮކޭޝަނަށް ބަދަލުގެނައުމަކީ ކެބިނެޓުގެ ނިންމުމެއް ކަމަށެވެ.\nއެހެން ވީމާ ތޯހާ އެ ވިދާޅުވަނީ އެއީ ސިދާ ސަރުކާރުގެ "ސިޔާސީ" ނިންމުމެއް ކަމަށެވެ. އެ ސިޔާސީ ނިންމުމުގެ ފަހަތުގައި އޮތީ ކޮން ކަމެއްތޯ އެއީ ސުވާލެކެވެ. އެއް ބައެއްގެ ތުހުމަތަކީ ސަރުކާރުގެ މަގުބޫލުކަން މާލޭ ރައްޔިތުންގެ މެދުގައި ދަށްވެފައި ވާތީ، މި ކަމަކީ ލޯކަލް ކައުންސިލް އިންތިހާބާ ދިމާކޮށް މާލޭ މީހުންގެ ސަޕޯޓް އިތުރު ކުރުމަށް ސަރުކާރުން ކުރިކަމެކެވެ. ބޭނުމަކީ ފްލެޓްތަކެއް ދީގެން އެ މީހުން ރުއްސުމެވެ.\nމިއަދުގެ ނޫސްވެރިންގެ ބައްދަލުވުމުގައި މަބްރޫކް ވާހަކަދައްކަވަނީ -- ފޮޓޯ/ ރައީސް އޮފީސް\nއެ ތުހުމަތުތަކަށް ޖަވާބުދެއްވަމުން ރައީސް އޮފީހުގެ ތަރުޖަމާނު މަބުރޫކު އަޒީޒު ވިދާޅުވީ މާލޭ ރަށްވެހިންނަށް އިސްކަން ދޭން ކެބިނެޓުން ނިންމީ، އެންމެ ގިނަ ބަޔަކު ފޯމު ހުށަހެޅި ކެޓަގަރީ އަކީ އެއީ ކަމަށް ވާތީ ކަމަށެވެ.\n"މާނައަކީ އެންމެ ބޮޑު ނީޑެއް އޮތް ކަމަށް ފެންނަނީ. ފަސް ހާހަށް ވުރެ ގިނަ މީހުން ކުރިމަތިލާފައިވާ ކެޓަގަރީއެއް މާލޭ ކެޓަގަރީ އަކީ. އެހެންވީމަ އިތުރުވާ ސްލޮޓްތައް ދާއިމީ ލިސްޓުގައި މާލޭ ރަށްވެހިން ގެނައުމުގެ ވިސްނުން މައިގަނޑު ގޮތެއްގައި އައިސް އޮންނަނީ މި ސަބަބާ ހެދި،" މަބްރޫކް ވިދާޅުވި އެވެ.\nނަމަވެސް މިޔަކީ އަދި މުޅިއަކުން ރަނގަޅު ވާހަކައެއް ނޫނެވެ. ތަރުޖަމާން އެ ވާހަކަ ވިދާޅުވީ އޮޅިގެން ނުވަތަ ގަސްތުގައި ދޮގު "އޮޅުވާ" ލެއްވުމަށެވެ.\nރޭ ކޮމިޓީން އާންމުކުރި ލިސްޓުގައިވާ ނަންބަރުތަކަށް ބަލާއިރު އެންމެ ގިނަ ފޯމު ހުށަހަޅާފައި ވަނީ H7 ނުވަތަ އުމުރުން 18 އަހަރާއި 41 އަހަރާ ދެމެދުގެ ކައިވެނިކޮށްގެން އުޅޭ މީހުންނަށް ހާއްސަ ކެޓަގަރީ އަށެވެ. އެހެންވީމާ ތަރުޖަމާނުގެ ވާހަކަ ދިމައެއް ނުވި އެވެ. އެ ކެޓަގަރީން 8889 މީހަކު ފޯމު ހުށަހެޅި އިރު، ފްލެޓު ދީފައި ވަނީ 805 މީހުންނަށެވެ. މި ކެޓަގަރީން ފްލެޓު ހައްގު ނަމަވެސް ފްލެޓް ނުލިބުނު ލިސްޓު ދިގުވެގެން ދެ ލިސްޓަކަށް އޮތީ ބަހާލައިފަ އެވެ. ދެ ލިސްޓުގައި މުޅި ޖުމްލަ 6811 މީހެއްގެ ނަން އެބަ އޮތެވެ. އަދި 1273 މީހަކު ވަނީ ޑިސްކޮލިފައިވެސް ކޮށްފައިވެ އެވެ. މިއީ މި ސަރުކާރުން ފްލެޓުގެ އަދަދު މަދުކޮށްފައިވާ ކެޓަގަރީއެކެވެ.\nއެންމެ ގިނަ މީހުން ފްލެޓް ހުށަހެޅިކަމަށް ސަރުކާރުން ބުނާ މާލޭ ރަށްވެހިންގެ ކެޓަގަރީއަށް ފޯމު ހުށަހެޅި ކަމަށް ފެންނަން އޮތީ 4180 މީހެކެވެ. އެއީ ފްލެޓް ލިބުނު 1837 މީހުންނާއި، ޝަރުތު ފުރިހަމަވެ ފްލެޓު ނުލިބުނު 2270 މީހަކާއި ޑިސްކޮލިފައިކޮށްލި 73 މީހުންގެ މުޅި ޖުމްލަ އެވެ.\nއެހެންކަމުން ޑިމާންޑަށް ބަލައިގެން ފްލެޓް އިތުރުކުރާނަމަ އިތުރުކުރަން ޖެހޭނީ އުމުރުން 18 އަހަރާއި 41 އަހަރާ ދެމެދުގެ ކައިވެނިކޮށްގެން އުޅޭ މީހުންނަށް ހާއްސަ ކެޓަގަރީ އަށެވެ.\nފްލެޓް ކޮމިޓީން ބުނެފައި ވަނީ ފާއިތުވި ދެ އަހަރު ދުވަހުގެ ތެރޭގައި އެ ކޮމިޓީން ކުރި މަސައްކަތުން، މަޝްރޫއަށް ފޯމު ހުށަހެޅި 25،000 މީހުންގެ ގެތަކަށް ޒިޔާރަތްކޮށް، އެމީހުންގެ ދިރިއުޅުމުގެ ހާލަތާއި ފޯމުގައި ދީފައިވާ މައުލޫމާތު ދިމާވޭތޯ ބަލާފައިވާނެ ކަމަށެވެ. އަދި އެ ކޮމިޓީން ދާއިމީ ލިސްޓު އާންމުކުރާއިރު ލިސްޓުގެ ކުރީގައި ތިބޭނީ އެންމެ ބޮޑަށް ފްލެޓް ހައްގުވާ މީހުން ކަމަށެވެ. ނަމަވެސް ދާއިމީ ލިސްޓު ވެގެން މިދިޔައީ ގިނަ ބަޔަކަށް ބަލައިގަންނަން އުނދަގޫ، އެތައް ސުވާލުތަކެއް ފެންމަތިވި ލިސްޓަކަށެވެ. ޝައްކުތަކާއި ތުހުމަތުގެ އިނގިލި ސަރުކާރަށް ދިއްކުރެވުނު ކަމަށެވެ.\nތޯހާ ވިދާޅުވަނީ ނިކަމެތި ހާލުގައި އުޅޭ މީހުންނަށް ފްލެޓް ނުލިބުނީ އެވަރަށް ފްލެޓު ނެތުމުން ކަމަށެވެ. ފްލެޓް ހައްގު ނުވާތީއެއް ނޫނެވެ. އެހެންކަމުން ފްލެޓް ގެއްލުނު މީހުންނަށް ދެން އޮތީ މި ސަރުކާރުން އަޅައިދޭން ޕްލޭންކޮށްފައި ހުރި ފްލެޓުތަކަށް އަނެއްކާވެސް ފޯމު ހުށަހެޅުމެވެ. އެކަމަކު އެ އިތުބާރު ސަރުކާރަށް ރައްޔިތުން ކުރާ ހެއްޔެވެ؟ އަދިއަކު މި ސަރުކާރުން އެޅި ފްލެޓެއް ފެންނާކަށް ނެތެވެ.


Agronet kunfuneege contract farming ge masahkkaiy anna mahu laamugai fashanee - One Online\nވައިކަރަދޫގައި ހައްދާފައި އޮތް ފަތްކެޔޮދަނޑަކަށް ކުއްޖަކު ފެންދެނީ، މި ރަށަކީ ރާއްޖޭގެ ނިސްބަތުން ފުޅާދާއިރާއެއްގައި ދަނޑުވެރިކަން ކުރާ ރަށެއް --- ވަން ފޮޓޯ: ޝަހީދާ\nއެގްރޯނެޓް ކުންފުނީގެ ކޮންޓްރެކްޓް ފާމިންގެ މަސައްކަތް އަންނަމަހު ލާމުގައި ފަށަނީ\nއެގްރޯ ނޭޝަނަލް ކޯޕަރޭޝަން(އެގްރޯނެޓް)އިން ކުރިއަށްގެންދާ "ކޮންޓްރެކްޓް ފާމިން"ގެ މަސައްކަތް އަންނަ މަހު ލ. އަތޮޅުގައި ފެށޭނެކަމަށް އެ ކުންފުނިން ބުނެފިއެވެ.\nއެގްރޯ ނޭޝަނަލް ކޯޕަރޭޝަންއަކީ ދިވެހިރާއްޖޭގައި ދަނޑުވެރިކަމުގެ ސިނާއަތް ކުރިއެރުވުމުގެ މަގުސަދުގައި ސަރުކާރުން އުފައްދާފައިވާ ކުންފުންޏެކެވެ.\nޕީއެސްއެމްގެ ރާއްޖެ މިއަދު ޕްރޮގްރާމްގައި ރޭ ވާހަކަ ދައްކަވަމުން އެގްރޯނެޓްގެ މެނޭޖިން ޑިރެކްޓަރު ހާރޫން ރަޝީދު ވިދާޅުވީ، އެގްރޯނެޓުން މިހާރު ކުރަމުން އަންނަ މަސައްކަތަކީ ކޮންޓްރެކްޓް ފާމިންގެ މަސައްކަތްކުރުމަށް ބޭނުންވާ ސާވޭ ހެދުމުގެ މަސައްކަތްތައް ކަމަށެވެ. ރާއްޖޭގެ 43 ރަށެއްގައި މި ސާވޭ ހަދާއިރު، ސާވޭ ނުނިމި އޮތީ ފުވައްމުލައް ސިޓީއާއި އައްޑޫގެ އިތުރުން ހުވަދޫގެ ބައެއް ރަށްރަށުގައި ކަމަށް ހާރޫން ވިދާޅުވިއެވެ.\nހާރޫން ވިދާޅުވީ، ސާވޭގެ ތެރެއިން މައިގަނޑުގޮތެއްގައި ކުރިއަށް ގެންދަނީ ކޮންޓްރެކްޓް ފާމިންއާ ބެހޭ މައުލޫމާތު ފޯރުކޮށްދިނުމާއި، ދަނޑުވެރިން ހައްދާ ބާވަތްތައް ދެނެގަތުމާއި އެޕްލިކޭޝަން ފޯމު ފުރައިދިނުމުގެ މަސައްކަތް ކަމަށެވެ. އަދި ޝަރުތު ހަމަވާ ދަނޑުވެރިންނަށް އެގްރޯނެޓާ ގުޅުމުގެ ފުރުސަތު ހުޅުވާލައިފައިވާ ކަމަށްވެސް ވިދާޅުވިއެވެ.\n"އަޅުގަނޑުމެންނާއެކުގައި މަސައްކަތް ކުރުމަށް މާ ގިނަ ޝަރުތެއް ނޯންނާނެ. ފުރަތަމަ ކަމަކީ އެމީހެއްގެ އަތުގައި 500 އަކަ ފޫޓުގެ ބިމެއް އޮތުން. ދެން ބޭންކް އެކައުންޓެއް އޮތުމާއި އެ ބިމަކީ ރަސްމީ ގޮތަކުން އެމީހަކަށް ލިބިފައިވާ ބިމަކަށް ވުން." ހާރޫން ވިދާޅުވިއެވެ.\nމީގެ އިތުރުން ހާރޫން ވިދާޅުވީ، ސާވޭ ނިމުމަށްފަހު އެންމެ ފުރަތަމަ "ކޮންޓްރެކްޓް ފާމިން" ގެ މަސައްކަތް ފަށާނީ ލާމު އަތޮޅުގައި ކަމަށެވެ. ކޮންޓްރެކްޓް ފާމިންގެ ދަށުން ރާއްޖެ ފަސް ޒޯނަކަށް ބަހާލައިގެން 43 ރަށެއްގައި 17 ބާވަތެއް ހެއްދުމަށް ވަނީ ހަމަޖެހިފައެވެ. އެ ބާވަތްތަކުގެ ތެރޭގައި ހިމެނެނީ ރާއްޖޭގައި ޒަމާނުއްސުރެ ހައްދައި އުޅޭ އަދި ރާއްޖެއިން ބޭރުން ގިނަ އަދަދަކަށް ކޮންމެ އަހަރަކުވެސް އެތެރެކުރާ ބާވަތްތަކެވެ.\n"އަޅުގަނޑުމެންގެ ޓާގެޓަކީ ޑިސެންބަރު މަހުގެ ތެރޭގައި އިރާދަކުރެއްވިއްޔާމު ލާމު އަތޮޅުގައި އަމަލީ މަސައްކަތް ފަށައިގަތުމަށް ޓަކައި މަސައްކަތްތަކެއް ކުރުން" ހާރޫން ވިދާޅުވިއެވެ.\nހާރޫން ވިދާޅުވީ ދަނޑުވެރިންގެ ފަރާތުން ކޮންޓްރެކްޓް ފާމިންއަށް ބޮޑު އެއްބާރުލުމެއް ލިބޭ ކަމަށެވެ. އެގޮތުން ލާމު އަތޮޅުން އެކަނިވެސް 400 އެއްހާ ދަނޑުވެރިން އެކަމަށް ޝައުގުވެރިކަން ފާޅުކޮށްފައިވާ ކަމަށް ވިދާޅުވިއެވެ.\nއެގްރޯ ނެޝަނަލް ކޯރޕަރޭޝަންގެ ފަރާތުން ކުރިއަށްގެންދާ ކޮންޓްރެކްޓް ފާމިންގެ ދަށުން ދަނޑުވެރިންނަށް ބޭނުންވާ ފަންނީ އެހީއާއި މާލީ އެހީތެރިކަން ފޯރުކޮށްދޭނެއެވެ. އަދި އެފަރާތްތަކުން ހައްދާ ތަކެތި ދާއިމީކޮށް އެ ކުންފުނިން ގަންނާނެއެވެ.\nއެގްރޯނެޓްގެ މަސައްކަތްތައް ފަށާފައިވަނީ މިއަހަރުގެ އެޕްރީލްމަހުގެ ތެރޭގައެވެ.\nގުޅޭ ޓެގު ލ. އަތޮޅު ދަނޑުވެރިކަން ދަނޑުވެރިކަން ދަނޑުވެރިން\nސަރުކާރަށް3އަހަރު: ޕެސްޓިސައިޑް ކޮންޓްރޯލުކުރުމާ އެކު ޑިއުޓީ ކަނޑައިލުމުން، ދަނޑުވެރިކަމަށް ހެޔޮ ބަދަލެއް\nދަނޑުވެރިކަމަށް ފަސް ރަށެއް 21 އަހަރަށް ކުއްޔަށް ދޭން ބީލަމަށް ލައިފި\nދަނޑުވެރިކަން ކުރަން އިތުރު ފަސް ރަށް ދޫކުރަނީ\nސިނާއީ ގޮތެއްގައި ދަނޑުވެރިކަން ކުރާނެ ޒުވާނުން އުފެއްދުމަކީ ސަރުކާރުގެ އަމާޒު: ރައީސް\nވަން ފޮޓޯ: ހަނިމާދޫ އެގްރިކަލްޗަރު ސެންޓަރު


އާ ބާވަތެއްގެ ސްވައިންފުލޫ ވައިރަހެއް ޗައިނާއިން ފެނިއްޖެ – DhiDaily\nއާ ބާވަތެއްގެ ސްވައިންފުލޫ ވައިރަހެއް ޗައިނާއިން ފެނިއްޖެ\nޗައިނާ ގައި އާ ވައްތަރެއްގެ ވައިރަހެއް އުފެދެން ފަސައިފި ކަމަށް ޗައިނާގެ ސައިސްވެރިން ބުނެފި އެވެ.\nޗައިނާގެ ޝަންޑޮންޑް އެގްރިކަލްޗަރަލް ޔުނިވާސިޓީ އާއި އެގައުމުގެ ނެޝަނަލް އިންފްލުއެންޒާ ސެންޓަރުގެ ސައިންސުވެރިން ހިމެނޭ ގޮތަށް ހެދި ދިރާސާއަކުން ހޯދިފައި ވަނީ 2009އެއްގައި ދުނިޔޭގައި ފެތުރުނު އެޗްވަންއެންވަން ވައިރަހާ އެއްގޮތް ވައިރަހެކެވެ.\nއެ ވައިރަހަށް ދީފައިވާ ނަމަކީ ޖީ4 ވައިރަސް އެވެ.އެ ދިރާސާގައިވާ ގޮތުން ޖީ4 ވައިރަސް ފެނުނީ 2011 އާއި 2018 އާ ދޭތެރޭ ޗައިނާގެ 10 ޕްރޮވިންސެއްގައި ގެންގުޅޭ އޫރުން ސައިންސުވެރިން ނެގި 30،000އަށް ވުރެ ގިނަ ސާމްޕަލް ޓެސްޓުކޮށްގެންނެވެ. އެ ސާމްޕަލްތަކުން 179 އިންފްލުއެންޒާ ވައިރަސް ފާހަގަ ކުރެވުނު އިރު އޭގެ ގިނަ ވައިރަސްތައް ކަންބޮޑުވާން ޖެހޭ މިންވަރަކަށް ނުފެތުރެ އެވެ. ނަމަވެސް ޖީ4 ވައިރަސް ކޮންމެ އަހަރަކު ވެސް އޫރުތަކުން ފެންނަމުން ދިޔަ ކަމަށާއި 2016 ވަނަ އަހަރު އޫރުގެ އާބާދީ ތެރޭ އެ ވައިރަސް ފެތުރުނު މިންވަރު ވަރަށް ބޮޑަށް އިތުރުވި ކަމަށް ސައިންސުވެރިން ބުންޏެވެ.


SunOnline: Lanka gai ulhey Dhivehin ah Visa ge kanthah lui kodheyn mashvaraa koffi\nއައިޝަތު ފަރީޙާ 03 Aug 2019, 11:48\nލަންކާގެ އިމިގްރޭޝަން ކޮންޓްރޯލަރާއެކު ދިވެހި ސަފީރު ބޭއްވެވި ބައްދަލު ކުރެއްވުން --- ފޮޓޯ: ޓްވިޓާ\nސްރީލަންކާގައި އުޅޭ ދިވެހިންނާއި އެގައުމަށްދާ ދިވެހިންނަށް ވިސާގެ ކަންތައް ފަސޭހަކޮށްދިނުމަށް މަޝްވަރާކޮށްފި އެވެ.\nމި މަޝްވަރާތައް ކުރިއަށްގެންގޮސްފައިވަނީ ލަންކާގައި ހުންނަވާ ދިވެހި ސަފީރު އުމަރު އަބްދުއްރަައްޒާގު، ލަންކާގެ ކޮންޓްރޯލާ ޖެނެރަލް އޮފް އިމިގްރޭޝަން އެންޑް އެމިގްރޭޝަން އާއެކު ބޭއްވެވި ބައްދަލު ކުރެއްވުމުގަ އެވެ.\nލަންކާގައި މިދިޔަ އޭޕްރީލް މަހު ދިން ބޮމުގެ ހަމަލާތަކަށްފަހު އެގައުމުގެ ސަލާމަތީ ކަންތައް އޮތީ ވަރަށް ވަރުގަދަކޮށްފަ އެވެ. އެގޮތުން ވިސާ ދިނުމުގެ ކަންތައްވެސް ހަރުކަށިކޮށްފައިވާއިރު، ލަންކާގައި ކިޔަވާ ކުދިންނާއި އެކުދިންގެ ބެލެނިވެރިންގެ ވިސާ އާކުރުމުގެ ކަންތަކުގައި ދަތިތައް ކުރިމަތިވާކަމުގެ ޝަކުވާ ކުރެ އެވެ.\nލަންކާގައި އަދިވެސް ކުއްލި ނުރައްކަލުގެ ހާލަތު އިއުލާނުކޮށްފައިވާއިރު، އިމިގްރޭޝަނާ ގުޅުންހުރި ކަންތަކުގައި އަދިވެސް ގެންގުޅެނީ ހަރުކަށި، ނަމަވެސް ހަރުދަނާ އުސޫލުތަކެކެވެ.\nއެމްބެސެޑަރާއެކު ބޭއްވެވި ބައްދަލުކުރެއްވުމުގައި، ލަންކާގައި އުޅޭ ދިވެހިންނަށް އަދި އެގައުމަށްދާ ދިވެހިންނަށް ވީހާވެސް ފަސޭހަ ގޮތްތަކެއް ހަމަޖެއްސުމަށް މަސައްކަތް ކުރައްވާނެ ކަމަށް އިމިގްރޭޝަން ކޮންޓްރޯލާ ވިދާޅުވިކަމަށް ފޮރިން މިނިސްޓްރީ އިން ބުންޏެވެ.\nލަންކާގެ އިމިގްރޭޝާން ކޮންޓްރޯލަރުގެ އިތުރުން އެމްބެސެޑަރު އުމަރު ވަނީ އެގައުމުގެ މިނިސްޓާ ފޯ ސިޓީ ޕްލޭނިން، ވޯޓާ ސަޕްލައި އެންޑް ހަޔާ އެޑިއުކޭޝަން ރައޫފް ހަކީމް އާވެސް ބައްދަލު ކުރައްވައިފަ އެވެ.\nމި ބައްދަލުކުރެއްވުމުގައި ލަންކާގެ ޔުނިވާސިޓީތަކުގައި ދިވެހިންނަށް ހުރި މަތީ ތައުލީމުގެ ފުރުސަތު ތަކާ ގުޅޭގޮތުން ދެ ބޭފުޅުން ވަނީ މަޝްވަރާ ކުރައްވައިފަ އެވެ. ހާއްސަކޮށް މެޑިސިންގެ ދާއިރާ އިން ދިވެހި ދަރިވަރުންނަށް ހުރި ފުރުސަތު ތަކާ ގުޅޭގޮތުން ދެބޭފުޅުން މަޝްވަރާ ކުރެއްވި އެވެ.\nލަންކާ އަކީ ކިޔެވުމަށާއި އެހެނިހެން ބޭނުންތަކަށް ގިނަ އަދަދެއްގެ ދިވެހިން ވަޒަންވެރިވެ އުޅޭ ގައުމެކެވެ. ދިވެހިންގެ ގިނަ ބަޔަކު ކުރު ޗުއްޓީތަކާށާއި ބޭސް ފަރުވާއަށް އަދި ވިޔަފާރި ދަތުރުތަކުގައިވެސް ލަންކާއަށް އައިސް ގޮސްވެ އެވެ.\nއެންމެ ރަނގަޅު ހާރިޖީ ހިދުމަތްތެރިޔާގެ އެވޯޑު ދިވެއްސަކަށް!\nގުރައިދޫ މަރުކަޒަށް ޖަޕާނުން 1.3 މިލިއަން ރުފިޔާގެ އެހީ


Indian Foreign Secretary aai raees bahdhalukurahvaifi\nއިންޑިއާގެ ފޮރިން ސެކްރެޓަރީއާ ރައީސް ބައްދަލުކުރައްވައިފި---ފޮޓޯ:ރައީސް އޮފީސް\nއިންޑިއާގެ ފޮރިން ސެކްރެޓަރީއާ ރައީސް ބައްދަލުކުރައްވައިފި\nއިންޑިއާގެ ފޮރިން ސެކްރެޓަރީ ހަރްޝް ވަރްދަން ޝްރިންގްލާއާ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ބައްދަލުކުރައްވައިފި އެވެ. މި ބައްދަލުވުން އޮތީ މިއަދު ހެނދުނު ރައީސުލްޖުމްހޫރިއްޔާގެ އޮފީހުގައެވެ.\nމިބައްދަލުކުރެއްވުމުގައި ރައީސުލްޖުމްހޫރިއްޔާއާއި އިންޑިއާގެ ފޮރިން ސެކްރެޓަރީ ވަނީ ދެ ގައުމުގެ ދެމެދުގައި މިހާރު ވެސް އޮތް ބަދަހިގުޅުން އިތުރަށް ހަރުދަނާކުރުމާ ގުޅޭގޮތުން މަޝްވަރާކުރައްވާފައެވެ.\nއެގޮތުން މި އަހަރަކީ ދެ ގައުމުގެ ހާރިޖީ ގުޅުމަށް 55 އަހަރު ފުރޭ އަހަރުކަން ފާހަގަކުރައްވައި، ދެ ގައުމުގެ ދެމެދު އޮތް ވަރުގަދަ ހާރިޖީ ގުޅުމާއި، ދެ ގައުމުގެ ރައްޔިތުންގެ މެދުގައި އޮންނަ ގާތް ރަހުމަތްތެރިކަމުގެ ގުޅުންތަކުގެ މައްޗަށް ރައީސް ވާހަކަފުޅުގައި އަލިއަޅުއްވައިލެއްވިއެވެ. އަދި ކޮވިޑް-19 އާ ގުޅިގެން އިންޑިއާއިން ރާއްޖެއަށް ވަމުންދާ އެހީތެރިކަން އެ މަނިކުފާނު ފާހަގަކުރެއްވިއެވެ.\nމި ބައްދަލުކުރެއްވުމުގައި އިތުރަށް މަޝްވަރާކުރެއްވި ކަންތައްތަކުގެ ތެރޭގައި ސަރަހައްދީ ވިޔަފާރި ކުރިއެރުވުމާއި، އިޤްތިޞާދީ ދާއިރާއިން ގުޅުން ބަދަހިކުރުމާއި، ފަތުރުވެރިކަމުގެ ދާއިރާއާއި ކޮވިޑް-19އާ ކުރިމަތިލުމުގައި އެއްބާރުލުން އިތުރުކުރުން ހިމެނެއެވެ. މީގެ އިތުރުން ރައީސުލްޖުމްހޫރިއްޔާ ވަނީ ދެގައުމުގެ ދެމެދުގައި ވައިގެ ދަތުރުފަތުރު ކުރުމަށް "އެއަރ ބަބްލް" އެއް ޤާއިމުކޮށްދީފައިވާތީ، އެކަން ޝުކުރުވެރިކަމާއެކު ފާހަގަކުރައްވާފައެވެ. އަދި އެކަމުގެ ސަބަބުން ރާއްޖޭގެ ބޯޑަރު އަލުން ހުޅުވައިލުމާއެކު ރާއްޖެއަށް ޒިޔާރަތްކުރާ އިންޑިއާގެ ފަތުރުވެރިންގެ އަދަދު އިތުރުވެފައިވާކަން އެ މަނިކުފާނު ފާހަގަކުރެއްވިއެވެ.\nރައީސުލްޖުމްހޫރިއްޔާ ވަނީ "ގްރޭޓަރ މާލެ ކަނެކްޓިވިޓީ" ޕްރޮޖެކްޓް ފާހަގަކުރައްވައި، އިންޑިއާ ސަރުކާރުން ދޭ އެހީތެރިކަމަށް ޝުކުރު އަދާކުރައްވާފައެވެ. މި ބައްދަލުކުރެއްވުން ނިންމަވައިލައްވަމުން ރައީސް ވަނީ އިންޑިއާގެ ރައީސް ރާމް ނާތް ކޯވިންދާއި ބޮޑުވަޒީރު ނަރެންދްރެ މޯދީއަށް އެ މަނިކުފާނުގެ ހެޔޮއެދުންތައް ރައްދުކުރައްވާފައެވެ. އަދި އެމަނިކުފާނާއި އިންޑިއާގެ ފޮރިން ސެކްރެޓަރީ ވަނީ ދެ ޤައުމުގެ ގުޅުންތައް ކުރިމަގުގައި ވެސް އިތުރަށް ބަދަހިވެ ކުރިއަރައިދިއުމަށް އެދިވަޑައިގަންނަވާކަމުގައި ވިދާޅުވެފައެވެ.


PPM aai sarukaarun memberun "hijack" kuree tha? | Mihaaru\nރައްޔިތުންގެ މަޖިލިހުގެ ޖަލްސާއެއްގައި މެމްބަރުން އަތް އުފުއްލައިގެން ވޯޓު ދެއްވަނީ. - ފޮޓޯ: މަޖިލިސް\n16 ޖުލައި 2017 - 08:39 42 comments\nމައިގަނޑު ތިން ކަމެއް ހަނދާނަށް ގެންނަވާށެވެ! ފުރަތަމަ ކަމަކީ، ރައްޔިތުންގެ މަޖިލީހުގެ ރައީސް އަބްދުﷲ މަސީހުގެ އިތުބާރު ނެތް ކަމަށް ހުށަހެޅި ލިޔުމުގައި ސޮއިކުރެއްވި، ޕީޕީއެމްގެ މެމްބަރުން، އެ ޕާޓީން ވަކިވާން އެދިފައި ވަނިކޮށް، ޕާޓީން ވަކިވާ މެންބަރުންގެ ގޮނޑި ގެއްލޭ ގޮތަށް ގާނޫނުއަސާސީގެ މާއްދާތަކެއް މާނަ ކޮށްދިނުމަށް ދައުލަތުގެ ފަރާތުން ބަންޑާރަ ނައިބު މުހައްމަދު އަނިލް، ސުޕްރީމް ކޯޓަށް ދުސްތޫރީ މައްސަލައެއް ހުށަހެޅުއްވުމެވެ.\nދެ ވަނަ ކަމަކީ، މަސީހުގެ އިތުބާރު ނެތް ކަމުގެ މައްސަލަ މަޖިލީހަށް ހުށަހެޅުމުގެ އަދި ދުސްތޫރީ މައްސަލަ ސުޕްރީމް ކޯޓަށް ހުށަހެޅުމުގެ އެތައް މަހެއް ކުރިން، ޕީޕީއެމްގެ ސުލޫކީ ކޮމިޓީން ފިޔަވަޅު އަޅައި ޕާޓީން ވަކިކުރި ކަމަށް އަންގާފައިވާ ފަސް މެންބަރަކަށް، އެ ޕާޓީން އަދި ވަކިނުވާ ކަމަށް ބުނެ ޕާޓީގެ ފަރާތުން ސިޓީ ފޮނުވުމެވެ.\nތިން ވަނަ ކަމަކީ، މަސީހްގެ އިތުބާރު ނެތް ކަމުގެ މައްސަލައިގައި ސޮއިކުރި ޕީޕީއެމްގެ 11 މެންބަރުންގެ ތެރެއިން 10 މެމްބަރަކު ޕާޓީން ވަކިވުމަށް ހުށަހެޅުމުން، އެ މެމްބަރުން ވެސް ޕާޓީން މި ވަގުތު ވަކިނުވާ ކަމަށް ބުނެ ޖަވާބު ދިނުމެވެ.\nވަކި ކުރިޔަސް އަދި ވަކިނުވެޔޯ!\nތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހީމް (ވައްޑެ)ގެ މައްސަލައެއް ޕީޕީއެމްގެ ސުލޫކީ ކޮމިޓީން ބަލައި އޭނާގެ މައްޗަށް ހަތް ކަމެއް ސާބިތުވެ ޕާޓީން ވަކިކުރަން ނިންމީ، މާޗް 25، 2017ގަ އެވެ. ސުލޫކީ ކޮމިޓީގެ އެ ނިންމުމަށް ބިނާކޮށް ވަހީދު، ޕީޕީއެމުން ވަކިކޮށް އޭނާ އަށް އެ ކަން ލިޔުމުން އެންގީ މާޗް 28، 2017ގަ އެވެ.\nސިޔާސީ ޕާޓީގެ ގާނޫނުގެ 16 ވަނަ މާއްދާގެ (ރ)ގައި ބުނެފައިވާ ގޮތުގައި ޕާޓީގެ މެމްބަރަކު ގަސްދުގައި އެ ޕާޓީގެ އަސާސީ ގަވާއިދާ ނުވަތަ ސުލޫކީ މިންގަނޑުތަކާ ޚިލާފުވެ އެކަމުގެ ސަބަބުން ޕާޓީގެ މަސްލަހަތަށް ގެއްލުމެއް ލިބިފައިވާ ނަމަ، މެމްބަރަކު ޕާޓީން ވަކި ކުރެވިދާނެ އެވެ. ޕީޕީއެމްގެ އަސާސީ ގަވާއިދުގެ 20 ވަނަ މާއްދާގެ (ހ)ގެ (3) ގައި ވެސް ބުނެފައިވަނީ މެމްބަރަކާ މެދު ސުލޫކީ ފިޔަވަޅު އަޅައި ވަކިކުރެވިދާނެ ކަމަށެވެ.\nސުލޫކީ ފިޔަވަޅެއް އަޅައިގެން ވަކިކުރާ މެމްބަރުންނަށް އަސާސީ ގަވާއިދުގައި މުއްދަތެއް ދީފައިވެ އެވެ؛ އެއީ މާލޭގައި އުޅޭ މީހެއް ނަމަ 15 ދުވަސް އަދި އެހެން ރަށެއްގައި އުޅޭ މީހެއް ނަމަ 30 ދުވަހުގެ ތެރޭގައި ސުލޫކީ ކޮމިޓީގެ ނިންމުން އިސްތިއުނާފް ކުރުމެވެ. ނަމަވެސް އެ މުއްދަތުގައި އެ މެންބަރަކު އެ މައްސަލައެއް އިސްތިއުނާފް ނުކޮށްފި ނަމަ، އިސްތިއުނާފް ކުރުމުގެ މުއްދަތު ހަމަވާ ދުވަހުން ފެށިގެން އެ މެމްބަރަކު ޕާޓީން ވަކިވާނެ ކަމަށް އަސާސީ ގަވާއިދުގައި ބުނެފައިވެ އެވެ.\nވައްޑެ ޕާޓީން ވަކިކޮށްފައިވަނީ، މާޗް 28، 2017ގައި ކަމަށްވެފައި އޭނާ އެ މައްސަލަ އިސްތިއުނާފް ކޮށްފައި ނުވާތީ، އެ ތާރީޚުން ފެށިގެން 15 ދުވަސް ހަމަވާ ދުވަހުން ފެށިގެން އޭނާއަކީ އެ ޕާޓީގެ މެމްބަރެއް ނޫނެވެ.\nނަމަވެސް ވައްޑެ ޕާޓީން ވަކިކޮށް އޭނާ އަށް ލިޔުމުން އެކަން އެންގިތާ، ތިން މަހާއި 14 ދުވަސް ފަހުން ޖުލައި 12، 2017 ގައި ޕާޓީގެ ޑެޕިއުޓީ ސެކްރެޓަރީ ޖެނެރަލް އިގްބާލް އާދަމް ސޮއިކުރައްވައި ފޮނުއްވި ސީޓީގައިވާ ގޮތުން ވައްޑެ އަދި ޕާޓީން ވަތްކެއް ނުވެ އެވެ. އެ ސިޓީގައި ބުނެފައިވަނީ، ވައްޑެ ޕީޕީއެމުން ވަކިކުރުމަށް "ސުލޫކީ ކޮމިޓީން އަޅާފައިވާ ފިޔަވަޅު އިތުރަށް ދިރާސާކޮށް އިންސާފު ކަށަވަރު ކުރުމަށްޓަކައި މި ޕާޓީގެ އިސްތިއުނާފް ކޮމިޓީ އަށް އަލުން އެ މައްސަލަ ހުށަހެޅިފައިވާ ވާހަކަ މައުލޫމާތަށްޓަކައި ދެންނެވީމެވެ."\nޕީޕީއެމްގެ ސެކްރެޓަރީ ޖެނެރަލް އަބްދުﷲ ޚަލީލް ވިދާޅުވީ، ސުލޫކީ ކޮމިޓީން ފިޔަވަޅު އަޅައި ޕާޓީން ވަކިކުރަން ނިންމި މެމްބަރުންގެ ތެރެއިން މިހާތަނަށް ވަކިވެފައިވަނީ ދިއްގަރު ދާއިރާގެ މެންބަރު ފާރިސް މައުމޫން ކަމަށެވެ. އެއީ އޭނާ އެ މައްސަލަ ކޯޓަށް ހުށަހަޅާފައި ވުމުން، ޕާޓީގެ ގުނަވަންތަކުން އެކަމުގައި ކުރެވޭނެ އިތުރު ކަމެއް ނެތީމަ އެވެ. ނަމަވެސް ދެން ތިއްބެވި މެމްބަރުން ސުލޫކީ ކޮމިޓީގެ ނިންމުން އިސްތިއުނާފް ނުކުރުމުން، ޕާޓީގެ ފަރާތުން އެ މައްސަލަ އިސްތިއުނާފް ކޮށްފައިވާތީ އެ މެމްބަރުން އަދި ޕާޓީން ވަކިނުވާ ކަމަށް ޚަލީލް ވިދާޅުވި އެވެ.\nވައްޑެއާ އެއްފަދައިން ސުލޫކީ ފިޔަވަޅު އަޅައި ޕީޕީއެމުން ވަކިކޮށްފައިވާ އެހެން ބައެއް މެންބަރުންނަށް ވެސް ވަނީ އެގޮތަށް އަންގައިފަ އެވެ. ޕީޕީއެމުން ކުރަން މި އުޅެނީ ކޮން ކަމެއް ހެއްޔެވެ؟\nޕާޓީން އަމިއްލަ އަށް ވަތްކެއް ނުވެވޭތަ؟\nސިޔާސީ ޕާޓީތަކުގައި ބައިވެރިވުމާއި ވަކިވުމަކީ ގާނޫނުއަސާސީގެ 30 ވަނަ މާއްދާ އިން ކަށަވަރުކޮށްދޭ މިނިވަންކަމަކާއި ހައްގެއްމެ އެވެ. އެއީ އެއްވެސް މަޖުބޫރުކަމެއް ނެތި، އެމީހެއްގެ އަމިއްލަ ރުހުމުގައި ކުރަން އޮންނަ ކަމެކެވެ. ސިޔާސީ ޕާޓީތަކުގައި މީހުން ގަދަކަމުން ގެންގުޅުމަކީ ދުނިޔޭގެ އެއްވެސް ގައުމެއްގައި އޮންނަ ކަމެއް ނޫނެވެ.\nދެން އޮތީ ސިޔާސީ ޕާޓީގެ ގާނޫނެވެ. އެ ގާނޫނުގައި ވެސް، ސިޔާސީ ޕާޓީއެއްގެ މެންބަރަކަށް ވުމާއި ވަކިވުމަކީ، އެ މީހެއްގެ އަމިއްލަ މިނިވަންކަމެކެވެ. އެ ގާނޫނުގެ 15 ވަނަ މާއްދާގެ (ނ) ގައި ބުނަނީ ޕާޓީގެ ކޮންމެ މެންބަރަކަށް ވެސް ކުރިން ނޯޓިސް ދިނުމަކާ ނުލައި ޕާޓީގެ މެމްބަރުކަމުން ވަކިވެވިދާނެ ކަމަށެވެ.\nމިހާރު މައްސަލަ ޖެހިގެން އުޅޭ ޕީޕީއެމްގެ އަސާސީ ގަވާއިދުގައި ވެސް އޮތީ ހަމަ މިފަދަ މިނިވަންކަމެކެވެ. އެ ގަވާއިދުގެ 20 ވަނަ މާއްދާގެ (ހ) ގެ (2) ގައި ބުނަނީ، ޕާޓީގެ މެމްބަރަކު ވަކިވާން އެދިއްޖެ ނަމަ އެމީހަކު ޕާޓީގެ މެމްބަރުކަމުން ވަކިވާނެ ކަމަށެވެ.\nއެހެންކަމުން، ސިޔާސީ ޕާޓީގެ ގާނޫނާއި ޕީޕީއެމްގެ އަސާސީ ގަވާއިދަށް ބެލުމުން އެނގެނީ، މެންބަރަކު އަމިއްލަ އަށް ޕާޓީން ވަކިވާން އެދި ހުށަހެޅުމުން އެމީހަކު އެ ޕާޓީއަކުން ވަކިވީ ކަމެވެ. ޕާޓީން ވަކިވާން ހުށަހެޅުމުން، އެމީހަކު ޕާޓީން ވަކިވާނީ، ވަކިކޮށްފި ކަމަށް ޕާޓީން ނިންމުމުން ކަމަށް ނުވަތަ ވަކިކޮށްފި ކަމަށް އެމީހަކަށް އެންގީމާ ކަމަކަށް ސިޔާސީ ޕާޓީގެ ގާނޫނާއި ޕީޕީއެމްގެ އަސާސީ ގަވާއިދުގައި ވެސް ނުބުނެ އެވެ. އެއަށް ވުރެ އެކަމުގައި ދީފައިވާ މިނިވަންކަން ބޮޑެވެ.\nމެންބަރުންގެ ނާޖާއިޒު ފައިދާ ނަގަނީތަ؟\nވައްޑެ އާއި އެ ނޫން ބައެއް މެމްބަރުން ޕާޓީން ވަކިކުރި ކަމުގައި ވިޔަސް، ރައްޔިތުންގެ މަޖިލީހުގައި ޕީޕީއެމުން މިހާތަނަށް ވެސް ގެންދެވީ އެ މެމްބަރުންގެ ނާޖާއިޒު ފައިދާ ނަގަމުން ކަމަށް އެ މެންބަރުން ތުހުމަތު ކުރައްވަ އެވެ. މަޖިލީހުގައި އަދިވެސް އެ މެމްބަރުން ގުނަނީ ޕީޕީއެމްގެ މެމްބަރުންގެ ގޮތުގަ އެވެ. ބޭނުމަކީ ކޮބައި ހެއްޔެވެ؟\n"ހަމަ ނާޖާއިޒު ފައިދާ ނަގަން ވެގެން، ވައްޑެމެންނަށް ލިބޭ ވަގުތުގެ ހައްގުގެ މައްޗަށް އަރައިގަނެގެން އަނިޔާވެރި ވުމަށްޓަކައި ކުރާ ކަމެއް އެއީ. ވަގުތުތައް ދުއްވައިލުން ދެ ވަނަ އިތުރު އެއްވެސް ކަމެއް ނެތް. ހަމަ ގަސްދުގައި ވައްޑެމެންގެ މައްޗަށް އަނިޔާވެރިވުމަށްޓަކައި ކުރާ ކަންތައްތަކެއް. ޕީޕީއެމުން ކަނޑާލާފައި އޮތް ކަން އެބަ އެނގޭތާ ވަރަށް ރީއްޗަށް،" ވައްޑެ ވިދާޅުވި އެވެ.\nމަޖިލީހުގެ ތަޅުމުގައި ވާހަކަ ދައްކަން ލިބޭ ވަގުތާއި، ކޮމިޓީތަކުގައި ޕާޓީތަކުގެ މެމްބަރުން ހިމެނޭ އަދަދު ބިނާވެފައި ވަނީ، މަޖިލީހުގައި އެ ޕާޓީއެއްގެ މެމްބަރުން ތިބި އަދަދެއްގެ މައްޗަށެވެ. ގިނަ މެމްބަރުން ތިބި ނަމަ މަޖިލީހުގެ ބަހުސް ކުރަން އެ ޕާޓީއަކަށް ލިބޭ ވަގުތު ގިނަވާނެ އެވެ. އަދި ކޮމިޓީތަކުން އެ ޕާޓީއަކަށް ލިބޭ ޖާގަ ވެސް އިތުރުވާނެ އެވެ.\nވަކިކޮށްފައި ތިއްބަސް މަޖިލީހުގެ ރިއާސަތުން އެ މެމްބަރުން ބަލަނީ ޕާޓީގެ މެމްބަރުންގެ ގޮތުގަ އެވެ. އެހެންކަމުން ޕީޖީ ލީޑަރު ފުރުސަތެއް ދެއްވިއްޔާ ނޫނީ ގިނަ ފަހަރަށް އެ މެންބަރުންނަށް ބަހުސް ކުރާނެ ފުރުސަތެއް ނުލިބެ އެވެ.\nޚަލީލް ވިދާޅުވި ގޮތުގައި ސިޔާސީ ޕާޓީގެ ގާނޫނުގައިވާ ގޮތުން، ސިޔާސީ ޕާޓީއެއްގެ މެމްބަރަކު އެ ޕާޓީއަކުން ވަކިވި ކަމަށް ވާނީ، އިލެކްޝަންސް ކޮމިޝަންގެ ދަފްތަރުން އެ މެމްބަރެއްގެ ނަން އުނިކޮށް ރައްޔިތުންގެ މަޖިލީހަށް އެންގުމުންނެވެ.\nވައްޑެ ވިދާޅުވީ އޭނާ ޕާޓީން ވަކިވިކަން ރަސްމީކޮށް އޭނާ އަށާއި އިލެކްޝަންސް ކޮމިޝަނަށް ޕީޕީއެމުން ލިޔުމުން އަންގާފައިވާ އިރު ވެސް، ޕާޓީން ވަކިނުވާ ކަމަށް ބުނެ މިހާރު ކުރަން އުޅެނީ ކޮން ކަމެއް ކަން އެނގިވަޑައިނުގަންނަވާ ކަމަށެވެ. މި މަހުގެ 10 ވަނަ ދުވަހު އިލެކްޝަންސް ކޮމިޝަނަށް ފޮނުވި ސިޓީއެއްގައި ވައްޑެ ވިދާޅުވެފައިވަނީ އޭނާ ޕާޓީން ވަކިކުރި ކަމަށް އަންގައި 28 މާޗްގައި އޭނާ އަށް ފޮނުވި ސިޓީގެ ކޮޕީއެއް، ޕީޕީއެމުން އީމެއިލްގެ ޒަރީއާ އިން އިލެކްޝަންސް ކޮމިޝަނަށް ލިބިފައިވާ ކަން އެ ކޮމިޝަނުން ވަނީ އޭނާ އަށް ޔަގީންކޮށްދީފަ އެވެ. އެހެންކަމުން އޭނާ ޕާޓީގެ ދަފްތަރުން އުނިކޮށްދިނުމަށް އެދިވަޑައިގެންފައިވެ އެވެ.\nމެންބަރުން ތަޅު އަޅުވާފައި!\nދުސްތޫރީ މައްސަލައިގައި ސުޕްރީމް ކޯޓުން ކުރި ހުކުމާއި، ސުލޫކީ ފިޔަވަޅު އަޅައި ޕީޕީއެމުން ވަކިކުރި މެމްބަރުންނާއި އަމިއްލަ އަށް ވަކިވި މެމްބަރުން، ވަކިނުވާ ކަމަށް ބުނެ ހިފެހެއްޓުމުގައި ވަރަށް ބޮޑެތި ގުޅުންތަކެއް އެބަހުއްޓެވެ.\nމި ދެންނެވި ދެ ގޮތަށް ޕާޓީން ވަކިވެފައިވާ މެމްބަރުން ވެސް ޕާޓީން ވަކިވީ، ސުޕްރީމް ކޯޓުން ހުކުމް އިއްވުމުގެ ކުރިންނެވެ. ސުޕްރީމް ކޯޓުގެ ހުކުމްގައި ބުނެފައިވާ ގޮތުގައި އެ ހުކުމްގައިވާ ކަންތައް ހިނގާނީ، އެ ހުކުމް އިއްވާ ދުވަހުން ފެށިގެން ޕާޓީން ވަކިވެފައިވާ ކަމަށް އިލެކްޝަންސް ކޮމިޝަނުން ރައްޔިތުންގެ މަޖިލީހަށް އަންގާ މެމްބަރުންގެ މައްޗަށެވެ. އެއީ ޕާޓީން ވަކިވެފައިވާ ކަމަށް އެ ކޮމިޝަނުން އެންގުމާ އެކު ރައްޔިތުންގެ މަޖިލީހުގެ މެމްބަރުކަމުން ވެސް އެ މެމްބަރަކު ވަކިވުމެވެ.\nއޭގެ ނަތީޖާއަކަށް ވާނީ، ސުޕްރީމް ކޯޓުގެ ހުކުމްގައި އެ ހުރިހާ މެމްބަރުން ތާށިވުމެވެ. އެކަން އެ ޕާޓީގެ ޕީޖީ ގްރޫޕްގެ ލީޑަރު، ވިލިމާލޭ ދާއިރާގެ މެމްބަރު އަހްމަދު ނިހާން، ސުޕްރީމް ކޯޓުގެ ހުކުމާ ގުޅިގެން ދެއްކެވި ވާހަކަ އިން ދޭހަވެ އެވެ. ޓީވީއެމްގައި ވާހަކަ ދައްކަވަމުން ނިހާން ވިދާޅުވީ ޕާޓީން ވަކިވި މެމްބަރުން ވެސް އަލުން ޕާޓީ އަށް ވަޑައިގަންނަވަން ގޮވައިލައްވާ ކަމަށާއި އެހެން ނޫން ނަމަ މަޖިލީހުގެ މެމްބަރުކަން ގެއްލިދާނެ ކަމަށެވެ.\nއޭނާގެ ވާހަކައިން އެނގެނީ، މަސީހުގެ އިތުބާރު ނެތް ކަމުގެ މައްސަލައިގައި ޕާޓީން ވަކިވި މެމްބަރުން ޕާޓީއާ އަލުން ގުޅި މަސީހާ އެއްކޮޅަށް ވޯޓު ދެއްވައިފި ނަމަ، އެ މެމްބަރުން ޕާޓީގެ ދަފްތަރުން އުނިކޮށްދިނުމަށް އެދި އިލެކްޝަންސް ކޮމިޝަނަށް ނުފޮނުވާނެ ކަމެވެ. އަދި މަސީހާ ދެކޮޅަށް ވޯޓު ދެއްވައިފި ނަމަ، އިލެކްޝަންސް ކޮމިޝަން މެދުވެރިކޮށް، ސުޕްރީމް ކޯޓުގެ ހުކުމާ ގުޅިގެން އެ މެމްބަރުން މަޖިލީހުގެ މެންބަރުކަމުން ވެސް ވަކިކުރާނެ ކަމެވެ.\nނަމަވެސް ސުވާލަކީ، ޕާޓީން ވަކިކުރުމަކީ ނުވަތަ ޕާޓީން ވަކިވުމަކީ ނުވަތަ އެހެން ޕާޓީއަކަށް ބަދަލު ވުމަކީ ރާއްޖޭގެ ޕާޓީ ނިޒާމު ދަންނަ މަފްހޫމެއް ހެއްޔެވެ؟ އެ މީހަކު މަޖިލީހަށް އިންތިހާބުވި ޕާޓީން ވަކިވުމުން މަޖިލީހުގެ މެމްބަރުކަމުން ވަކިވުމާ މެދު ގާނޫނުތައް ބުނަނީ ކީކޭ ހެއްޔެވެ؟\nސިޔާސީ ޕާޓީގެ ގާނޫނުގެ 16 ވަނަ މާއްދާގެ (ބ) ގައި ބުނެފައިވަނީ ގާނޫނުއަސާސީ އާއި ގާނޫނުގައިވާ ގޮތުގެ މަތިން ދިވެހިރާއްޖޭގައި ބާއްވާ އިންތިހާބެއްގައި ސިޔާސީ ޕާޓީއެއްގެ ޓިކެޓްގައި އިންތިޚާބުވެފައިވާ މީހަކު، ޕާޓީގެ ސުލޫކީ މިންގަނޑާ ޚިލާފުވެގެން ޕާޓީން ވަކިކުރި ކަމުގައި ވިޔަސް، އެމީހަކު އިންތިޚާބުވެފައިވާ މަގާމުގައި ދެމި ހުންނާނެ ކަމަށެވެ.\nމި ގާނޫނަށް އަމަލުކުރާހާ ހިނދަކު، އަދި އެ ގާނޫނުގެ އެ މާއްދާގެ ގާނޫނީ ހައިސިއްޔަތު ނުގެއްލޭހާ ހިނދަކު، ޕީޕީއެމުން ސުލޫކީ ފިޔަވަޅު އަޅައި ވަކިކޮށްފައިވާ މެމްބަރުން، އެ ޕާޓީން ވަކިވި ކަމުގައި ވިޔަސް އޭނާ މަޖިލީހުގެ މެމްބަރުކަމުގައި ދެމިހުންނާނެ ކަން ވަރަށް ސާފެވެ.\nއޭގެ އިތުރުން ވެސް ސިޔާސީ ޕާޓީގައި ކަނޑައަޅާފައިވާ މަފްހޫމަކީ، ގާނޫނުއަސާސީގައި ބަޔާންކުރާ އިންތިޚާބީ މަގާމަކަށް އިންތިޚާބުވެފައިވާ މީހަކު، އޭނާ އިންތިހާބުވި ޕާޓީން ވަކިވިޔަސް، އޭނާ އިންތިހާބުވި މަގާމުން ވަކި ނުވުމެވެ.\nސިޔާސީ ޕާޓީގެ ގާނޫނުގެ 31 ވަނަ މާއްދާގެ (ހ)ގައި ބުނެފައިވާ ގޮތުގައި ސިޔާސީ ޕާޓީއެއް އުވުމުން ނުވަތަ އުވައިލުމުން ޕާޓީގެ މެމްބަރުންގެ ގޮތުގައި ތިބި މީހުން އެ ޕާޓީގެ މެމްބަރުކަމުން ވަކިވާނެ އެވެ. އެއާ ވިދިގެން ދެން ބުނެފައި އޮތީ، ޕާޓީ އުވިދިޔަ ކަމުގައި ވިޔަސް، ގާނޫނުއަސާސީގެ ދަށުން ބާއްވާ އިންތިހާބެއްގައި ސިޔާސީ ޕާޓީއެއްގެ ޓިކެޓްގައި ވާދަކޮށްގެން ގޮނޑިއެއް ކާމިޔާބު ކޮށްފައިވާ ނަމަ، އޭނާ އެ އިންތިޚާބުވި މަގާމުގެ މުއްދަތަށް އޭނާ އެ މަގާމުގައި ދެމިހުންނާނެ ކަމަށެވެ.\nމި މާއްދާގެ ގާނޫނީ ބޭނުމަކަށް ވަނީ، ޕާޓީއެއްގެ ޓިކެޓުގައި ރައީސުލްޖުމްހޫރިއްޔާގެ މަގާމަށް ނުވަތަ ނައިބު ރައީސްގެ މަގާމަށް ނުވަތަ ރައްޔިތުންގެ މަޖިލީހަށް ނުވަތަ ކައުންސިލަކަށް އިންތިޚާބުވެފައިވާ ނަމަ، އޭނާ އަށް ޓިކެޓް ދިން ޕާޓީ ގާނޫނީ ގޮތުން އުވިދިޔަ ކަމުގައި ވިޔަސް، އެ މީހަކު އިންތިހާބުވެފައިވާ މަގާމުން ވަކި ނުކޮށް އެ މަގާމުގައި ދެމެހެއްޓުމެވެ.\nގާނޫނުގައިވާ ގޮތުން، ސުލޫކީ ފިޔަވަޅު އަޅައި ޕާޓީން ވަކިކުރާ މެންބަރުން ވެސް އެ މީހަކު އިންތިހާބުވި މަގާމުގައި ދެމިހުންނާނެ އެވެ. ވީއިރު، ސުލޫކީ މައްސަލައެއް ނެތި، އަމިއްލަ އަށް އެ ޕާޓީއެއް ދޫކޮށްލުމުން ނުވަތަ އެހެން ޕާޓީއަކަށް ބަދަލުވުމުން، އެއީ ކުށެއް ކަމަށް ބަލައި، މަޖިލީހުގެ މެންބަރުކަމުން ވަކިކުރުމަކީ އެންމެ ރަނގަޅު ގޮތް ހެއްޔެވެ؟\nޕާޓީން ވަކިކުރުމުންނާއި ޕާޓީ އުވިދިޔުމުން ވެސް، އިންތިހާބުވި މަގާމުން ވަކިނުވާނެ ކަމަށް ގާނޫނުގައި މިހާ ސާފުކޮށް ބުނެފައިވާ އިރު، ފްލޯ ކޮރިސިންއަކީ ރާއްޖޭގެ ސިޔާސީ ގާނޫނީ ނިޒާމުގައި އެއްގޮތަކަށް ވެސް ނެތް މަފްހޫމެކޭ ނުބުނެވޭނެ އެވެ. ސަބަބަކީ، ޕާޓީން ވަކިކުރުމުން އޭނާ މަޖިލީހުގެ މެމްބަރުކަމުގައި ދެމިހުރުމަށް ގާނޫނުން ފުރުސަތު ދީފައި އޮތުމަކީ، ފްލޯ ކްރޮސިން އަށް (ކޮޅު ބަދަލު ކުރުމަށް) ޖާގަ ދީފައިވާ ކަމުގެ ހެއްކެކެވެ. އަދި އޭނާ އިންތިހާބުވި ޕާޓީގެ ފިކުރު ނޫން އެހެން ފިކުރެއްގެ ޕާޓީއަކާ ގުޅިގެން މަސައްކަތް ކުރުމަށް ދީފައި އޮތް ގާނޫނީ ހައްލެކެވެ.\nއިތުރު ލިޔުންތައް ސިޔާސީ ޕާޓީ ރައްޔިތުންގެ މަޖިލިސް ސުޕްރީމް ކޯޓް ޕީޕީއެމް އެޓާނީ ޖެނެރަލް ކުރީގެ އޭޖީ މުހައްމަދު އަނިލް


ބާސެލޯނާ ސިއްސުވާލުމަށްފަހު ގްރަނާޑާ ތާވަލްގެ އެއްވަނަ އަށް | Jazeera\tބާސެލޯނާ ސިއްސުވާލުމަށްފަހު ގްރަނާޑާ ތާވަލްގެ އެއްވަނަ އަށް - Jazeera\nބާސެލޯނާ ސިއްސުވާލުމަށްފަހު ގްރަނާޑާ ތާވަލްގެ އެއްވަނަ އަށް\nމުޙައްމަދު ޤާސިމް September 22, 2019 74 views0\nސްޕެނިޝް ލީގުގައި ރޭ ކުޅުނު މެޗުގައި އެންމެފަހުގެ ޗެމްޕިއަން ބާސެލޯނާ ސިއްސުވާލުމަށްފަހު މި ފަހަރު ޕްރޮމޯޓުވި ގްރަނާޑާ އިން ތާވަލްގެ އެއްވަނަ އަށް ޖެހިލައިފިއެވެ. މި މެޗުން ގްރަނާޑާ މޮޅުވީ 2-0 އިންނެވެ.\nރޭގެ މެޗާއެކު ބާސެލޯނާ އަށް ރަށުން ބޭރުގައި އެންމެ ފަހުން ކުޅުނު ހަތް މެޗުންވެސް މޮޅެއް ހޯދިފައެއްނުވެއެވެ.\nމި ނަތީޖާއާއެކު، މިހާތަނަށް ކުޅުނު ފަސް މެޗުން 10 ޕޮއިންޓް ހަމަކޮށްގެން ގްރަނާޑާ އެއްވަނައިގައި އޮތްއިރު، ސެވިއްޔާގެ އިތުރުން އެތުލެޓިކޯ މެޑްރިޑަށްވެސް މިއަދަދަށް ޕޮއިންޓް ލިބިފައިވެއެވެ. ގްރަނާޑާ އަށް ކުރިލިބެނީ ގޯލްގެ ތަފާތުންނެވެ. ރޭގެ މެޗުން ބަލިވި ބާސެލޯނާ އޮތީ ހަތް ޕޮއިންޓާއެކު ލީގުގެ ހަތްވަނައިގައެވެ. މިއީ ވޭތުވެދިޔަ 25 އަހަރުގެ ތެރޭގައި އެ ޓީމުން ނެރެފައިވާ އެންމެ ދަށް ނަތީޖާއެވެ.\nބާސެލޯނާ އިން ރޭގެ މެޗަށް ނިކުތީ، އެންމެ ފަހުން ޔުއެފާ ޗެމްޕިއަންސް ލީގުގައި ބޮރޫޝިއާ ޑޯޓްމަންޑްއާ ދެކޮޅަށް ކުޅުނު މެޗުގެ ފުރަތަމަ އެގާރައަށް ހަތަރު ބަދަލެއް ގެނެސްގެންނެވެ. އެގޮތުން، އެ މެޗުގައި ލިބުނު އަނިޔާއެއްގެ ސަބަބުން ބަދަލުކުރި ސްޕެއިނުގެ ފުލްބެކް ޖޯޑީ އަލްބާގެ އިތުރުން ސާޖިއޯ ބުސްކެޓްސް އާއި ބްރެޒިލްގެ މިޑްފީލްޑަރު އާތުރް މެލޯ އަދި ޒުވާން ކުޅުންތެރިޔާ އަންސޫ ފާޓީ، މި މެޗުގެ ފުރަތަމަ އެގާރައިގައި ހިމަނާފައެއްނުވެއެވެ.\nގްރަނާޑާގެ ނުއެވޯ ލޮސް ކާރްމެނޭސް ސްޓޭޑިއަމްގައި ރޭ ކުޅުނު މި މެޗު ފެށިގެން ދެވަނަ މިނެޓުގައި ރާމޯން އަޒީޒް ބޮލުން ވައްދާލި ލަނޑާއެކު އެ ޓީމުން ލީޑްނެގިއެވެ. އޭގެފަހުން، އެ ޓީމުގެ އެންޓޯނިއޯ ޕުއެރްޓާސް އާއި ޖާމަން ސަންޗޭޒް އަށް ލިބުނު ފުރުޞަތުތަކުގެ ބޭނުންހިފޭގޮތްނުވިއިރު، ފުރަތަމަ ހާފުގައި ބާސެލޯނާ އަށް ގްރަނާޑާގެ ގޯލަށް އަމާޒުކޮށް އެންމެ ހަމަލާއެއްވެސް ފޮނުވާލެވިފައެއްނުވެއެވެ.\nދެވަނަ ހާފަށް ބާސެލޯނާ އިން ނިކުތީ ދެ ބަދަލާއެކުއެވެ. އެގޮތުން، އެ ޓީމުގެ ކޯޗު އާނެސްޓޯ ވަލްވާޑޭ ވަނީ ކެޕްޓަން ލިއޮނަލް މެސީ އާއި ފާޓީ ކުޅެން ނެރެފައެވެ. މި ދެ ކުޅުންތެރިން ކުޅެން ނިކުތްނަމަވެސް ބާސެލޯނާ އަށް އެކަށީގެންވާ ކުޅުމެއް ދެއްކިފައިނުވާއިރު، ގްރަނާޑާ އިން މި މެޗުގައި ކާމިޔާބުކުރި ދެވަނަ ލަނޑު، 66 ވަނަ މިނެޓުގައި ޖަހައިދިނީ ލިބުނު ޕެނަލްޓީއަކުން އަލްވާރޯ ވަޑީލޯ އެވެ. މިއީ ބާސެލޯނާގެ އާޓުރޯ ވިޑާލްގެ އަތުގައި ބޯޅައިން ޖެހުމުން ވީއޭއާރްގެ އެހީ ހޯދުމަށްފަހު ރެފްރީ ދިން ޕެނަލްޓީއެކެވެ.\nއޭގެފަހުން، ގްރަނާޑާގެ ލީޑް ފުޅާކުރުމަށް ޕުއެރްޓާސް ފޮނުވާލި ބޯޅައެއް ބާސެލޯނާގެ ގޯލްކީޕަރު މާކް އަންދްރެ ޓަ ސްޓެގަން މަތަކުރިއިރު، މެޗު ނިމެން އަށް މިނެޓަށްވެފައިވަނިކޮށް މެސީ ފޮނުވާލި ހަމަލާގެ ހުރަހަކަށްވީ ގްރަނާޑާގެ ކީޕަރު ރުއީ ސިލްވާ އެވެ.\nމި މުބާރާތުގައި ރޭ ކުޅުނު އެހެން މެޗުތަކުގެ ނަތީޖާއަށް ބަލާއިރު، ސެލްޓާ ވިގޯއާ ދެކޮޅަށް އަމިއްލަ ދަނޑުގައި އެތުލެޓިކޯ ލަނޑެއްނުޖެހި އެއްވަރުވިއިރު، ލެވާންޓޭގެ ދަނޑުގައި އެއިބާއާ ދެކޮޅަށް ކުޅުނު މެޗުވެސް ނިމުނީ ހަމަ މިނަތީޖާއިންނެވެ. މީގެއިތުރުން، އޮސަސޫނާއާ ރެއާލް ބެޓިސް ކުޅުނު މެޗުވެސް ދެ ޓީމަށް ލަނޑެއްނުޖެހި އެއްވަރުވެފައިވާއިރު، ވިޔާރެއާލް ވަނީ 2-0 އިން ރެއާލް ވަޔަޑޮލިޑް ބަލިކޮށްފައެވެ.


PSG akee dhuniyege fenvaru ge team eh: Flick\nބަޔާންގެ ކޯޗް ހެންސް ޑީޓާ ފްލިކް\nޔޫއެފާ ޗެމްޕިއަންސް ލީގްގެ ފައިނަލުގައި މިރޭ، ބާޔާން މިޔުނިކާ ދެކޮޅަށް ނުކުންނަ ޕީއެސްޖީ އަކީ ދުނިޔޭގެ އެންމެ މޮޅު އެ ޓީމު ކަމަށް ބަޔާންގެ ކޯޗް ހެންސްޑީޓާ ފްލިކް ސިފަ ކޮށްފި އެވެ.\nމިރޭ ގެ މެޗަކީ ޔޫރަޕްގައި ފްލިކްގެ ފުރަތަމަ ފައިނަލެވެ. އޭނާގެ އަމާޒަކީ ބަޔާންގެ ކުރީގެ ކޯޗް، ޔުޕް ހޭންކޭސް 2013 ވަނަ އަހަރު ހޯދި ތިން ތަށި ހޯދުމުގެ ރެކޯޑާ ހަމަކުރުމެވެ، މިދިޔަ އަހަރު ފަހު ކޮޅު ބަޔާންގެ ކޯޗް ކަމާ ހަވާލުވި ފްލިކްގެ ކޯޗް ކަމުން ބަޔާއިން ވަނީ ބުންޑެސް ލީގާގެ ޗެމްޕިއަން އަދި ޖަރުމަން ކަޕްގެ ޗެމްޕިއަންކަން ހޯދާފަ އެވެ. މިރޭ ޗެމްޕިއަންސް ލީގް ކާމިޔާބު ކޮށްފިނަމަ، ޔުޕް ހޭންކެސް 2013 ވަނަ އަހަރު ހޯދި ކާމިޔާބާ އެއްވަރު ކުރެވޭނެ އެވެ.\nފްލިކް ބުނީ، ފައިނަލުގައި ޕީއެސްޖީ އާ ދެކޮޅަށް ނުކުތުމަކީ އޭނާގެ ޓީމަށް ވަރަށް ހާއްސަ ޗެލެންޖެއް ކަމަށެވެ.\n"އަހަރެމެން މި ކުރިމަތި ލަނީ ޕެރިސް އާ އަދި ދުނިޔޭގެ އެންމެ މޮޅު އެއް ޓީމާ ދެކޮޅަށް ނުކުތުމަކީ އަހަރެމެންނަށް ލިބޭ އިތުރު ހިތްވަރެއް،" މިރޭ ކުޅޭ ފައިނަލު މެޗުގެ ކުރިން ވާހަކަ ދައްކަމުން ފްލިކް ބުންޏެވެ. "އެ ޓީމުގައި ހުރީ ވަރަށް މޮޅު ކޯޗެއް އަދި ވަރަށް ރަނގަޅު ފިލޯސަފީއެއްވެސް އެ ޓީމުގައި އެބައޮތް، ކޯޗެއްގެ ގޮތަގަޔާއި ހާއްސަ ޝަހުސިއްޔަތެއްގެ ގޮތުންވެސް އަހަރެން ބަލައިގަންނަ މީހެއް ތޯމަސް ޓޫހުލް އަކީ."\nސެމީ ފައިނަލުގައި އޮލިމްޕިކް ލިޔޯން އާ ދެކޮޅަށް ބަޔާން ކުޅުނު މެޗުގައި ލަނޑު ޖަހާނެ ގިނަ ފުރުސަތުތަކެއް ލިޔޯން ތަނަވަސް ކުރި އެވެ. ފްލިކް ބުނީި ޕީއެސްޖީއާ ދެކޮޅަށް ނުކުތަސް ގޭމް ބަދަލު ނުކުރާނެ ކަމަށެވެ. އަހަރެމެންގެ ސްޓައިލްއަކީ ކަނޑައެޅިފައިވާ ސްޓައިލެއް މުޅި ޓީމު އެއްކޮށް ކުރިއަށް އަރައިގެން ކުޅުން، އެންމެ މުހިންމު ކަމަކީ އަހަރެމެން ބޯޅައަށް ދޭ ޕްރެޝަރު އިތުރު ކުރުން."\nކައިރިކައިރީގައި މެޗުތައް ކުޅޭން ޖެހުނު އިރު ބަޔާންގެ ސްކޮޑުގައި މޮޅަށް ކުޅޭ ގިނަ ކުޅުންތެރިންތަކެއް ތިބުމުން އެކަމުގެ ހިތްހަމަޖެހުން ފްލިކް ފާޅު ކުރި އެވެ. ކިންގްސްލީ ކޯމަން އާއި ފިލިޕޭ ކުޓީނިއޯ ވަނީ ބަދަލު ކުޅުންތެރިންގެ ގޮތުގައި ކުޅެން ނުކުމެ ޓީމު މޮޅު ކޮށްދިނުމުގައި މުހިންމު ދައުރެއް އަދާ ކޮށްފަ އެވެ.\nޕީއެސްޖީ އާއި ބަޔާންގެ މެޗު ފަށާނީ ރާއްޖޭގަޑިން މިރޭ ދަންވަރު 12:00 ގަ އެވެ.


ޚާރިޖީ – Maldivian Democratic Party\nދިވެހި ޤައުމުގެ ސިޔާދަތާއި މިނިވަންކަން ދެމެހެއްޓެނިވި ގޮތެއްގައި ހިފެހެއްޓުމަށް ލާމެހިފައިވާ ދުނިޔެއެއްގައި ދިވެހިރާއްޖެ އެކަހެރު ނުވެ، ޑިމޮކްރަޓިކް ޤައުމުތަކުގެ ބައިވެރިއެއްގެ ގޮތުގައި ޙަރަކާތްތެރިވުން\n1965 ވަނަ އަހަރު އ.ދ. ގެ މެމްބަރަކަށްވުމަށްފަހު، ދިވެހިރާއްޖެ އަކީ ބައިނަލްއަޤްވާމީ މަސްރަހުގައި ވަރަށް ޒިންމާދާރުކަމާއެކު ހަރަކާތްތެރި ވަމުން އައިސްފައިވާ ޤައުމެކެވެ. ދިވެހިރާއްޖެ ބައިނަލްއަޤްވާމީ މުޖްތަމައުގައި ޚާއްސަކޮށް ޑިމޮކްރެޓިކް ޤައުމުތަކުގެ ބައިވެރިއެއްގެ ގޮތުގައި ހަރަކާތްތެރިވާންޖެހޭ ކަމުގައި އެމްޑީޕީ ދެކެމެވެ. އެހެންކަމުން ދުނިޔޭގެ ޤައުމުތަކުގައާއި ރައްޔިތުންގެ މެދުގައި ޑިމޮކްރެސީ އާއި އިންސާނީ ހައްޤުތައް ކުރިއަރުވާ އަށަގަންނަވުމަށް ވަކާލާތު ކުރުމުގައިއެމްޑީޕީއިން އިސްރޯލެއް އަދާކުރާނެއެވެ.\nދިވެހިރާއްޖޭގެ ނާޒުކްތިމާވެށީގެ ބޭނުންހިފައިގެން ދުނިޔޭގެ މޫސުމަށް އަންނަ ބަދަލުތަކުގެ ސަބަބުން ދިމާވަމުންދާ ގިނަގުނަ ގޮންޖެހުންތައް ހައްލުކުރުމަށް މަސައްކަތްކުރުމުގައި ބައިނަލްއަޤްވާމީ އެހީތެރިކަމާއި އެއްބާރުލުން އެމްޑީޕީން މަސައްކަތްކުރަމުންގެންދާނަމެވެ.\n100 ޕަސަންޓް މުސްލިމް ޤައުމެއްގެ ހައިސިއްޔަތުން ދުނިޔޭގައި އިތުރުވަމުންދާ ހައްދުފަހަނައެޅުމުގެ ސިޔާސަތުތަކާއި ޓެރަރިޒަމްގެ އަމަލުތައް ހުއްޓުވުމުގައި ބައިނަލްޢަޤްވާމީ އަދި ސަރަހައްދީ ފެންވަރުގައި ކުރެވެމުންދާ އެންމެހާ މަސައްކަތްތަކަށް ދިވެހިރާއްޖެއިން ފުރިހަމަ އެއްބާރުލުން ފޯރުކޮށްދޭނަމެވެ. ދިވެހިރާއްޖެއަކީ ހަމަޖެހުމާއި ސުލްހަމަސަލަސްކަން ޤާއިމުކުރެވިފއިވާ މުސްލިމް ޤައުމެއްގެ ފުރިހަމަ މިސާލެއްކަމުގައި ވެވިދާނެއެވެ.\nމިސަރުކާރުން މިވަގުތު ނެތިކޮށްފައިވާ ޒަމާންވީ ޑިޕްލޮމެޓިކް ގުޅުންތައް އެމްޑީޕީ ގެ ސަރުކާރެއްގައި އަލުން އަބުރާ އިއާދަކުރާނަމެވެ. ވެ އެގޮތުން، ކޮމަންވެލްތް ޖަމާއަތާ އަލުން ގުޅި، އީރާން އާއި ޤަތަރާއެކު ކަޑާލެވިފައިވާ ޑިޕްލޮމެޓިކް ގުޅުން އަލުން އަބުރާ ޤާއިމުކުރާނަމެވެ.\nއިންޑިޔާކަޑުގެ އާއި މިސަރަހައްދުގެ ހަމަޖެހުމަކީ އަބަދުގެވެސް އެންމެ މުހިންމު ލަޑުދަޑިކަމުގައި ދިވެހިރާއްޖެއިން ދެކޭހިނދު ދިވެހރާއްޖޭގެ ޚާރިޖީ ސިޔާސަތުގައި އިންޑިއާއަށް އަބަދުވެސް ދެމުން އަންނަ ޚާއްސަ އަހައްމިއްޔަތުކަން ކުރިއަށް ގެނދާނަމެވެ.\nދިވެހިރާއްޖޭގެ ޚާރިޖީ ސިޔާސަތަކީ ބޭރުގެ އިންވެސްޓަރުންނަށް މަރުހަބާކިޔާ އެފަރާތްތަކަށް އިތުރުފުރުސަތުތައް ތަނަވަސްކޮށްދޭ އަދި އެފަދަ އިންވެސްޓަރުންގެ ހައްޤުތައް ހިމާޔަތްކޮށްދޭ ސިޔާސަތަކަށް ވާނެއެވެ. މިގޮތުން އިންވެސްޓްމަންޓްތައް ރައްކާތެރިކަމާއެކު ކުރިއަށް ގެންދިޔުމުގައި ތިމާވެއްޓާއި ރަހުމަތްތެރި އަދި ދެމެހެއްޓެނިވި މާހައުލެއްޤާއިމު ކުރާނަމެވެ.\nދިވެހިރާއްޖެއަކީ ވަރަށްފަހުގެ ތާރީޚެއްގައި އެންމެ ކުޑަކޮށް ތަރައްޤީވެފައިވާ ޤައުމުތަކުގެ ލިސްޓުން އުނިކުރެވިފައިވާ ޤައުމެއްކަމުގައި ވާއިރު، ރާއްޖޭގެ ތަރައްޤީގެ ތަޖްރިބާތަކުގެ އަލީގައި ކުރިއަރާފައިވާ ޤައުމުތަކާއި ކުރިއެރުމަށް މަސައްކަތްކުރަމުން އަންނަ ޤައުމުތަކާ ދެމެދު މެދުވެރިއެއްގެ ރޯލްކުޅުމުގެ ފުރުސަތު ބޮޑެވެ. އަދި ތަރައްޤީވަމުންއަންނަ އެހެނިހެން ކުދިޤައުމުތަކާއި އިތުރަށް ގުޅުން ބަދަހިކޮށް އެފަދަ ޤައުމުތަކަށް ތިމާވެށީގެ ގޮތުންނާއި ތަރައްޤީގެ ރޮގުގައި ދިމާވަމުންދާ ގޮންޖެހުންތަކަށް ހައްލުހޯދުމުގައި އެޤައުމުތަކުގެ ބައިވެރިވުމާއި އެއްބާރުލުން ހޯދައިގެން ބައިނަލްއަޤްވާމީ މަސްރަހުގައި އިތުރަށް މަސައްކަތްކުރާނަމެވެ.ހަމައެފަދައިން ވަށައިގެން ކަޑުއޮންނަ ޖަޒީރާޤައުމުތަކުގެ ހައްޤުތައް ހިމާޔަތްކޮށް ކުރިއެރުވުމަށްޓަކައި އަޑުއުފުލާ ވަކާލާތު ކުރާނަމެވެ.\nދިވެހިރާއްޖޭގެ ސަލާމަތްތެރިކަމާއި ތަރައްޤީގެ ދުވެލި ބިނާވެފައިވަނީ ރާއްޖެއާއި ބައިނަލްއަޤްވާމީ މުޖްތަމައު އާދެމެދު ފުޅާދާއިރާއެއްގައި ޤާއިމުކުރެވިފައިވާ އެކުވެރިކަމުގެ ސުލްހަވެރި ގުޅުންތަކާއި ބޭއްވެމުންދާ ގާތްކަމުގެ މައްޗަށެވެ. ދިވެހިރާއްޖެ ފަދަ ކުދި ޤައުމުތަކަށް ލިބިފައިވާ އެންމެ މުހިންމު އަދި ދެމެހެއްޓެނިވި ސަލާމަތީ ގެރެންޓީ ހިމެނިފައިވަނީ އ.ދ ގެ ޗާޓަރުގައެވެ. އެމް ޑީ ޕީ އިން ޤަބޫލުކުރާގޮތުގައި ދިވެހި ޤައުމުގެ ސިޔާދަތާއި މިނިވަންކަމުގެ ހައްޤު ދެމެހެއްޓެނިވި ގޮތެއްގައި ހިފެހެއްޓުމަށްޓަކައި، އެޅޭނެ އެންމެ މުހިއްމު ފިޔަވަޅަކީ’ ކުރެވޭނެ އެންމެ މުހިންމު މަސައްކަތަކީ އ.ދ. ގެ ޗާރޓަރއަށާއި، ދިވެހިރާއްޖެއިން ސޮއިކޮށްފައިވާ ބައިނަލްއަޤްވާމީ އެކިއެކި މުއާހަދާތަކަށް ހުރުމަތްތެރިކޮށް ހިތުމެވެ. މިގޮތުން ބަވަނަވެފައިވާ ދުނިޔެއެއްގައި ހިމެނޭ ޤައުމެއްގެ ހައިސިއްޔަތުން ބައިނަލްއަޤްވާމީ އިތުރު މުއާހަދާތަކާއި އެއްބަސްވުންތަކުގައި ދިވެހިރާއްޖެއިން ސޮއިކޮށް ތަންފީޒު ކުރުމުގެ މުހިންމު މަސައްކަތްތައް އެމްޑީޕީން ކުރިޔަށް ގެންދާނަމެވެ.


Grade 1 ge fothugai quran ge aayatheh nubaikoh\nގުރޭޑް އެކެއްގެ ފޮތުގައި ޤުރުއާންގެ އާޔަތެއް ނުބައިކޮށް\nގުރޭޑް އެކެއްގެ ފޮތުގައި ޤުރުއާންގެ އާޔަތް ނުބައިކޮށް ލިޔެފައިވާ ތަން\nގުރޭޑް އެކެއްގެ ދަރިވަރުންގެ ޤުރުއާން ފޮތުގައި އާޔަތެއް ނުބައިކޮށް ލިޔެފައިވާ މައްސަލައެއް ސަމާލުކަމަށް ގެނެސްފި އެވެ.\nނުބައިކޮށް ލިޔެފައިވަނީ ސޫރަތުލް ނަބައުގެ 24 ވަނަ އާޔަތުގެ މެދު ތެރެއިންނެވެ. އެހިސާބުން އެ ސޫރަތުގެ ތެރެއަށް ވަދެފައިވަނީ ނާޒިއަތު ސޫރަތުގެ އަށްވަނަ އާޔަތުން ފެށިގެން 14 ވަނަ އާޔަތެވެ.\nމިމައްސަލަ ސޯޝަލް މީޑިއާގައި އާންމުންގެ ސަމާލު ކަމަށް ގެނެސްދެއްވީ ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު އެވެ.\nއެމަނިކުފާނު ވިދާޅުވީ ގްރޭޑް އެކެއްގެ ޤުރުއާން ފޮތުގައި އައްނަބައު ސޫރަތާއި އައްނާޒިއާތު ސޫރަތުގެ އާޔަތްތައް އެއްވެ، އެއް ސޫރަތެއްގެ ގޮތުގައި އޮތްކަން ދަނެގަތީ ޣިޔާސުއްދީން ސުކޫލްގެ ދަރިވަރު އަބްރަމް އަޒްބާން ފަހުމީ ކަމަށެވެ.\n"މިކަމުން ރަމްޒުކޮށްދެނީ އެ ދަރިވަރު ޤުރުއާނަށް ހޭލުންތެރިވެފައިވާ މިންވަރު،" ޑރ. ޝަހީމްގެ ޓްވީޓުގައިވެ އެވެ.\nޝަހީމް ވަނީ އެ މައްސަލަ އެމަނިކުފާނުގެ ސަމާލުކަމަށް ގެނެސްދެއްވީތީ އަބްރަމްގެ ބެލެނިވެރިންނަށާއި އަބްރަމްގެ ބޭބެ އަދި މޯލްޑިވްސް މީޑިއާ ކައުންސިލްގެ ރައީސް ޝަހުބާން ފަހްމީ އަށް ވެސް ޝުކުރު ދަންނަވާފަ އެވެ.\nމިމައްސަލާގައި އެޑިޔުކޭޝަން މިނިސްޓްރީގެ އޮފިޝަލަކު މިއަދު ވިދާޅުވީ ގުރޭޑް އެކެއްގެ ދަރިވަރުންގެ ޤުރުއާން ފޮތުގައި އާޔަތެއް ނުބައިކޮށް އޮތް މައްސަލަ މިނިސްޓްރީގެ ސަމާލުކަމަށް އައިސްފައިވާ ކަމަށެވެ. އަދި ސްކޫލުތަކާއި ގުޅިގެން އެކަން ހައްލުކުރުމުގެ މަސައްކަތް ކުރަމުންދާ ކަމަށްވެސް ވިދާޅުވި އެވެ.\nދަރިވަރުންގެ ޤުރުއާން ފޮތުގައި އާޔަތެއް ނުބައިކޮށް ލިޔެފައިވާ މައްސަލަ ހާމަވުމާ ގުޅިގެން ސޯޝަލް މީޑިއާގައި ބައެއް މީހުން ގެންދަނީ ނުރުހުން ފާޅުކުރަމުންނެވެ. އަދި ދީނީ އިލްމުވެރިން ގެންދަވަނީ އެ ފޮތްތައް ދަރިވަރުންގެ އަތުން ނެގުމަށްފަހު އެކަން ރަނގަޅުކުރުމަށް އެދިވަޑައިގަންނަވަމުންނެެވެ.\nމިނިސްޓްރީ އޮފް އެޑިއުކޭޝަން ޑރ. މުހައްމަދު ޝަހީމް އަލީ ސައީދު ޑރ. އައިޝަތު އަލީ\nބާރައިގެ ފޮތުގައިވެސް އާޔަތެއް ނުބައިކޮށް ލިޔެފައި


Roadha Ah Hunna Iru Maa Bodah Karuhikkai Varubali Vaanama, Mi Kankamaai Medhu Samaaluvey! - Vaguthu\n5 މަސް ކުރިން ( އޭޕްރީލް 18, 2021 )\nރޯދަމަހަކީ މުސްލިމުންނަށް ކުރިމަތިވާ މުޙިންމު އިމްތިޙާނެކެވެ. އެއީ ދުވާލުގެ ވަގުތުގައި ކެއިންބުއިމާއި ދުރުހެލިވެ ކެތްތެރިކަން އިސްކުރަން ޖެހޭ މައްސަރެވެ. އެތައް ގިނަގުނަ ފައިދާތަކާއި ދަރުމައެއް ލިބިދެނިވި ފުރުސަތެކެވެ. އެހެންކަމުން މި މައްސަރުގައި ޚާއްސަ ގޮތެއްގައި ރޯދަ އަށް ހުރުމާއެކު އަޅުކަމުގައި ގިނަވަގުތު މަސްއޫލުވެ އުޅުމަކީ ދެދުނިޔޭގެ އުފާވެރިކަން އިތުރުކޮށްދޭނެ ކަމެކެވެ.\nރޯދައަށް ހުންނަ ވަގުތުގައި ވަރުބަލިވުމާއި ކަރު ހިއްކުމާއި ބަނޑުހައިހޫނުކަން އިޙްސާސްވުމަކީ ކޮންމެ މީހަކަށްވެސް ކުރިމަތިވާނެ ކަމެކެވެ. އެހެންނަމަވެސް ރޯދައަށް ހުންނަ ވަގުތުތަކުގައި އަތްފައިން މަސައްކަތް ނުކުރެވޭހައި "ހާލުބޮޑުވުމުން" ދުރުކޮށްދޭނެ ގޮތްތައް ދަތުމަކީ މުޙިންމު ކަމެކެވެ. މިފަހަރު މި ބަލައިލަނީ، މިގޮތުން ރޯދަވެރިޔާ ރޯދައަށް ހުންނަ ވަގުތުތަކުގައި ހަކަތަ ހިފަހައްޓައި، ވަރުބަލިކަން ކުޑަކުމަށް ކުރެވިދާނެ ބައެއް ކަންކަމަށެވެ.\nރޯދަމަހު ރޯދައަށް ހުންނަ ވަގުތުގައި ހައިހޫނުކަމާއި ކަރުހިއްކުން ބޮޑުވުމާއެކު މާބޮޑަށް ވަރުބަލިވުމުން ދުރުކޮށްދޭތޯ ގިނަ ބަޔަކު، ރޯދައަށް ނުހުންނަ ވަގުތުތަކުގައި މާގިނައިން ކެއުމަށް އާދަކުރެއެވެ. އެހެން ނަމަވެސް އެއީ ބައެއް ހާލަތްތަކުގައި އެކަމުގެ ސަބަބުން ހަށިގަނޑާއި ސިއްޙަތަށް ނުރަނގަޅު އެތައް އަސަރުތަކެއް ކުރުވަފާނެ ކަމެކެވެ. އެހެންކަމުން ރޯދަމަހު ކެއުންބުއިމުގެ ކަންކަން އެންމެ އެދެވިގެންވާ ގޮތުގައި ބައްޓަން ކުރުމަކީ މުޙިންމު ކަމެކެވެ.\nރޯދައަށް ހުންން ވަގުތުތަކުގައި ހަކަތަ ދަށްވެ ވަރުބަލިވުމާއި ދުރުވުމަށް އެދޭނަމަ އެންމެ މުޙިންމު އެއް ކަމަކީ ހަށިގަނޑަށް ފައިދާހުރި ކެއުންތައް އިޚްތިޔާރު ކުރުމެވެ. ރޯދަ ވީއްލާ ވަގުތު މާގިނައިން، ތެޔޮ އެކުލެވޭ ކެއުންތަކާއި ގިނައިން ފެޓް އެކުލެވޭ ކާބޯތަކެތި ބޭނުން ކުރުމަކީ ހަށިގަނޑުގެ ހަޖަމްކުރާ ނިޒާމުގެ ހިނގުމަށް އަސަރު ކުރާ ކަމެކެވެ. ސޮސެޖާއި ތެލުލާފައި ހުންނަ މަހުގެ ބާވަތްތަކާއި ރެޑީމޭޑް ސޫޕް ފަދަ ތަކެއްޗަކީ މިގޮތުން ނުރަނގަޅު އަސަރުތަކެއް ކުރުވަފާނެ ބާވަތްތަކެވެ.\nހަމަ އެހެންމެ ރޯދަ ވީއްލާ ވަގުތު މާ ފޮނިގަދަ ބުއިންތަކާއި ފިޒީ ބުއިންތައް އިޚްތިޔާރު ކުރުމަކީ ގޯހެކެވެ. މިފަދަ ބުއިންތަކަކީ ހަށިގަނޑުގެ ބަރުދަން އިތުރުވުމަށް މަގުފަހިވާ ކަމެއްގެ އިތުރުން، ރޯދައަށް ހުންނަ ވަގުތު މާބޮޑަށް ހައިހޫނުކަން އިޙުސާސްވުމަށްވެސް މެދުވެރިކުރުވާ ތަކެއްޗެވެ. އެހެންކަމުން ބުއިންތަކުގެ އިތުރުން ފޮނި ކާތަކެތި ރޯދަމަހު، ޚާއްސަ ގޮތެއްހައި ރޯދަ ވީއްލާވަގުތު ބޭނުން ކުރުމަކީ ގެއްލުންހުރި ކަމަކަށް ވެދާނެއެވެ.\nހަމައެހެންމެ ކެފެއިން ގިނައިން އެކުލެވޭ ބުއިމަކީވެސް ހަށިގަނޑު ޑީހައިޑްރޭޓް ކުރުމަށް މެދުވެރިވާ ކަމެކެވެ. އެފަދަ ބުއިންތަކުގެ ސަބަބުން ހަށިގަނޑުގައި ހުންނަ ފެނުގެ މިންވަރު ދަށްކޮށްލައެވެ. އެހެންކަމުން ރޯދައަށް ނުހުންނަ ވަގުތުތަކުގައި ގިނައިން ކެފެއިން އެކުލެވޭ ބާވަތްތައް ބުއިމަކީ، ރޯދައަށް ހުންނައިރު ވަރުބަލިކަން އިތުރުވެދާނެ ކަމެކެވެ.\nއިންސާނާގެ ހަށިގަނޑަށް ކޮންމެ 24 ގަޑިއިރެއްގައި 12 ތަށި ފެން ބޭނުންވެއެވެ. ނަމަވެސް ރޯދަމަހު މި ޢަދަދު ހަމަކުރުމަށް އެހެން ގޮތްތަކެއް ހޯދަން ޖެހޭނެއެވެ. ބައެއް މީހުން ހަށިގަނޑަށް ބޭނުންވާ މިންވަރަށް ފެން ބުއިމުގެ މަޤުސަދުގައި އެއްފަހަރާ މާގިނައިން ފެން ބުއިމަށް އާދަކުރެއެވެ. އެހެން ނަމަވެސް އިންސާނާގެ ކިޑްނީއަށް ލިބިފައި ވަނީ ގަޑިއަކު އެއްލީޓަރުގެ ފެން ފިލްޓާކުރުމުގެ ޤާބިލްކަން ކަމުން، މިގޮތަށް ފެން ބުއިން ވާނީ ބޭކާރު ކަމަކަށެވެ.\nއެހެންކަމުން ރޯދައަށް ނުހުންނަ ވަގުތުތަކުގައި، ނުވަތަ ހާރު ކައިގެން ވެސް ފެން ބޯންވާނީ ލަސްލަހުންނެވެ. ކޮންމެ އެއްތަށި ނުވަތަ ދެތަށި ފެން ބުއިމަށްފަހު ގަޑިއެއްހާއިރު މަޑުކުރުމަކީ އެންމެ އެދެވިގެންވާ ގޮތެވެ. ރޯދަ ވީއްލާ ވަގުތުން ފެށިގެން، ޖެހިގެން އަންނަ ދުވަހު ރޯދައަށް ހުރުމަށް ނިޔަތްގަތުމާއި ހަމައަށް އިސްވެ ބަޔާން ކުރެވުނު ގޮތުގެ މަތީން ބުއިންތައް ބަހާލައިގެން ބުއިމަކީ އެކަމުގެ ފައިދާހުރި ގޮތެވެ.\nރޯދަ ވީއްލާ ވަގުތު މާގިނައިން ފެންބުއިމަކީވެސް ރަނގަޅު ކަމެއް ނޫންކަން ސިއްޙީ ހޯދުންތައް ހެކިދެއެވެ. ތަޖުރިބާކާރުން އިރުޝާދުދޭ ގޮތުން އެންމެ ރަނގަޅީ ރޯދަ ވީއްލާ ވަގުތު އެއްތަށި ނުވަތަ ދެތަށި ފެން ބުއިމެވެ. އޭގެފަހުން ކޮންމެ އެއްގަޑިއިރަކުން ފެންތައްޓެއް ބުއިމަކީ މުޙިންމު ކަމެކެވެ.\nރޯދަ މަހު ކެއިންބުއިމުގައި ތަރުކާރީ އާއި މޭވާގެ ބާވަތްތައް ގިނައިން ހިމެނުމަށް ސިއްޙީ ތަޖުރިބާކާރުން އިރުޝާދު ދެއެވެ. އެއީ އެކަމުގެ ސަބަބުން ޖެހިގެން އަންނަ ދުވަހު ރޯދައަށް ހުންނަ ވަގުތުތަކުގައި މާބޮޑަށް ވަރުބަލިވުމާއި ހައިހޫނުކަން އަދި ކަރުހިއްކުން އިތުރުވުމުން ދުރުކޮށްދޭނެ ކަމަކަށް ވާތީއެވެ.\nޖުލައި 1, 2021 09:59\nމިލިޔުމުގައި މި ބުނެދިން ކަންތައް ތަކަކީ އެއްވެސް ޔަގީންކަމެއްނެތް ކަންތައް ތަކެއް. ބުނެދީފައި ހުރީ ވެދާނެކަަމަށް. ކަމެއް ވެދާނެ ކަމަކީ އަދި ކަމެއް ވުމެއްނޫން. ކުރެވޭލަފައެއް. ވީމާ ނުވެވެސް ހިނގައިދާނެ.


Israel aa America ge sulha akee Palestine naththaalun | Mihaaru\nއިޒްރޭލާއި ފަލަސްތީނާ ދެމެދު، ސުލްހައިގެ އެއްބަސްވުމުގައި ސޮއި ކުރުމަށް ސެޕްޓެމްބަރު 13، 1993 އޯސްލޯގައި ބޭއްވި ބައްދަލުވުމުގައި ފަލަސްތީނުގެ ރައީސް ޔާސިރު އަރަފާތު (ކ) އާއި އިޒްރޭލުގެ ބޮޑުވަޒީރު އިސްހާގް ރަބީން ސަލާމް ކުރައްވާ އިރު އަރިހުގައި އެމެރިކާގެ ރައީސް ބިލް ކްލިންޓަން.\nއިޒްރޭލާއި އެމެރިކާގެ ސުލްހައަކީ ފަލަސްތީނު ނައްތައިލުން\n27 ޑިސެމްބަރ 2017 - 12:287comments\nފަލަސްތީނާއި އިޒްރޭލާ ދެމެދު ސުލްހަ ގާއިމުކޮށް މެދުއިރުމައްޗަށް އަމާންކަމާއި ހަމަޖެހުން ގެނައުމަށް އެންމެ ބޮޑަށް މަސައްކަތް ކުރާ ގައުމަކީ އެމެރިކާ އެވެ. އެކަމަށްޓަކައި ފަލަސްތީނުގެ ވެރިންނާއި އިޒްރޭލުގެ ވެރިން ގޮވައިގެން ކިތަންމެ ބައްދަލުުވުމެއް އެމެރިކާ އިން ބާއްވައިފި އެވެ. އެއީ ދުނިޔޭގެ ލޯތަކަށް މަންޒަރު ފެންނަ ގޮތެވެ.\nނަމަވެސް ހަގީގަތުގައި ކަންތައް އޮތީ އެ ގޮތަށް ނޫން ކަން މިހާރު މުޅި ދުނިޔެ ވެސް ދަންނާނެ އެވެ. ވަކިން ޚާއްސަކޮށް، ސުލްހައިގެ ނަމުގައި އެމެރިކާ އިން ހެދީ ދޮގު ކަމާއި ފަލަސްތީނުގެ މިނިވަން ދައުލަތެކޭ ކިޔައިގެން އެމެރިކާ އިން ދުނިޔެ އަށް ދެއްކީ ހުވަފެނެއް ކަން، އެމެރިކާގެ މިހާރުގެ ރައީސް ޑޮނަލްޑް ޓްރަމްޕުގެ އަމަލުތަކާއި ސިޔާސަތުތަކުން، އޮޅުމެއް ނެތް ގޮތުގައި ސާފުވެ އެވެ.\nއިޒްރޭލާއި ފަލަސްތީނާ ދެމެދު ސުލްހަ ގާއިމުކުރުމުގެ ބިންގާ އެޅިގެން ދިޔައީ، ނޯވޭގެ އޯސްލޯގައި ފަލަސްތީނާއި އިޒްރޭލާ ދެމެދު ސޮއިކުރި ސުލްހައިގެ މުއާހަދާ އިންނެވެ. މި އެއްބަސްވުމާ ހަމައަށް ދެވުނީ 1991 ވަނަ އަހަރުން ފެށިގެން އިޒްރޭލާއި ފަލަސްތީނާއި އެމެރިކާ އާއި މިސްރާއި އުރްދުންއާ އެކު ސިއްރިޔާތުގައި ބޭއްވި އެތައް މަޝްވަރާ ބައްދަލުވުންތަކަކަށް ފަހު އެވެ.\nއެ އެއްބަސްވުމުގެ ނަތީޖާއަކީ، އިޒްރޭލަކީ ގާނޫނީ ހައިސިއްޔަތު ލިބިގެންވާ ދައުލަތެއް ކަމަށް ފަލަސްތީނު ރައްޔިތުން ގަބޫލުކުރުމެވެ. އަދި ފަލަސްތީނު ރައްޔިތުން ތަމްސީލުކުރާ ގާނޫނީ ހައިސިއްޔަތަކީ ޕެލަސްޓައިން ލިބަރޭޝަން އޯގަނައިޒޭޝަން (ޕީއެލްއޯ) ކަމަށް އިޒްރޭލުން އިއުތިރާފް ވުމެވެ.\nމި އެއްބަސްވުމުގެ އެންމެ ހެއްވާ ކަމަކީ، އިޒްރޭލަކީ މުސްތަގިއްލު ސިޔާދަތީ ދައުލަތެއް ކަމަށް ފަލަސްތީނު ރައްޔިތުން އިއުތިރާފްވާން ޖެހުނު އިރު، ފަލަސްތީނަކީ މުސްތަގިއްލު ސިޔާދަތީ ދައުލަތެއް ކަމަށް އިއުތިރާފް ވާން އިޒްރޭލަށް ނުޖެހުމެވެ.\nމެދުއިރުމަތީގެ ސުލްހައާ ބެހޭ ގޮތުން، 2003 ވަނަ އަހަރު އެމެރިކާގެ ރައީސް ޖޯޖް ޑަބްލިޔޫ ބުޝް އާއި ފަލަސްތީނުގެ ރައީސް މަހްމޫދު އައްބާސް (ކ) އާއި އިޒްރޭލުގެ ބޮޑުވަޒީރު އެރިއަލް ޝެރޯން (ވ) ބައްދަލު ކުރައްވަނީ.\nއޭރު ސުލްހައިގެ މޭސްތިރިޔާ ކަމުގައިވި އެމެރިކާ އިން ފަލަސްތީނުގެ ވެރިންނަށް ވިސްނައިދިނީ، އޯސްލޯ މުއާހަދާގައި ސޮއިކުރުމަށް ފަހު، ފަލަސްތީނުގެ މިނިވަން ދައުލަތެއް ގާއިމުކުރުމުގެ މަޝްވަރާތައް ފެށޭނެ ކަމެވެ. އެ މަޝްވަރާތައް ފެށުމުގެ ބިންގަލަކީ އިޒްރޭލަކީ ސިޔާދަތީ ދައުލަތެއް ކަމަށް އިއުތިރާފް ވުމެވެ.\nއެހެންކަމުން، އެމެރިކާ އިން ދެއްކި ފަލަސްތީނުގެ މިނިވަން ދައުލަތުގެ ހުވަފެން ރީތިކަމުން، ޕީއެލްއޯގެ އޭރުގެ ލީޑަރު ޔާސިރު އަރަފާތު، އިޒްރޭލުގެ އޭރުގެ ބޮޑުވަޒީރު އިސްހާގް ރަބީންއާ އެކު، އޯސްލޯ މުއާހަދާގައި ސޮއި ކުރެއްވީ އެވެ.\nއޯސްލޯ މުއާހަދާގެ ދަށުން، އިޒްރޭލު އަޅުވެތިކޮށްގެން އުޅުނު ބައެއް ބިންތައް ފަލަސްތީނާ ހަވާލު ކުރި އެވެ. އޭގެ ތެރޭގައި ޣައްޒާ އާއި އަރީހާ އަދި ހުޅަނގު އައްސޭރި ހިމެނެ އެވެ. އަދި މިނިވަން ދައުލަތެއް ނުހިމެނޭ ގޮތަށް އެ ބިންތަކުގައި ފަލަސްތީނުގެ ޒާތީ ވެރިކަމެއް ގާއިމުކުރި އެވެ.\nނަމަވެސް އިޒްރޭލު ސިފައިން ދިޔައީ އެ ބިންތަކުގައި ހަރަކާތްތެރި ވަމުންނެވެ. އަދި 2013 ވަނަ އަހަރުގެ ތެރޭގައި ވެސް ހުޅަނގު އައްސޭރީގެ 61 ޕަސެންޓް އޮތީ އިޒްރޭލުގެ ބާރުގެ ދަށުގަ އެވެ. މިހާރު ވެސް ހުޅަނގު އައްސޭރީގެ ބޮޑު ބައެއް އޮތީ އިޒްރޭލުގެ ފުރިހަމަ ބާރުގެ ދަށުގަ އެވެ.\nސުލްހައިގެ ނަމުގައި އޭރުން ފެށިގެން އެމެރިކާ ކުރަމުން އައި މަސައްކަތުގެ ހަގީގީ މަގްސަދަކީ ކޮބައިކަން ދުނިޔޭގެ ލޯތަކަށް ފެންނަން މި ފެށީ އަދި ކިރިޔާ އެވެ. އޯސްލޯ މުއާހަދާގައި ސޮއި ކުރުމާ ހަމައިން ފެށިގެން ވެސް އެމެރިކާ އާއި އިޒްރޭލުން މަސައްކަތް ކުރަމުން އައީ، ހަމައެކަނި އިޒްރޭލުގެ މަސްލަހަތުތައް ހިމާޔަތް ކުރުމަށެވެ. ފަލަސްތީނު ރައްޔިތުންގެ ހައްގުތަކާއި މަސްލަހަތުތަކަށް އިޒްރޭލާއި އެމެރިކާ ދިނީ ބީރު ކަންފަތެކެވެ.\nމެދުއިރުމަތީގެ ސުލްހައާ ބެހޭ ގޮތުން އެމެރިކާގެ ނިއު ޔޯކްގައި ސެޕްޓެމްބަރު 22، 2009 ގައި އެމެރިކާގެ ރައީސް ބަރަކް އޮބާމާ (މ) ފަލަސްތީނުގެ ރައީސް މަހްމޫދު އައްބާސް އާއި އިޒްރޭލުގެ ބޮޑުވަޒީރު ނަތަންޔާހޫ (ވ)އާ އެކު މަޝްވަރާ ކުރައްވަނީ.\nއެހެން ނޫން ނަމަ، އިޒްރޭލުގެ ވެރިރަށަކީ ގުދުސް ކަމަށާއި އެމެރިކާގެ އެމްބަސީ ގުދުސަށް ބަދަލު ކުރުމަށް ބަޔާންކޮށްފައިވާ ގާނޫނެއް، އޯސްލޯ މުއާހަދާގައި ސޮއިކުރިތާ އެންމެ ދެ އަހަރުގެ ތެރޭގައި 1995 ވަނަ އަހަރު އެމެރިކާގެ ގާނޫނު ހަދާ މަޖިލީހުން ފާހެއް ނުކުރީހެވެ. އެ ގާނޫނަށް އަމަލު ކުރަން ފެށީ މި މަހުގެ6ވަނަ ދުވަހު އެވެ.\nއެމެރިކާގެ އެ ނިންމުން ތަންފީޒު ކުރުމަށް ބާރު އެޅުމުގެ ގޮތުން އިޒްރޭލުގެ ހަރުކަށި ޔަހޫދީ ޖަމާއަތްތަކުން މިހާރު އަންނަނީ ވަރަށް ބުރަކޮށް މަސައްކަތް ކުރަމުންނެވެ. އެ ގޮތުން ޔަހޫދީންގެ ހައްދުފަހަނައަޅާފައިވާ ޕާޓީ "ދަ ޖުވިޝް ހޯމް" އިން މިހާރު ވަނީ ގުދުސާ ބެހޭ ގޮތުން މަޝްވަރާ ކުރުން ވެސް އިޒްރޭލު ސަރުކާރަށް މަނާކުރާ ބިލެއް އިޒްރޭލުގެ ގާނޫނު ހަދާ މަޖިލީހަށް ހުށަހަޅައިފަ އެވެ. މިއަދު އެ ބިލަށް ވޯޓު ނަގަން އޮތީ ތާވަލު ކޮށްފަ އެވެ.\nމި ބިލްގައި ބުނެފައިވާ ގޮތުގައި ގުދުސް ހިމެނޭ ގޮތުން އެއްވެސް ބަޔަކާ އެކު ސުލްހައިގެ އެއްބަސްވުމެއްގައި ސޮއި ކުރާ ނަމަ، ގާނޫނު ހަދާ މަޖިލީހުގެ ތިން ބައިކުޅަ ދެ ބައި (80 މެމްބަރުން) ގެ އަޣުލަބިއްޔަތަކުން އެކަމަށް ރުހުން ލިބިގެން ނޫނީ ސޮއި ކުރުން އިޒްރޭލު ސަރުކާރަށް މަނާވާނެ އެވެ.\nމީގެ އިތުރުން ފަލަސްތީނުގެ ހުޅަނގު އައްސޭރި އާއި ގުދުސް އަކީ ވެސް އިޒްރޭލުގެ ބިންތަކެއް ކަމުގައި ކަނޑައެޅުމަށް، އިޒްރޭލުގެ ވެރިކަން ކުރާ ލީކޫޑް ޕާޓީގައި އަންނަ އާދީއްތަ ދުވަހު ވޯޓެއް ނެގުމަށް ވެސް ވަނީ ނިންމައިފަ އެވެ.\nޔަހޫދީ ހަރުކަށި ޖަމާއަތްތަކުން ފަލަސްތީނުގެ ބިންތައް ފޭރުމުގެ މަސައްކަތް ފުޅާކޮށްފައިވާ އިރު، އިޒްރޭލާއި އެމެރިކާ އިން ދަނީ ފަރުދާގެ ފުރަގަހުގައި މާ ނުބައި މަސައްކަތްތަކެއް ކުރަމުންނެވެ. ގުދުސްގެ ބަދަލުގައި ފަލަސްތީނުގެ ވެރިރަށުގެ ގޮތުގައި އެހެން ބިމެއް ގަބޫލުކުރުމަށް އެމެރިކާ އިން ދަނީ ފަލަސްތީނަށް ބާރު އަޅަމުންނެވެ.\nފަލަސްތީނުގެ ރައީސް މަހްމޫދު އައްބާސްއާ އެމެރިކާގެ ރައީސް ޑޮނަލްޑް ޓްރަމްޕް ވައިޓް ހައުސްގައި ބައްދަލު ކުރައްވަނީ. --ފޮޓޯ:އޭއެފްޕީ\nހަމާސް ޖަމާއަތުގެ ވެރިޔާ އިސްމާއީލް ހަނިއްޔާ ވިދާޅުވި ގޮތުގައި ގުދުސްގެ ބަދަލުގައި ފަލަސްތީނުގެ ވެރިރަށް ކަމުގައި ގަބޫލު ކުރުމަށް އެމެރިކާ އިން ފަލަސްތީނަށް ބާރުއަޅަމުން އަންނަނީ، މަސްޖިދުލް އަގްސާގެ އިރުން އެންމެ ދެ ކިލޯމީޓަރު ދުރުގައި އޮންނަ އަބޫ ދީސް ކިޔާ ސަހަރެވެ.\nގުދުސަކީ އިޒްރޭލުގެ ވެރިރަށް ކަމަށް އެމެރިކާ އިން ރަސްމީކޮށް އިއުތިރާފްވި އިރު، ފަލަސްތީނު ސަރުކާރަށް ފިއްތަމުން އައީ އެމެރިކާގެ މި ހުށަހެޅުން ގަބޫލު ކުރުމަށެވެ. އަދި ފަލަސްތީނުގެ މިނިވަން ދައުލަތެއް ގާއިމު ކުރުމަށް އެމެރިކާ އިން އެއްބަސްވާނީ ވެސް، ގުދުސްގެ ބަދަލުގައި އެހެން ސަހަރެއްގައި ފަލަސްތީނުގެ ވެރިކަން ގާއިމު ކުރުމުން ކަމަށް ވެސް އެމެރިކާ ބުނެ އެވެ.\nއެމެރިކާ އިން ހުށަހަޅާފައިވާ ގޮތުގައި ފަލަސްތީނުން އެ ގޮތް ގަބޫލުކޮށްފި ނަމަ، ފަލަސްތީނު މީހުން މިނިވަންކަމާ އެކު މަސްޖިދުލް އަގްސާ އަށް ނަމާދަށް ގޮސް އައިސް އުޅުމަށް އަބޫ ދީސް އިން ގުދުސަށް ޚާއްސަ މަގެއް ހަދައިދޭނެ އެވެ.\nއެމެރިކާ އިން ރާވާފައިވަނީ، އިޒްރޭލުގެ ވެރިރަށުގެ ގޮތުގައި ގުދުސް ހެދުމަށް ފަހު، ގުދުސް މައިގަނޑު ތިން ބަޔަކަށް ބަހައިލުމަށެވެ. އޭގެ ތެރެއިން އެއް ބަައިގައި ހިމެނޭނީ ސިޔާސީ އޮފީސްތަކާއި ޑިޕްލޮމެޓިކް މިޝަންތަކެވެ.\nހަނިއްޔާ ވިދާޅުވި ގޮތުގައި ގުދުސާ ބެހޭ ގޮތުން އެމެރިކާ އިން އެންމެ ފަހުން ނިންމި ނިންމުމުގައިވާ ގޮތުން ފަލަސްތީނާއި އުރްދުންގެ ގުޅުމަށް ވެސް ބުރޫ އެރުމުގެ ފުރުސަތު އެބަ އޮތެވެ. އެއީ ފަލަސްތީނުގެ ބިން ނޫން ބިމެއްގައި ފަލަސްތީނު ރައްޔިތުން ވަޒަންވެރިކުރުމަށް ވާހަކަތަކެއް މިހާރު ވެސް އެމެރިކާ އިން ދައްކަމުން ދާތީ އެވެ. އެ ގޮތުން އެމެރިކާގެ ވިސްނުން ހުރީ އުރްދުންގެ ރައްޔިތުންނާއި ފަލަސްތީނު ރައްޔިތުންގެ (ފަލަސްތީނުގެ ބިން ނުހިމެނޭ ގޮތަށް) ކޮންފެޑެރޭޝަނެއް ގާއިމު ކުރުމަށް ކަމަށް ހަނިއްޔާ ވިދާޅުވި އެވެ.\nގުދުސަކީ އިޒްރޭލުގެ ވެރިރަށް ކަމަށް ރަސްމީކޮށް އިއުތިރާފްވެ އެމެރިކާ އެމްބަސީ ގުދުސަށް ބަދަލުކުރުމަށް ނިންމެވި ކަމުގެ ގަރާރުގައި، މި މަހުގެ6ވަނަ ދުވަހު ސޮއި ކުރެއްވުމަށް ފަހު އެ ގަރާރު ނޫސްވެރިންނަށް ދައްކަވާލައްވަނީ. އޭއެފްޕީ\nފަލަސްތީނު ރައްޔިތުންގެ ފަލަސްތީނުގެ ބިމުން ފައްސައި ބޭރު ކުރުމަކީ އެމެރިކާގެ ދުރުމުސްތަގުބަލުގެ ތަސައްވުރު ކަން ޔަގީންވާ އެންމެ ބޮޑު ދަލީލަކީ، އދ. މަޖިލީހުގެ ފުރިހަމަ މެންބަރެއްގެ މަގާމު ހޯދުމަށް ފަލަސްތީނުން ކުރަން އުޅުނު މަސައްކަތްތައް އެމެރިކާ އިން އެތައް ފަހަރަކު އިންޒާރު ދީ ހުއްޓުވާފައި ވުމެވެ. އދ.ގެ ފުރިހަމަ މެންބަރެއްގެ މަގާމު ފަލަސްތީނަށް ދިނުމަކީ، ފުރިހަމަ މިނިވަން ދައުލަތެއް ކަމަށް ބައިނަލްއަގުވާމީ މުޖްތަމައު ގަބޫލު ކުރުމެވެ.\nއެކަމަށް ފަލަސްތީނުން މަސައްކަތް ކުރި ކޮންމެ ފަހަރަކު އެމެރިކާ އިން ބުނަމުން އައީ، އެ ކަމަށް އެދި ހުށަހަޅައިފި ނަމަ. ދެ ފަރާތުގެ ދެމެދު ސުލްހަ ގާއިމުކޮށް ފަލަސްތީނުގެ މިނިވަން ދައުލަތެއް ގާއިމުކުރުމުގެ މަސައްކަތުގައި އެމެރިކާ އިން އެހީތެރިވުން ހުއްޓައިލާނެ ކަމަށެވެ.\nއެހެންކަމުން ހަމާސް ޖަމާއަތުން ބުނާ ގޮތުގައި ގުދުސްގެ ހައްގުގައި ހުރިހާ މުސްލިމުން ތެދުވަންވީ ވަގުތު މިއޮތީ ޖެހިފަ އެވެ. އެމެރިކާ އާއި އިޒްރޭލުން މެދުއިރުމަތީގައި ގާއިމުކުރަން ބޭނުންވާ ސުލްހަ އަކީ ދުނިޔޭގެ ޗާޓުން ފަލަސްތީނު ފޮހެލައި، ގުދުސް ޔަހޫދީކޮށް މަސްޖިދުލް އަގްސާ ވެސް އަޅުވެތިކުރުމެވެ.\nއިތުރު ލިޔުންތައް އިޒްރޭލް ފަލަސްތީން ހަމާސް\nގުދުސާ ބެހޭ ގޮތުން މަޝްވަރާ ކުރުން ވެސް މަނާ ކުރަނީ\nގުދުސް މައްސަލައިގެ އެންމެ ފަސް


New ge captain band anekaa ves Imran ah | Mihaaru\nއިމްރާން 2015 ވަނަ އަހަރު ދިވެހި ލީގު އުފުލާލަނީ. --ފޮޓޯ: ނިއު ރޭޑިއަންޓް\nނިއުގެ ކެޕްޓަން ބޭންޑް އަނެއްކާ ވެސް އިމްރާނަށް\n05 ފެބުރުއަރީ 2017 - 10:502comments\nނިއު ރޭޑިއަންޓް ސްޕޯޓްސް ކްލަބުގެ ކެޕްޓަނަކަށް އެ ޓީމުގެ އެންމެ ކާމިޔާބު އެއް ކެޕްޓަން އިމްރާން މުހައްމަދު ހަމަޖައްސައިފި އެވެ.\nމާޒިޔާ އަށް ދެ އަހަރު ކުޅުމަށް ފަހު ނިއު އަށް އެނބުރި އައި ގޯލްކީޕަރަށް ނިއުގެ ކެޕްޓަން ބޭންޑް ހަވާލުކުރީ އިއްޔެ ހަވީރު ކްލަބް އީގަލްސްއާ ދެކޮޅަށް ކުޅުނު ޕްރެކްޓިސް މެޗުގެ ކުރިންނެވެ. ކެޕްޓަން ބޭންޑް ހަވާލުކޮށްދިނީ ޗެއާމަން މުހައްމަދު ޒިޔާދެވެ.\nއިމްރާން ވަނީ 2013 އަދި 2014 ވަނަ އަހަރު ނިއުގެ ކެޕްޓަންކަންކޮށްފަ އެވެ. އެގޮތުން 2013 ވަނަ އަހަރުގެ ސީޒަނުގެ ހުރިހާ މެޗަކުން މޮޅުވެ ހުރިހާ މުބާރާތެއް ކާމިޔާބުކުރިއިރު ޓީމު ލީޑުކުރީ އިމްރާނެވެ. އޭނާގެ ކެޕްޓަންކަމުގެ ދަށުން ނިއު އިން އެ އަހަރުގެ އޭއެފްސީ ކަޕުގެ ކުއާޓާ ފައިނަލުން ވެސް ޖާގަ ހޯދި އެވެ.\nޖެހިޖެހިގެން އައި ނިއު އިން ގައުމީ ފުޓްބޯޅަ މުބާރާތް މިލްކުކުރީ ވެސް އިމްރާނުގެ ކެޕްޓަންކަމުގެ ދަށުންނެވެ. ވިކްޓަރީ ސްޕޯޓްސް ކްލަބުން 2002 ވަނަ އަހަރު ގައުމީ ތަށި ދެ ވަނަ ފަހަރަށް މިލްކުކުރިއިރު އެ ޓީމުގެ ގޯލް ބެލެހެއްޓި އިމްރާން ވަނީ އެ ޝަރަފް ރާއްޖެގެ އެންމެ ބޮޑު ދެ ކްލަބާ އެކު ހޯދައިފަ އެވެ.\nދަނޑުމަތީގައި ޓީމު ލީޑުކުރުމުގައި އެފަދަ ދެ ވަނަ އެއް ނެތް އިމްރާން ވަނީ ގައުމީ ފުޓްބޯޅަ ޓީމުގެ ވައިސް ކެޕްޓަންކަން ވެސް ގިނަ ދުވަސްތަކެއް ވަންދެއްކޮށްފަ އެވެ. އަދި 2006 ވަނަ އަހަރުގެ އޭޝިއަން ގޭމްސްގައި ވާދަކުރި 23 އަހަރުން ދަށުގެ ޓީމުގެ ކެޕްޓަންކަން ވެސް ކުރި އެވެ. މީގެ އިތުރުން އިމްރާން ވަނީ ވިކްޓަރީ އާއި ވީބީ އައްޑޫ އެފްސީގެ ކެޕްޓަން ބޭންޑް ވެސް އަޅައިފަ އެވެ.\nއިމްރާން 2015 ވަނަ އަހަރު މާޒިޔާ އަށް ބަދަލުވުމުން އެ އަހަރު ނިއުގެ ކެޕްޓަންކަން ކުރީ އަސްހަދު އަލީ (އަޑުބަރޭ) އެވެ. އަދި އޭނާ މިދިޔަ އަހަރު މާޒިޔާ އަށް ބަދަލުވުމުން އެ ޒިންމާ ނެގީ މުހައްމަދު ރަޝީދު (ހޮކޭ) އެވެ.\nނިއުގެ ކެޕްޓަންކަން މަދުވެގެން އެއް ސީޒަނުގައި ކޮށްފައިވާ ކުޅުންތެރިންގެ ތެރޭގައި އިބްރާހިމް ނޫރައްދީނަޢި މުހައްމަދު ކަލީމާއި މޫސާމަނިކު (ކުޑަމޫސަ) އާއި އަންދަރުސަވާ އިބްރާހިމް ރަޝީދު (އަންދަރޭ) އާއި އަހުމަދު ނިޔާޒާއި އާދަމް އަބްދުއްލަތީފް (ލައްޗޭ) އާއި އަޝްރަފް ލުތުފީ (ސަމްޕަތު) އާއި އަހުމަދު މުހައްމަދު މުހައްމަދު (އައްމަޑޭ) އާއި ބޮއިކޯ ކަމެނޯފާއި އައްސަދު އަބްދުލްގަނީ އާއި އާދަމް ޝަރީފް (އެޑަމް) އަދި އަހުމަދު ތޯރިގް (ޓޮމް) ހިމެނެ އެވެ.


Ras Online - އިންޑިއާއާއި ރާއްޖެއާ ދެމެދު ހަފުތާއަކު3ފްލައިޓު\nއިންޑިއާއާއި ރާއްޖެއާ ދެމެދު ހަފުތާއަކު3ފްލައިޓު\nމާޝާ މިދުހަތު7ސެޕްޓެމްބަރު 2020\nރާއްޖެއާއި އިންޑިއާއި ދެމެދުގައި ކުރެވޭ ވައިގެ ދަތުރުތައް އިތުރުކޮށް ހަފްތާއަކު3ފްލައިޓު ބާއްވާ ގޮތަށް ތާވަލު ކޮށްފިއެވެ.\nކޯވިޑް-19 އާއި ގުޅިގެން ދެގައުމުގެ ބޯޑަރުތައް ބަންދު ކުރިފަހުން އިންޑިޔާ އާއި ދިވެހި ރާއްޖެއާ ދެމެދު ވައިގެ ދަތުރު ފަތުރު އަލުން ފަށާފައި ވަނީ ހުސްވި މަހުގައެވެ. ދަތުރުތައް އަލުން ފެށިނަމަވެސް ބާއްވަމުން އައީ ހަފުތާއަކު އެންމެ ފްލައިޓެކެވެ.\nއެއަރއިންޑިޔާ އިން، އޮގަސްޓް މަހުން ފެށިގެން ދިވެހި ރާއްޖެ އާއި އިންޑިޔާގެ ތިރުވަނަންތަޕޫރަމް އާއި ދެމެދު ހަފްތާއަކު ފްލައިޓެއް އޮޕަރޭޓް ކުރަމުން ދެއެވެ. ނަމަވެސް އިންޑިޔާގެ އިންޑިގޯ ކުންފުނިން، ރާއްޖެއާއި އިންޑިޔާގެ ކޮޗިން އާއި ދެމެދު ހަފުތާއަކު2ފްލައިޓް އޮޕަރޭޓް ކުރުމަށް ނިންމާފައި ވުމާއެކު މިހާރު ދެގައުމުގެ ދެމެދުގައި ހަފްތާއަކު3ފްލައިޓް ދަތުރު ކުރާނެއެވެ.\nއިންޑިއާއަކީ މިފަހަކަށް އައިސް ރާއްޖެއަށް ފަތުރުވެރިން އެންމެ ގިނައިން ޒިޔާރަތްކުރާ އެއްގައުމު ކަމަށްވާއިރު މީގެ ސަބަބުން އިންޑިއާއިން ރާއްޖެއަށް އަންނަ ފަތުރުވެރިންނަށް އިތުރު ފަސޭހައަކަށް ވެގެން ގޮސް ފަތުރުވެރިން އަންނަ މިންވަރު އިތުރުވެގެންދާނެއެވެ.\nދެގައުމުގެ ދެމެދުގައި ބާއްވާ ފްލައިޓްތައް އިތުރުވުމުން ބޭސް ފަރުވާއަށް އިންޑިއާއަށް ދަތުރު ކުރާ މީހުންނަށް ވެސް އިތުރު ލުއި ތަކެއްލިބި ދެގައުމުގެ ގުޅުން އިތުރަށް ބަދަހިވާނެ ކަމަށް އިންޑިގޯއިން ބުނެފައިވެއެވެ.


Priyanka ah maruge inzaaru nudheythi: Suneethaa\nއަޅުގަނޑަށް އިންޒާރު ދިނަސް، ޕްރިޔާންކާ އަށް މަރުގެ އިންޒާރު ނުދޭތި: ސުނީތާ\nމިއީ މަޝްހޫރު ނެށުންތެރިޔާ އަދި ބޮލީވުޑްގެ ބަތަލާ ޕްރިޔާންކާ ޗޯޕްރާގެ ސުޕަ-ފޭން، ސުނީތާ އަލީގެ އެންމެ ބޮޑު އެދުމެވެ. ގަލޮޅު ރަސްމީ ދަނޑުގައި ބުރާސްފަތި ދުވަހުގެ ރޭ ބާއްވާ ޝޯ އަށް ޕްރިޔާންކާ އަންނަ ނަމަ ސުނީތާ ހުރީ އޭނާގެ ދިފާއުގައި ޖާނު ދުއްވާލަން ވެސް ތައްޔާރުވެގެންނެވެ.\nމީގައި ސަމާސާ ރާގެއް ހުއްޓަސް ސުނީތާ އަށް ޕްރިޔާންކާ ހާއްސަވަރު އަޅުގަނޑުމެން އެންމެނަށް ވެސް އެނގެއެއް ނޫން ހެއްޔެވެ؟ ޕްރިޔާންކާގެ ދިފާއުގައި އޭނާ ކޮންމެ ފަދަ ކަމެއް ވެސް ކޮށްފާނެ އެވެ. މިއީ މުޖައްރިބު ކަމެކެވެ.\n"އަޅުގަނޑު ބުނެލަން ބޭނުންވަނީ އަޅުގަނޑަށް މަރުގެ އިންޒާރު ދިނަސް، ނަމަ ނަމަ، ޕްރިޔާންކާ އަށް އެފަދަ އިންޒާރެއް ނުދެއްޗޭ،" ޓޫރިޒަމް ކައުންޓް ޑައުން ޝޯގެ ދެ ވަނަ އެޕިސޯޑަށް ޕްރިޔާންކާ ގެންނަން އުޅޭ ކަމަށް އަޑު އަރާފައިވާތީ މި އުފާވެރި ޚަބަރާ ގުޅޭ ގޮތުން ހިޔާލެއް ހޯދުމަށް ގުޅާލުމުން ސުނީތާ ބުނީ މިހެންނެވެ.\n"އަޅުގަނޑު މަރާލިޔަސް ޕްރިޔާންކާ އަށް ކަމެއް ނުކުރާތި."\nސުނީތާ އަށް މަރުގެ އިންޒާރު ދިން ކަމަށް އިޝާރާތް އެ ކުރަނީ މިފަހުން އާންމުވި ފިލްމީ ދާއިރާގެ މަޝްހޫރު ތަރިންގެ "ހަޔާތް ގޮވާ އޯޑިއޯތަކަކާ" ގުޅިގެން ސުނީތާ އަށް އެ ދުވަސްކޮޅު މަރުގެ އިންޒާރު ލިބިފައިވާތީ އެވެ.\nޕްރިޔާންކާ އަށް މަރުގެ އިންޒާރު ނުދިނުމަށް ސުނީތާ ގޮވާލާފައިވާއިރު އާ އަހަރާ ދިމާކޮށް ބޭއްވި ޝޯ އަށް ގެންނަން އުޅުނު ރެޕާ، ޝޯން ޕޯލް އޭނާގެ ދަތުރު ކެންސަލްކުރީ ދިވެހިންގެ ބަޔަކު އޭނާ އަށް މަރުގެ އިންޒާރު ދީގެންނެވެ.\nކޮންމެއަކަސް ޕްރިޔާންކާ ރާއްޖެ ގެންނަ އުޅޭ ކަމަށް ދެކެވޭ ވާހަކައާ ގުޅިގެން އެންމެ ބޮޑު އުފާވެރިކަމެއް ލިބިފައިވަނީ ސުނީތާ އަށެވެ. ޕްރިޔާންކާގެ ޑައި-ހާޑް ފޭނެއްގެ ގޮތުގައި މަޝްހޫރުވެފައިވާ މި ނެށުންތެރިޔާ މިފަހުން އިންޑިއާގެ މުމްބާއީ އަށް ގޮސް ޓީވީ ޝޯއެއްގެ ހަވާސާގައި ޕްރިޔާންކާއާ ބައްދަލުކޮށްފައިވާކަން ފާހަގަކޮށްލަން ޖެހެ އެވެ.\nއެ ދަތުރަށް ފަހު އެނބުރި އައިސް ސުނީތާ ބުނެފައި ވަނީ ޕްރިޔާންކާ ރާއްޖޭގެ ރައްޔިތުންނާ ހަމަ އަށް ވެސް ގެނެސްދޭނެ ކަމަށެވެ. އެހެންވީމަ، ޕްރިޔާންކާއޭ ކިޔައިގެން ރާއްޖޭގައި މިހާރު ދެކެވޭ ވާހަކަ ހަގީގަތަކަށް ވެއްޖެ ނަމަ ސުނީތާގެ ވައުދު ވެސް ފުއްދުނީ އެވެ.\n"އަޅުގަނޑު ބުނިން ދޯ އޭނާ ގެންނާނަމޭ ވެސް. ދެން މިފަހަރު ޕްރިޔާންކާ އަތުވެއްޖެ ނަމަ މިއީ ހަމަ އަޅުގަނޑު އޭނާ ގެނައުން ކަހަލަ ކަމެއް ނޫންތޯ؟،" ސަމާސާ ރާގެއްގައި ސުނީތާ ބުނީ މިހެންނެވެ.\n"ދެން ވަރަށް އުފާވޭ. މިއީ އަސްލު ހުވަފެނެއް. އަޅުގަނޑު ބޭނުން ރާއްޖޭގެ އެންމެނަށް އޭނާ މިގޮތަށް ފެންނަން. އަޅުގަނޑު ވަރަށް އުފާވާނެ ޕްރިޔާންކާ އަތުވެއްޖެ ނަމަ."\nސުނީތާ ބުނީ ޕްރިޔާންކާ އަތުވެއްޖެ ނަމަ އޭނާއާ ބައްދަލުކުރަން މަސައްކަތްކުރާނެ ކަމަށާއި އެފަދަ ފުރުސަތެއް ލިބޭނެ ކަމަށް ވެސް އުއްމީދުކުރާ ކަމަށެވެ. އަދި ޓޫރިޒަމް ޕްރޮމޯޓްކުރުމަށް މިފަދަ ކެމްޕޭނެއް ހިންގާތީ އެކަމާ ވަރަށް ބޮޑަށް އުފާކުރާ ކަމަށެވެ.\n"ޓޫރިޒަމް ދާއިރާ އަށް އަޅުގަނޑު ސެލިއުޓް ނަގަން،" ސުނީތާ ބުންޏެވެ.\nޕްރިޔާންކާ ގެންނަން އުޅޭ ކަމަށް އަޑު އަރާފައިވީ ނަމަވެސް ޝޯ އިންތިޒާމްކުރާ ފަރާތުން ސީދާ އެކަން ކަށަވަރު ކޮށްދީފައެއް ނުވެ އެވެ. ނަމަވެސް އިތުބާރު ހުރި ގޮތަށް އެނގިފައިވާ ގޮތުން ޕްރިޔާންކާ ޝޯ އަށް ގެނައުމުގެ މަސައްކަތް ދަނީ ކުރިއަށެވެ. ޔަގީން ނުވަނީ އޭނާ މި ޝޯ އަށް އަންނަން އެއްބަސްވެފައިވާ ކަމެވެ.\nބުރާސްފަތި ދުވަހުގެ ރޭގެ ޝޯގައި އެމެރިކާގެ އާރްއެންބީ/ހިޕްހޮޕް ލަވަކިޔުންތެރިޔާ އޭކަން ޕާފޯމްކުރާނެ އެވެ. މި ޝޯ ކުރިއަށް ގެންދާނީ ސަލާމަތީ ފިޔަވަޅުތައް ނިކަން ވަރުގަދަކޮށް އާންމުންނަށް ހިލޭ ސާބަހަށް ހުޅުވާލައިގެންނެވެ.


Hoholhain Kudhin Salaamaiy Kurevumun Ufalaai Shukuru - Vaguthu\nހޮހޮޅައިން ކުދިން ސަލާމަތްކުރެވުމުން އުފަލާއި ޝުކުރު\nތައިލެންޑުގެ ތަމް ލުއަންގ ހޮހޮޅައިގައި ތާށިވި ވައިލްޑް ބޯރ ފުޓުބޯޅަ ޓީމުގެ 12 ކުދިންނާއި ކޯޗު ސަލާމަތްކުރެވުމުން، އެތައް ބަޔަކު އުފާ ފާޅު ކުރަމުން އެބަދެއެވެ. އެތައް ދުވަހެއް ވަންދެން، އަނދިރި އަދި ނުރައްކާތެރި ހޮހޮޅައެއްގައި ތާށިވި ކުދިންތައް، ދިރިތިއްބާ ސަލާމަތްކުރެވުމުން، މުޅި ޝިއަންގ ރާއީ ސަރަޙައްދަށްވެސް ވަނީ އުފާވެރިކަން ގެނުވާފައެވެ.\nހުރިހާ ކުދިންނާއި ކޯޗު ސަލާމަތްކުރެވުމުން އެންމެ ފުރަތަމަ އުފާ ފާޅު ކޮށްފައިވަނީ، މަސައްކަތުގައި ހަރަކާތްތެރިވި ދަރުމަވެރިން (ވޮލަންޓިއަރުން) އާއި އެނޫންވެސް ރެސްކިއު މަސައްކަތްތެރީންނެވެ. އުފާ ފާޅުކުރުމުގެ ގޮތުން އެމީހުންވަނީ ހޮހޮޅަ ސަރަޙައްދުގައި އަޑުގަދަވެސް ކޮށްފައެވެ.\nހަމައެހެންމެ، ޝިއަންގ ރާއީގެ ރައްޔިތުންވެސް ދަނީ، އެތައް ދުވަހަކަށްފު، ކުޑަކުދިންތައް ސަލާމަތްކުރެވުމުން އުފާ ފާޅު ކުރަމުންނެވެ. އެގޮތުން، މުޅި ސަރަޙައްދުގައި، އުފާވެރި ޝުއޫރުތައް ލިޔެފައިވާ ބެނަރ ތައް ދަމާފައިވެއެވެ. މި ބެނަރ ތަކުގައި، ކުދިން ސަލާމަތްކުރުމުގެ މަސައްކަތުގައި ހަރަކާތްތެރިވި މީހުންނަށް ޝުކުރު އަދާކޮށް، ޝުކުރުގެ ބަސްތަކާއި ޝުއޫރުތައް ލިޔެފައިވެއެވެ.\n"މަސައްކަތުގައި ހަރަކާތްތެރިވި ރަސްމީ އަދި އަމިއްލަ މުއައްސަސާތަކަށް، ބޭރުގެ ޑައިވަރުންނަށާއި ނޫސްވެރިންނަށް ޝުކުރު އަދާކުރަން" - ދަމާފައިވާ އެއް ބެނަރގައި ލިޔެފައިވެއެވެ.\nކުޑަކުދިންނާއެކު ތާށިވި 25 އަހަރުގެ ޒުވާނާއަކީ ޓީމުގެ އެސިސްޓަން ކޯޗުކަމަށްވާއިރު، އޭނާއާއި ކުޅުންތެރިން ސަލާމަތްވުމުން، ޓީމުގެ އިސް ކޯޗުވެސް ވަނީ އުފާވެރި ޝުއޫރުތަކެއް ހިއްސާކޮށްފައެވެ.\n"ސީއެންއެން" އާ ވާހަކަ ދައްކަމުން، ޓީމުގެ އިސް ކޯޗު، ނޮއްޕަރަތު ކަންތަވޮންގ، ރޭ ބުނެފައިވަނީ އެތައް ދުވަހަކަށް ފަހު ރޭ އޭނާއަށް އަރާމުކޮށް، އުފާވެރިކަމާއެކު ނިދޭނެކަމަށާއި އަދި އެތައް ރެއަކަށްފަހު އޭނާއަށް އުފާވެރި ހުވަފެންތައްވެސް ފެންނާނެކަމަށެވެ. އަދި، އެމީހުން އެންމެ ފުރަތަމަ ފެންނަ ދުވަހު، ގަދައަށް ބައްދާލާނީކަމަށްވެސް ބުނެފައިވެއެވެ.\nހަމައެހެންމެ، ދުނިޔޭގެ އެކި ކަންކޮޅުތަކުން، މީސް މީޑިޔާގެ ޒަރީއާއިންވެސް އެތައް ބަޔަކު ދަނީ އުފާ ފާޅު ކުރަމުންނެވެ. ރީތިކޮށް ކުރަހާފައިވާ ކުރެހުންތަކުން، ޑައިވަރުންނަށް އެތައް ބަޔަކު ދަނީ އުފާ ފާޅު ކުރަމުންނެވެ. އަދި، ދުނިޔޭގެ ލީޑަރުންވެސް، މިކަމާ ގުޅިގެން އުފާ ފާޅުކޮށްފައިވެއެވެ.\nހޮހޮޅައިގައި ތާށިިވި ހުރިހާ ކުދިންނާއި ކޯޗު ސަލާމަތްކޮށްފައިވަނީ އިއްޔެއެވެ.


SunOnline: Tax ge aamdhanee ah kudakuda kuri erumeh\nޓެކްސްގެ އާމްދަނީއަށް ކުޑަކުޑަ ކުރިއެރުމެއް\n20 Jul 2020, 13:37\nމިިދިޔަ މަހު ދައުލަަތަށް ލިބުނު އާމްދަނީއަށް އޭގެ ކުރީ މޭ މަހާ އަޅާބަލާއިރު ކުޑވަރެއްގެ ކުރިއެރުމެއް ލިބިއްޖެ އެވެ. މިއީ، ފާއިތުވި ދެތިން މަހަށް ފަހު އާމްދަނީއަށް ކުޑަ ނަމަވެސް ކުރިއެރުމެއް އައި ފުރަތަމަ ފަހަރެވެ.\nދައުލަތުގެ ޓެކްސް އިދާރާ، މީރާއިން އާންމު ކުރި މިދިޔަ މަހުގެ ތަފާސްހިސާބުތަކުން ދައްކާ ގޮތުގައި މިދިޔަ ޖޫން މަހު ލިބިފައި ވަނީ 276.04 މިލިއަން ރުފިޔާ އެވެ. އެހެން ނަމަވެސް، އޭގެ ކުރީ މަސް ކަމަށްވާ މޭ މަހު މީރާއަށް ބަލައިގެންފައި ވަނީ، 206.28 މިލިއަން ރުފިޔާ އެވެ. އެހެންކަމުން، މިދިޔަ މަހު ލިބުނު އާމްދަނީ އަކީ މޭ މަހާ އަޅާބަލާއިރު 33.2 ޕަސެންޓް ބޮޑު އާމްދަނީއެކެވެ.\nނަމަވެސް މިއީ މިދިޔަ އަހަރުގެ ޖޫން މަހާ އަޅާބަލާއިރު 82.7 ޕަސެންޓް މަދު އަދަދެކެވެ. އެހެން ދިމާވަނީ، ކޮވިޑް-19ގެ ސަބަބުން ޓޫރިޒަމް ހުއްޓި އިގްތިސާދު ވެސް ހުއްޓިފައި އޮތުމުގެ ސަބަބުންނެވެ.\nމިދިޔަ މަހު އެންމެ ބޮޑު އާމްދަނީ އެއް ލިބުނީ މުދަލާއި ހިދުމަތުން ނަގާ ޓެކްސް ނުވަތަ ޖީއެސްޓީ އިންނެވެ. އާމްދަނީގެ 47 ޕަސެންޓަކީ ޖީއެސްޓީ އާމްދަނީ އެވެ. ޖޫން މަހު ޖީއެސްޓީގެ ގޮތުގައި 132.2 މިލިއަން ރުފިޔާ ލިބުނުއިރު މިއީ މިދިޔަ އަހަރާ އަޅާބަލާއިރު 14 ޕަސެންޓް ދަށް އަދަދެކެވެ.\nވިޔަފާރި ފައިދާ އިން ނަގާ ޓެކްސް ނުވަތަ ބީޕީޓީ އަކީ ޖުމްލަ އާމްދަނީގެ 17.2 ޕަސެންޓެވެ. ޖޫންމަހު ބީޕީޓީގެ ގޮތުގައި 12.8 މިލިއަން ރުފިޔާ ލިބުނު އިރު މިއީ 2019 ވަނަ އަހަރާ އާޅާ ބަލާއިރު 4.7 ޕަސެންޓް ދަށް އަދަދެކެވެ.\nޖުމްލަ އާމްދަނީގެ 16.6 ޕަސެންޓް ގްރީން ޓެކްސްގެ ގޮތުގައި ލިބުނު އާމްދަނީ ހިއްސާކުރާއިރު، މި މުއްދަތުގައި ގްރީން ޓެކުހުގެ ގޮތުގައި ލިބުނީ 3.9 މިލިއަން ރުފިޔާ އެވެ.\nއާމްދަނީގެ 6.7 ޕަސެންޓަކީ އެއާޕޯޓު ޑިވެލޮޕްމެންޓް ފީގެ ގޮތުގައި ލިބުނު އާމްދަނީ އެވެ. މި މުއްދަތުގައި އެއާޕޯޓު ޑިވެލޮޕްމެންޓް ފީގެ ގޮތުގައި 4.3 މިލިއަން ރުފިޔާ ލިބުނެވެ.\nމީގެ އިތުރުން އިންކަމް ޓެކްސްގެ ގޮތުގައި 33 މިލިއަން ރުފިޔާ ވަނީ ލިބިފައެވެ. ނަން ރެޒިޑެންޓް ވިތް ހޯލްޑިން ޓެކްސް ގެ ގޮތުގައި 22 މިލިއަން ރުފިޔާ ލިބުނު އިރު، ފަރުދުންގެ އާމްދަނީ އިން ނަގާ ޓެކުހުގެ ގޮތުގައި 2.3 މިލިއަން ރުފިޔާ ލިބިފައިވެއެވެ.\nމީރާ އިން ބުނީ މިއަހަރުގެ ޖޫން މަހު ލިބުނު ޓެކްސް އާމްދަނީ މިދިޔަ އަހަރާ އަޅާބަލާއިރު ދަށްވެފައިވަނީ ކޮވިޑް19 އާއި ގުޅިގެން މީރާ ބަންދުކޮށްފައިވާ ދުވަސްތަކުގައި މުއްދަތު ހަމަވާ ޓެކްސް ސުންގަޑިތައް ފަސްކުރުމުން ކަމަށެވެ.\nއެއްލައްކަ ރުފިޔާއިން މަތީގެ މުއާމަލާތްތައް އޮންލައިންކޮށް


ކަނު ލޯބި-2– Esfiya – Dhivehi Vaahaka Site\n- by Aisshh - 32- January 5, 2020\n5 އަހަރު ކުރި …\nއަހަންނަށް ތައްޔާރު ވެވޭނެ އެންމެ ފުރިހަމަ އަށް ތައްޔާރު ވެވުމަށްފަހު ލޯގަނޑު ކުރިމަތީ ހުރި އަހަރެންގެ ސޫރައަށް ބަލާލީމެވެ. އެހިނދު އެތަކެއް ޝަކުވާއެއް އަހަރެންގެ ހިތުތެރޭ އެނބުރި ގަތެވެ. އަހަރެންގެ އުމުރުގެ އެހެން ކުދިން ފަދައިން އަހަރެން ރީތި ނޫނީ ކީއްވެހެއްޔެވެ؟ ހާމުގެ ކުލަ ކަޅު ވެފަ އަހަރެންގެ މުޅި މޫނު މަތީ ބިހި ނަގާފައި ހުއްޓެވެ.ކިތަންމެ ރީތި ވާން މަސައްކަތް ކުރިޔަސް އަހަރެން ރީއްޗެއް ނޫނެވެ. ކްލާހުގައި އުޅޭ އެއްމެން ކުދިން ކުދިންނާއި ރައްޓެހި ވެގެން އުޅޭ އިރު އަހަރެންނާއި އަނގައިން ބުނެލާނެ ފިރިހެން ކުއްޖެއް ވެސް ނުވެއެވެ. މިރޭ އަހަރެން ތައްޔާރު ވެގެން މިހުރީ އަހަރެންގެ އެންމެ ގާތް އެކުވެރިޔާގެ 18 ވަނަ އުފަންދުވަހުގެ ޕާޓީއަށް ދާށެވެ.އެހެނަސް އަހަރެންނަށް އަހަރެންގެ ފުށުން އެންމެ ރީތި ކަމެއްވެސް ނުފެނުނެވެ. މިރޭވެސް އެންމެންގެ މަލާމާތާއި އަހަރެން ކުރިމަތިލާން ޖެހޭނެ ކަން ގައިމެވެ. އެހެނަސް ހިތްވަރު ކޮށްލާފައި އަހަރެން ސާނީގެ ގެއަށް ދިއުމަށް ހިނގައިގަތީމެވެ.\nއަހަރެން ހީކުރި ވަރަށް ވުރެ ޕާޓީގައި މީހުން މަދެވެ. ކުރިމައްޗަށް ވައްޓާލެވިފައިވާ އަހަރެންގެ ޝޯލްގެ އެއް ކަނުގައި ހިފަހައްޓައިގެން އަހަރެން އިނީ އެތަނުން ދެވޭނެ އިންތިޒާރެއްގައެވެ. މީހުން ކިތަންމެ މަދަސް ނުދަންނަ ބައެއްގެ ތެރޭގައި އެހާ ގިނައިރު އިންނަން އަހަރެން ހުރީ ޖެހިލުންވެފައެވެ. ބައެއް ފަހަރު އެންމެން އަހަރެންނާއި ދިމާލަށް ބަލާހެންވެސް ހީވެއެވެ. އަހަރެންނޭ ކިޔައިގެން ޖެހިގެން ހުންނަ މީހާ ކައިރީ ސިއްރުން ވާހަކަ ދައްކާހެންވެސް ހީވެއެވެ. އެކަހަލަ ހިޔާލުތަށް ކުރެވެން ފެށުމުން އަހަރެން ބަލާ އަންނާނެ ކަމަށް ބުނި އަހަރެންގެ ކުޑަ އިރުން ފެށިގެން އެކުވެރި ރާވީގެ ފޯނަށް ގުޅާ ލަސްވާތީ ޝަކުވާ ކޮށްލީމެވެ.\n” ކޮބާތަ. މިހާރު ކޮންއިރެއް މި އަންނަނީ މި އަންނަނީ އޭ ކިޔާތާ. އެކަނި ދަނީ ދެން މި.” އަހަރެން ހާސްވެފައި ހުރިވަރުން ފަތިވަރަކަށް ހުރިހާ އެއްޗެއް އަމުނާލީމެވެ.\n” މި އައީއޭ. އަސްލު ފްރެންޑެއް ގޮވައިން އަންނާތީ ލަސްވީ. ނިކުމޭ އިނގޭ.” މިހެން ބުނުމަށްފަހު ރާވީ ފޯނު ކަނޑާލިއެވެ. އަހަރެން ބުނާނެ އެއްޗެއް އަޑު އަހާކަށް އޭނާ މަޑެއް ނުކުރިއެވެ. ނުދަންނަ މީހަކު ގޮވައިން އައުމުން އަހަރެން ހިތްހަމަ ނުޖެހޭނެކަން އޭނާއަށް ރަނގަޅަށް އިނގޭނެއެވެ. ވީއިރު އޭނާގެ ރައްޓެއްސެއް ގޮވައިން އެއައީ ކީއްކުރަން ހެއްޔެވެ؟\nގެނައި ދަބަސް ކޮނޑުގައި އަޅުވާލުމަށްފަހު އަހަރެން ހަލުވި ފިޔަވަޅު ތަކާއެކު އެގެއިން ނިކުތީ އައިސްފައިވާ ރުޅީގެ ބޮޑުކަމުން ސާނީ ކައިރީ ދަނީ އޭ ވެސް ބުނެ ނުލައެވެ. އެގޭ ދޮރުމަށްޗަށް ނިކުމެ ދެފަރާތް ދެފަރާތް ހޯދާލުމަށްފަހު ރާވީ ފެނުމުން އޭނާ ހުރި ދިމާލަަށް އަހަރެން ބާރަށް ހިނގައިގަތީމެވެ. އޭނާ އާއި ދިމާލަށް އެއްޗެކޭ ބުނަން އަނގަ ހުޅުވާލި ވަގުތު އޭނާ ކައިރީ ހުރި ޒުވާނާ ފެނި ބުނަން އުޅުނު އެތި ވެސް އަހަރެން ހަނދާން ނެތުނެވެ. އަރުތެރެ ބެދުނު ކަހަލަ އިހުސާސެއް ކުރެވުނެވެ. ކަޅި ޖަހާނުލާ އެ ސޫރައަށް ބަލަން އަހަރެންނަށް ހުރެވުނެވެ. ދިގު އިސްކޮޅެކެވެ. ހަމުގެ ކުލަ ދޮން ނޫނަސް ރީއްޗެވެ. ޒަމާނާ އެއްގޮތަށް ސްޓައިލްކޮށް ލެވިފައިވާ އިސްތަށިގަނޑެކެވެ. ގަމީހުގެ އަތްކުރި އުޅަބޮއްޓާ ހަމައަށް އޮޅާލެވިފައިވާއިރު ފެޝަނަށް ލޯބިކުރާ ކުއްޖެއްކަން ކިތަންމެ ރީއްޗަށްވެސް އިނގެއެވެ. އަހަރެން ބަލަން ހުރިކަން އިނގިގެން ކަންނޭގެއެވެ. ފޯނާ ކުޅެން ހުރި އެ ޒުވާނާ ފޯނުން ނަޒަރު ވަކި ކޮއްލާ އަހަރެންނާއި ހަތަރު ކަޅި ހަމަކޮށްލިއެވެ. މަޑު ބްރައުން ކުލައިގެ އެ ދެލޮލުގެ އެތެރަށް އަހަރެން ފީނައިގެން ފަދައެވެ.\n” ހާދަ ވަރަކަށް ތި ބަލަނީ …” ރާވީ އަހަރެންނާ ދިމާކުރާ ރާގަކަށް އެހެން ބުނެލިއެވެ. އަހަރެންނަށް ހޭވެރިކަންވެ ހަމަބިމަށް ފޭބުނީ އެއަޑަށެވެ. އޭރު އެ ޒުވާނާވެސް ހުރި ހިނިއައިސްފައެވެ. ހީލާ އިރު އޭނާގެ ކޮލަށް އެ އެޅޭ އަޑިކޮޅުން މީހާ އިތުރަށް ފުރިހަމަ ވެފައި ރީތި ކަމަށް ދައްކައެވެ.\n” ޖުމާ، މީ ރައުލް. ރައުލް، ޖުމާ ” ރާވީ އަހަރެމެން ދެމީހުން އެކަކު އަނެކަކަށް ތައާރަފު ކޮށްދިނެވެ.\n” ރައުލް…” އަހަރެން ހިތާއިހިތުން އެނަން ކިޔާލީމެވެ. ގައިމެވެ. ފިރިހެނެއްފެނި މިވަރެއް އަދި އަހަރެންނެއް ނުވަމެވެ. ކީއްވެކަމެއް ހުދު އަހަންނަކަށްވެސް ނޭނގެއެވެ. ހިނިތުންވެލަމުން އަހަރެން އެދެމީހުންނާއިއެކީ ގެއަށް ދާން ހިނގައިގަތީމެވެ. ޔަގީނެވެ. ތަގުދީރު ގައި އަހަރެމެން ދެމީހުންގެ ވާހަކަ ލިޔެވިފައިވާގޮތް އަހަރެންނަށް ކުޑަ ކޮށްވެސް އިނގުން ނަމަ އަހަރެން އަހަރެންގެ ބަސްނާހާ ހިތް މައްޗަށް ބާރު ފޯރުވީހެވެ.\nMistakes😒😒😒liyefa huri ehchehi rangalhah nu vc feney…… Nxt part rangalhu kohlaathi\nI’m really sorry but jumlathakuge ehbai othy page in beyruvefa… ehenve nukiyunu.. hope ragalhukollaane kamah…😊😊\nވަމޭ ގާތުގައި 9


Mi Garunu Nimumuge Kurin Raajje Adiyah Gosdhaane Kamah Scienceverin Bunefi - Vaguthu\nމި ގަރުނު ނިމުމުގެ ކުރިން ރާއްޖެ އަޑިޔަށް ގޮސްދާނެކަމަށް ސައިންސްވެރިން ބުނެފި\nރާއްޖެ ހިމެނޭ ގޮތަށް އިތުރު ފަސް ޤައުމު މި ޤަރުނު ނިމުމުގެ ކުރިން އަޑިއަށް ގޮސްދާނެ ކަމަށް ސައިންސްވެރިން ބުނެފިއެވެ.\nސައިންސްވެރިން ބުނެފައިވާ ގޮތުގައި ރާއްޖެއަށް އަޑިއަށް ދާނެ ކަމަށް ބެލެވެނީ 2100 ވަނަ އަހަރުގެ ތެރޭގައެވެ.\nސައިންސްވެރިން މިގޮތަށް ބުނެފައި މިވަނީ ދުނިޔެ ހޫނުވުމާއި ގުޅިގެން އައިސް ފަރުބަދަތައް ވިރި ކަނޑުގެ ލޮނުގަނޑު ފާއިތުވި 100 ވަރަކަށް އަހަރުގެ ތެރޭގައި އުފުލޭ މިންވަރަށް ބަލާފައިއެވެ.\nސައިންސްވެރިން ބުނެފައިވާ ގޮތުގައި ކުރިއަށް އޮތް 60 ވަރަކަށް އަހަރުތެރޭގައި ރާއްޖެ ހިމެނޭގޮތަށް ފަސް ޤައުމެއް އަޑިޔަށް ގޮސްދާނެއެވެ. މި ޤައުމުތަކަކީ ކުދި ޖަޒީރާ ޤައުމުތަކަށް ވާއިރު މިހާރުވެސް މޫސުމަށް އަންނަ ބަދަލުތަކުގެ އަސަރު މިފަދަ ޤައުމުތަކަށް ކުރަމުންދާ ކަމަށް ތަޖުރިބާކާރުން ބުނެއެވެ.\n1940ގެ އަހަރުތަކުގެ ތެރޭގައި އެމެރިކާގެ ސައިންސްވެރިއެއް ކަމަށްވާ ބެނޯ ގިޓެންބާގު ވަނީ ކަނޑުގެ ލޮނުގަނޑު އުފުލޭކަން ހީވުމުން އެކަން ޔަގީން ކުރުމަށް ސާރވޭ އެއް ހަދާފައެވެ. ފާއިތުވި 100 އަހަރު މި ސާރވޭ ކުރިއަށް ގެންގޮސްފައިވާއިރު، މިއީ ހަގީގަތެއް ކަމަށް ސައިންސްވެރިން މިއަދު ވަނީ ބުނެފައެވެ.\n1990 ވަނަ އަހަރުގައި ނާސާ އިން ވެސް ވަނީ ދުނިޔޭގެ ކަނޑުގެ ލޮނުގަނޑު އުފުލެމުންދާ ކަމުގެ އިންޒާރު ދީފައެވެ.\nވޮލްޑް ބެންކް އަދި ތަފާތު އިތުރު އިންސްޓިޓިއުޝަންތަކުން ވަނީ ރާއްޖެ އަޑިއަށް ގޮސްދާނެތީ ކަންބޮޑުވުން ފާޅުކޮށްފަ އެވެ.\nޕެސިފިކް އޮޝަންގައި އޮންނަ ޕަލައު އަކީ ވެސް އަޑިއަށް ގޮސްދާނެ ކަމަށް ބެލެވޭ ޤައުމުތަކުގެ ތެރޭގައި ހިމެނޭ އެއް ޤައުމުވެ. ޕަލައު މޫސުމާއި ބެހޭ އިދާރާއިން ބުނެފައިވާ ގޮތުގައި އެ ޤައުމުގެ ލޮނުގަނޑު އަހަރަކު 0.35 އިންޗިށް އުފުލެއެވެ.\nރާއްޖޭގެ އިތުރުން ފިޖީ ވެސް އަޑިއަށްށް ގޮސްދާނެ ކަމަށް ސައިންސްވެރިން ވަނީ ބުނެފައެވެ. ސައުތު ޕެސިފިކް އޯޝަންގައިވާ ފިޖީ އަކީ ގިނަ ގޮނޑުދޮށުތަކެއް ހިމެނޭ ރާއްޖެފަދަ ޖަޒީރާ ޤައުމެކެވެ.\nއާދަޔާއި ހިލާފު، ތަފާތު ސިފައަކަށް އޮތް ވިލާތަކެއް ފެނިއްޖެ\nކަނޑުގައި ލޮނުފެން ހުންނަނީ ކީއްވެ؟\nޖައްވުގައި އުފެދުނު ބިޔަ ވިލާގަނޑަކުން "މޫނެއް" ސިފަވި ވާހަކަ\nޖޫން 10, 2021 18:35\nﷲ ގެ ކުޅަދުންވައްތަކަން މާފުރިހަމަ ކަން ތިޔަކަން ހާމަކުރާ މީހުން ވިސްނާލަބަ\nޖޫން 10, 2021 18:50\nމިިިިިިިގެ 60އަހަރު ކުރިންވެސް ތިހެން ބުނި ﷲކުޅަދުން ވަންތަ ކަން މާ ބޮޑު\nޖޫން 10, 2021 18:53\nކޮން ސައިންސްވެރިންނެއްކަން ބުނެބަލަ! ތިޔަހެން ބުނެފަ ކޮންމެ މީހަކަށްވެސް އާޓިކަލްއެއް ލިޔެވިދާނެ ދޯ!\nޖޫން 10, 2021 18:59\nމިގައުމުގެ އިސްވެރިން ތިކަމަކާ ހާހެއް ނުވާނެ އުސް ފަރުބަދަތަކުން ގޯތި ގަނެލާފަ މިހާރު ހުރީ.\nޖޫން 10, 2021 19:05\n1990 އާގެ ކުރީކޮޅު ތިމީހުން ބުނި 2000 ވަނަ އަހަރު ރާއްޖެ އަޑިޔަށް ދާނެޔޭވެސް!\nޖޫން 10, 2021 19:17\nރާއްޖެއަށްވުރެ ކުރިން އެމެރިކާވެސް އަޑިޔަށް ހިނގައިދާނެ..މިވެސް ވެދާނެ ކަމެއް..\nޖޫން 10, 2021 19:33\nއިންޑިއާގެ ސައިންސްވެރިން ގެ ރައުޔަ އެއްތޯ ؟ !!!\nޖޫން 10, 2021 19:56\nތިކަން ނުވެގެން އެބައުޅޭ ފާޑެއްގެ މީހެއް މިގައުމުގަ. ބޮމުގެ ހަމަލާއެއްގަ ޒަހަމްވެގެން މީނަ ވިލާތުގަޔޯ އުޅެނީ މިހާރު\nޖޫން 10, 2021 20:00\nތޯ ހުސް ބުހުތާނު. ތީގެ އަޑީގަ އޮތީ އިންޑިޔާއާއި ރާއްޖޭގެ ސަރުކާރުގަ ތިބި ބަޔެއް ލާދީނީ މީހުން. ތިޚަބަރުގެ ބޭނުމަކީ ދިވެހިން ބިރުގަންނަވައިގެން ގައުމުން ބޭރުކުރުވުން. އެއީ މި ބިމައް ވެރިވެގަތުމައް ހިންގާ ޕުރޮޕެގަންޑާ. ދުނިޔޭގެ އެތައް އެތައް ސައިންޓިފިކް ރިސާޗުން ތިވާހަކަ ވަނީ ޑީބަންކު ކޮއްފަ. މިދަނޑިވަޅުގައި މިވެރިން އުޅެނީ އަލުން އެވާހަކަ ދިރުވައިގެން ރާއްޖެ އަކީ ދެވަނަ ޗާގޯސް އައިލެންޑާސްއަށް ހަދަން.\nޖޫން 10, 2021 20:22\nރާއްޖޭގެ ފަސްގަޑު ވޭތުވެދިޔަ ގަރުނު ތަކުގައި އުފެލެމުންދާވަރު ސައިންސްވެރިންނަކަށް ނޭގޭތާ .\nޖޫން 10, 2021 20:24\nސަޅި ވާހަކައެއް ތީ މިދަނީ މާސްކް އަދި ފިންސް ގަންނަން\nޖޫން 10, 2021 21:17\nދެން އެހެނޭ ކިޔާފަ ކަލޭމެނަށް މިތަން ދީފަ އަހަރެމެން ދާންވީ ދޯ...އެއީ ދޯ ތިކިޔާ އެއްޗަކީ އަސްލު...އެންމެ ބޮޑެތި އިންވެސްޓް މިތަނަށް ކުރަނީވެސް ތިހެން ބުނާ މީހުން... އަޑިޔަށް ދަންދެން އަހަރެމެން ބޭނޔމީ މިތާ ތިބެން....އަދި ދިވެހިން ނުކުރޭ ގަބޫލެއް އަޑިޔަށް ދާނެޔޭ ބުންޔަސް ތިބުނާ ބަޔަކު\nޖޫން 10, 2021 21:42\nކުރީގެ ރައީސަކުވެސް ތިހެންކީ.\nޖޫން 10, 2021 21:46\nސަ އިންސްވެރިން ސަރުކާރުގަވެސް އެބަތިބި މި އަށް އެއ އްޗެ އް އިތުރު ކޯ އްލަދީ.\nޖޫން 10, 2021 21:50\nالله ގެ އިރާދަފުޅު މާފުރިހަމަ އަހަރެމެން ތިބޭނެ ތަނެ އް އެ އީ ލާހު ދެނެވޮޑި ގަތުން މާމޮޅު.\nޖޫން 10, 2021 22:01\nގަބޫލްކުރަންވާނެ އެމީހުން ބުނާ ގިނަ ވާހަކަ ވެފަ ހުރީ\nމިހާރު ރާއްޖެ އައް ވާ ކަންކަމުން ގަބޫލް ކުރެވެ\nއެއީ އުދައެރުން ބޮޑުވުމާ މޫސުމައް އައްނަ ބަދަލައްބަލާދަ\nޖޫން 10, 2021 22:12\nތިކަން ރޭކަލަނީ މިއުޅޭ ސިޔާސީ ކުދިންކޮޅަށް. އެހެންވެ ޖެހެނު އެެއްޗެެއް މަޅާލަނީ. ހައެއްކަ ގެދުރޮ ބޭރުޤައުމުތަކުން ގަނެލައިގެން.\nޖޫން 10, 2021 22:13\nޢެއްގޮތަކަށް ވެސް ހާސްވާނެ ކަމެއް ނެތް ރާއްޖެ ރައްތަކުގެ ގޮނޑުތަކަށް ވެކެސީން ދެޑޯޒް ފުރިހަމަ ކުރީމަ ރައްތަށް ގިރުން ހުއްޓޭނެ......\nމިކަމަށް އެހީވާން ވެކްސިން ދާދާ ގޭޓްސް އެހުރީ ތައްޔާރަށް..\nޖޫން 10, 2021 22:31\nއަޑިޔަށް ދާނީކީ ހަމައެކަނި ރާއްޖެ ކަހަލަ ޖަޒީރާ ގައުމުތަކެއް އެކަންޏެއް ނޫން. ކަނޑުގެ ލޮނުގަނޑަށްވުރެ ބިންތިރި ބޮޑެތި ގައުމުތައް ވެސް އެބަހުރި. ކަނޑުގެ އައްސޭރިފަށް ހިމެނޭ ބޮޑެތި އެތައް ގައުމެއް އެބަހުރި. އެހެންވީމަ ސަވައިވް ވާނީ3ނުވަތަ4މީޓަރަށްވުރެ އުސްކޮށް ހުންނަ ތަންތަން.\nޖޫން 10, 2021 22:46\nކަނޑުގެ ލޮނުގަނޑު އުފުލިގެން ރާއްޖެ އަޑިއަށް ދާނެކަމީ މުޅިން މުސްތަހީލު ކަމެއް. ގަނޑުފެނުގެ ފަރުބަދަތައް ވިރެނީ ހޫނުގަަދަ ވުމުގެ ސަބަބުން ކަމަށް ވާނަމަ ދުނިޔޭގެ ބިޔަ ކޯރުތައް ހިކި ހަނަފަސް ކަމާ ކުރިމަތިވާނެ. ހޫނު ގަދަވި ވަރަކަށް ކަނޑުގެ ލޮނުގަނޑުން އާއްވައް އަރައިގެންދާ ބައި ބޮޑުވެ ބައެއް ސަރަހައްދުތަކަށް ވާރޭ ވެހުން އާދަޔާ ޚިލާށް ގިނަވާނެ. އެހެންކަމުން ސައިންސްވެރިންގެ ކަލްކިއުލޭޝަން ދިމާކުރަން އުނދަގޫ. ދެން އެހެންނޫނަސް ދުނިޔޭގެ ގުދުރަތީ ނިޒާމް ރޭއްވެވި ފަރާތުގެ ކުޅަދުންވަން ގަބޫކުކުރަންޖެހޭ އެންމެބޮޑު ހަގީގަތް..\nޖޫން 10, 2021 23:00\nތިޔަހެން ކިޔާފަ ރާއ އްޖެ ވި އްކާލާނީ އެ އްނޫން މިތާ އުޅޭ ސިޔާސީ މީހެއ އް ތިޔަކަމުގަ އިންޑި އާ އަށް ރާ އްޖެ ވި އްކާ ލުމުގަ އި ހޭބޯ ނާރާ\nޖޫން 11, 2021 00:14\nމީ ކޮން އިރެއްގަ ބުނެފައި އޮތް އެއްޗެއް ތޯ؟ ކޮބާތޯ ރެފަރެންސް އަކީ؟\nތިއީ ހަމަވުން ޥަރަށް ގާތް ކަމެއް\nޖޫން 11, 2021 08:35\n2009 ގަ އަންނިވެރިކަމައް އަރާފަ އިންޑިއާއިންބިމެއްހޯދާފަ ދިވެހިން އިންޑިއާ އައްބަދަލުކުރަންވެސްބުނި ތިމަންނަނުހުންނާނަމޭ ދިވެހިރައްޔިތުން ކަޑުވާތަންބަލާކައް މިހާރުތާމިއިގެނީ އޭރުއްސުރެވެސް މިކަލޭގެ ދިވެހިބިން އިންޑިއާ އައްވިއްކާލަން ރާވާފަކަން އޮތީ..\nޖޫން 11, 2021 12:25\nﷲ ކަމަކަށް ،އެކަމެއް ވުމައް އަމުރު ކުރެއްވުން..އެކަމެއް ވަގުތުން ވާނެ ކަން އަހަރެމެން ގަބޫލް ކުރަމު އެވެ...ﷲސ.ވ.އ ލައްވަވާ ފައިވާ ދެކަނޑެއް ވެއެވެ\nއެއްފަރާތުގަ ތާޒާފެނެވެ..އަނެއްފަރާތުގައި ލޮނުކަން ގަދަ ލޮނެވެ...އެދެކަނޑު ވަނީ ގުޅިފައެވެ..އެކަމަކު..ދެކިބަލާށެވެ ..އެއްކަނޑު އަނެއް ކަނޑުގެ މައްޗައްއަރައެއްނުގަނެއެވެެ. އެއީ:ﷲސ.ވ.އ.ގެކުޅަދުންވަންތަކަމެވެ.\nޖޫން 11, 2021 18:57\nތިސަބަބަށް ވުރެމާބޮޑު ސަބަބެއް އެބައޮތް ޤައުމުނެތިދާނެ! އެއީ އިސްލާމްކަން މަތީ އޮތް ޤައުމެއް އެ އިސްލާމްކަން ދޫކޮށް ﷲ އަށް ކާފަރުވެގެންފިއްޔާ ނެތިދިއުން މާ އަވަސްވާނެ! މި ތިރި ފަސްތަކުގައި މީހުންދިރި އުޅޭތާ ތިންހާސް ފައްސަތޭކަ އަހަރަށްވުރެ ގިނަދުވަސް ވެފައިވާއިރު، މިޤައުމުގެ ބަޔަކު އިސްލަސމްދީން ނެތިކޮށް ﷲ އާއި އެކަނލާގެ ރަސޫލާއަށް ފުރައްސާރަ ކުރަން ފަށައިގެން އުޅޭއިރު ޤައުމުގެ ގިނަމީހުން އެމީހުންނަށް ވާގިވެރި ވަމުންދާއިރު، ޤައުމު ނެތިދިއުމަށް ﷲ ކޮންމެފަދަ ސަބަބެއްވެސް މެދުވެރި ކުރައްވަވައިފާނެއެވެ.\nޖޫން 11, 2021 19:55\nކޮންމެވެސް ވަރަކަށް ކިޔަވައިގެން ކޮމެންޓް ކުރަން ރަނގަޅު. ހަގީގަތަކީ ދުނިޔެ މިގޮތަށް ހޫނުވަމުން ދާނަމަ އެއަށްވުރެ އަވަހަށްވެސް ރާއްޖެ އަޑިއަށް ހިނގައިދާނެ. ކަލޭމެން ގަބޫލު ކުރާހިތް ނުވިޔަސް އެކަން އޮތްގޮތް\nޖޫން 11, 2021 23:12\nމައްސަލައެއްނެތްތާ އެވެ އަޑިއަށް ދިޔަޔަސް\nމީ ދޫނި ރާއްޖޭ އެވެ އެއްމެން އަވަހަށް ގެރި ރާއްޖެއަށް ހިޖުރަ ކުރާށެވެ.އެތާގެގެ ވެރިޔަކަށް ހުއްނަވަނީ ގެރި މޯޑޭ އެވެ.\nޖޫން 12, 2021 02:06\n" ކަލޭމެން ތިޔަ ގައުމުން ފައިބައިގެން އާދޭ އަހަރެމެން ކައިރިއަށް. ބިން ދޭނަން! އަންނި ވެސް އަހަރެންގެ ގެ ޖަލްސާ ގެ ގޯތިން ބައެއް ގަނެފި 300 މިލިއަން ރުފިޔާ އަށް. އެހެންވީމާ ކަލޭމެންނަށް އަދި ޑިސްކައުންޓް ވެސް ލިބޭނެ އަންނި އަށް ލިބޭ ގޮތަށް"\nޖޫން 12, 2021 07:48\nސައިންސް ވެ ރިންނޭ ބޯގޯސް ހަމަހިލާ ނޭގޭނެ.


މީރާއިން ހިނގާލުމަކާއި ރޯޑްޝޯވއެއް ބާއްވައިފި\nޓެކްސް ދައްކާ ފަރާތްތަކާއި އާންމު ފަރުދުން ޓެކުހަށް އަހުލުވެރިކުރުމުގެ ގޮތުން މޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން ހިނގާލުމަކާއި ރޯޑްޝޯވއެއް ބާއްވައިފިއެވެ. މިރޯޑްޝޯވ ބޭއްވުމުގެ މައިގަނޑު މަޤްސަދަކީ ކައިރިވަމުންއަންނަ 2012 ވަނަ އަހަރުގެ ބީ.ޕީ.ޓީ ބަޔާން ހުށަހަޅައި ފައިނަލް ޕޭމަންޓް ދެއްކުމުގެ ސުންގަޑި އަށާއި، 2013 ވަނަ އަހަރުގެ ފުރަތަމަ އިންޓެރިމް ސްޓޭޓްމަންޓް ހުށަހަޅައި ޕޭމަންޓް ދެއްކުމުގެ ސުންގަޑިއަށް ޓެކްސް ދައްކާ ފަރާތްތައް އަހުލުވެރިކުރުމެވެ.\nމިގޮތުން، 31 ޑިސެމްބަރ 2012 އަށް އެފަރާތެއްގެ ހިސާބުކުރުމުގެ މުއްދަތު ނިމުނު ފަރާތްތަކުން ބީ.ޕީ.ޓީ ބަޔާން ހުށަހަޅައި ފައިނަލް ޕޭމަންޓް ދައްކަންޖެހޭ ސުންގަޑިއަކީ 30 ޖޫން 2013 އެވެ. އަދި 2013 ވަނަ އަހަރުގެ ފުރަތަމަ އިންޓެރިމް ސްޓޭޓްމަންޓް ހުށަހަޅައި ޕޭމަންޓް ދެއްކުމުގެ ސުންގަޑިއަކީ 31 ޖުލައި 2013 އެވެ. މީގެ އިތުރުން ޖީ.އެސް.ޓީ އަށް ރަޖިސްޓަރީކޮށްފައިވާ ވިޔަފާރިތަކުން 1 އޮގަސްޓުން ފެށިގެން ޖީ.އެސް.ޓީ ހިމަނައިގެން މުދަލާއި ޚިދުމަތުގައި އަގު ޖެހުމަށްވެސް މަޢުލޫމާތު ދެވިފައިވެއެވެ.\n20 ޖޫން 2013 ގައި 'މީރާ ވޯކް' ގެ ނަމުގައި ބޭއްވުނު ހިނގާލުމުގައި މީރާގެ ގިނަ އަދަދެއްގެ މުވައްޒަފުން ބައިވެރިވެ، މާލޭގެ ބޮޑެތި މަގުތަކުގައި ހިނގާފައިވެއެވެ. އަދި މި ހިނގާލުމުގައި ގިނަ އަދަދެއްގެ މުހިއްމު މެސެޖްތައް އާންމުންނަށް ދެވިފައިވެއެވެ. މީރާގެ އޮފީހުން ފެށުނު މިހިނގާލުން ނިންމާލެވިފައިވަނީ މީރާގެ ރޯޑްޝޯވ އޮތް ސަރަހައްދު ކަމުގައިވާ ޖޫމްހޫރީ މައިދާނުންނެވެ.\nހަވީރު 4:00 އިން 6:00 އަށް ބޭއްވުނު މިރޯޑްޝޯވ ގައި ކުޑަކުދިންގެ ކުޅިވަރުތަކާއިއެކު ޓެކްސް ދައްކާ ފަރާތްތަކާއި އާންމުންނަށް މަޢުލޫމާތު ދިނުމުގެ ހަރަކާތްތަކެއްވެސް ހިންގިފައިވެއެވެ.


SunOnline: Emissions ah makaruhedhi massalaiga Volkswagen ge isveriaku US gai hayyarukoffi\nއެމިޝަންސްއަށް މަކަރުހެދި މައްސަލައިގައި ފޯލްކްސްވާގެންގެ އިސްވެރިއަކު އެމެރިކާގައި ހައްޔަރުކޮށްފި\nއެމިޝަން ޓެސްޓުތަކުގައި މަކަރުހެދި މައްސަލައިގައި، ކާރު އުފައްދާ ޖަރުމަނުގެ ކުންފުނި ފޯލްކްސްވާގެންގެ އިސްވެރިއަކު އެމެރިކާގައި ހައްޔަރުކޮށްފިއެވެ.\nނިއު ޔޯކް ޓައިމްސްއިން ރިޕޯޓުކުރާ ގޮތުގައި، އެމެރިކާގައި ހައްޔަރުކޮށްފައިވަނީ، ފޯލްކްސްވާގެންގެ އެމެރިކާގައި ހުންނަ ކޮމްޕްލަޔަންސް އޮފީހުގެ އިސްވެރިއަކަށް ހުރި އޮލިޗާ ޝްމިޓު ނަމަކަށް ކިޔާ މީހެކެވެ. އޭނާ ހައްޔަރުކުރީ ޖެނުއަރީ ހަތްވަނަ ދުވަހުއެވެ.\nފޯލްކްސްވާގެންގެ ކާރުތަކުން ވައިގެ ތެރެއަށް ދޫކުރާ ގޭސް ނުވަތަ އެމިޝަންސް، ހުންނަންޖެހޭ ވަރަށް ވުރެ އިތުރުވެ، އެ މައްސަލަ ފެންމަތިވި އިރު، އެ މައްސަލައިގައި ފޯލްކްސްވާގެންއިން ވަނީ، ކާރުގެ އެމިޝަން ލިމިޓު ހުރަސްކުރުމަށް މަކަރުހެދިކަމަށް އެއްބަސްވެފައެވެ.\nފޯލްކްސްވާގެންގެ ކާރުތައް އެމިޝަން ޓެސްޓު ކުރެވޭ ވަގުތު، އެކަން ދަނެގަނެ، ނަތީޖާތައް އޮޅުވާލާ ސޮފްޓްވެއާއެއް އޭގައި ވާކަން މިދިޔަ އަހަރު ވަނީ ފަޅާ އަރައިފައެވެ. މި ސޮފްޓްވެއާ ހުންނަ 11 މިލިޔަނަށް ވުރެ ގިނަ ކާރު، ދުނިޔޭގެ އެކި ކަންކޮޅުތަކުގައި ވެއެވެ.\nނިއުޔޯކް ޓައިމްސް ރިޕޯޓުކުރާ ގޮތުގައި، އެމެރިކާގެ ރެގިއުލޭޓަރުންނަށް މަކަރު ހެދުމުގައި އިސްކޮށް ހުރީ، މިހަފްތާގައި ހައްޔަރުކުރި ޝްމިޓްއެވެ. އޭނާ ހައްޔަރުކުރީ، އޭނާއާ ދެކޮޅަށް، ނިއު ޔޯކާއި މެސެޗޫސެޓްސް ސްޓޭޓުން ދައުވާ ކުރުމުގެ ސަބަބުންނެވެ.\nޓެކްނޮލޮޖީ ވިޔަފާރި އެމެރިކާ ބޭރުގެ ވިޔަފާރި ބޭރުގެ އިގްތިޞާދު\nޕޭޓެންޓް މައްސަލައިގައި އެޕަލްއަށް އަނެއްކާވެސް މޮޅެއް!2ދުވަސް 14 ގަޑި ކުރިން


Kurin haalu jehifai, mifaharu vakkamugai\nކުރިން ހާލު ޖެހިފައި، މިފަހަރު ވައްކަމުގައި\nހާލުގައި ޖެހި މަގުމަތިވި ބިދޭސީ ކުއްޖާ\nރާއްޖޭގައި މަސައްކަތް ކުރަން އައިސް އުޅެނިކޮށް މަގުމަތިވެ، ހާލުގައި ޖެހުމުން މިދިއަ އަހަރު ދިވެހިންގެ ބަޔަކު އެހީތެރިވެ ދިން ބަންގްލަދޭޝްގެ 17 އަހަރުގެ ކުއްޖާ ބިސް ކޭހެއް ވަގަށް ނަގައިގެން އުޅެނިކޮށް ބަޔަކު އޭނާ ހުއްޓުވައި ބަރަހާނާކޮށް، ލަދުގަންނަވައިފި އެވެ.\nމިހާރު ދައުރުވަމުންދާ ވީޑިއޯަކުން ފެންނަ ގޮތުގައި ބަޔަކު އޭނާގެ ގަމީސް ބާލުވައި އޭނާގެ އަތަށް "ބަންގްލަދޭޝް ބޮޑު ވަގު" ޖަހާފައިވާ ބޯޑެއް ދީ އޭނާ ކުރި ވައްކަން ކިޔައިދޭން އެދެ އެވެ. އެ ވީޑިއޯގައި އޭނާ ވަގަށް ނެގީ ބިސް ކޭހެއް ކަމަށާއި ބިސް ކޭސް ވަގަށް ނެގީ އެހެން މީހަކު އެދުމުން ކަމަށް ބުނެ އެވެ.\nވީޑިއޯ ކުރި މީހުން އޭނާ ގާތު "ކަލޭ ހަކުރު ބޮންހޭ؟" ވެސް އަހަ އެވެ. ޖަވާބުގައި އޭނާ ބުނަނީ ނޫނެކޭ އެވެ. އަދި ބިސް ކޭސް ވަގަށް ނެގީ ކުރާނެ މަސައްކަތެއް ނެތިގެން ކަމަށް ވެސް ބުނެ ދޫކޮށްލަން އާދޭސް ކުރެ އެވެ.\nމީގެ ކުރިން ވެސް ބިދޭސީ މި ކުއްޖާގެ ވީޑިއޯއެއް ދައުރުވި އެވެ. އެ ވީޑިއޯގައި އޭނާއަކީ ރާއްޖެއަށް މަސައްކަތް ކުރުމަށް ގެނައި އުމުރުން 17 އަހަރުގެ ކުޑަ ކުއްޖެއް ކަމަށާއި އަދި އޭނާ ރާއްޖެ ގެނައީ ގެސްޓް ހައުސްއެއްގައި މަސައްކަތް ކުރަން ކަމަށް ބުނެ ބަންގްލަދޭޝްގެ ބައެއް ކަމަށް އޭނާ ބުނެ އެވެ.\nއަދި ރާއްޖެ އައި ފަހުން އެ މީހުންގެ ފޯނު ނިވާލާފައިވާ ކަމަށާއި އެހެންވެ، ދާނެ ތަނެއް ނެތް ކަމަށް ވެސް ބުނެފައި ވެ އެވެ.\nޒުވާނާ ބުނާ ގޮތުން ކުރާނެ މަސައްކަތެއް ނެތިގެން އުޅެނީ މަގުމަތީގަ އެވެ. އަދި އޭނާ ހުންނަ ގެސްޓް ހައުސް އަށް ފައިސާ ދައްކަން ޖެހިގެން ވަނީ ފޯނު ވިއްކާލާފަ އެވެ.\nބިދޭސީންނަށް ވައްކަމާއި ޓެރަރިޒަމްގެ ތުހުމަތު


Loabivaa Vaahaka Bunan Enmme Rangalhu Vaguthakee Koba? ލޯބިވާ ވާހަކަ ބުނަން އެންމެ ރަނގަޅު ވަގުތަކީ ކޮބާ؟ – Huvadhoo News Loabivaa Vaahaka Bunan Enmme Rangalhu Vaguthakee Koba? Huvadhoo News\nލޯބިވާ ވާހަކަ ބުނަން އެންމެ ރަނގަޅު ވަގުތަކީ ކޮބާ؟\nކޮންމެ އާ ގުޅުމެއް ވެސް އުފެދިިގެން އަންނާނީ ވަރަށް ބޮޑެތި އުންމީދުތަކާއެކުވެ. އެހެން ނަމަވެސް މީހުންނާ އެއްވަރަށް ގުޅުންތަކަކީ ވެސް ގިނަ ފަހަރަށް ވަރަށް “ވާނުވާ” ނޭނގޭ އެއްޗެކެވެ. ދެ މީހެއްގެ ދެމެދުގައި އޮންނަ ގުޅުމަކާ މެދު އުފެދޭ އިހުސާސުތައް ހާމަކުރުން ވެސް ވެގެންދަނީ ގިނަ މީހުންނަށް ވަރަށް އުނދަގޫ ކަމަކަށެވެ. އެގޮތުން ލޯބިވެޔޭ ބުނާނެ ރަނގަޅު ވަގުތެއްގެ އިންތިޒާރުގައި އެތައް ދުވަހެއް ހޭދަވެގެންދެ އެވެ. އެހެން ކަމަށްވާ ނަމަ މިބުނާ ރަނގަޅު ވަގުތަކީ ކޮބައިހެއްޔެވެ؟\nގިނަ ފަހަރަށް “ލޯބިވޭ” ބުނުމުން އެކި މީހުންނަށް އެކީ މާނަ ދޭހަވެ އެވެ. އަދި ބައެއް މީހުން މި އިބާރާތްކޮޅު އެކި މާނާގައި ވެސް ބޭނުންކުރެ އެވެ. ބައެއް ފަހަރު މީހަކުކުރާ ކަމަކާ މާބޮޑަށް ގަޔާވުމުން ވެސް ލޯބިވެޔޭ ބުނެފާނެ އެވެ. މިހެން ބުނާ އިރު ބައެއް ފަހަރު ލޯބި އެ މާނަކުރެވެނީ އިޝްގީ ލޯތްބަށް ކަމަށް ނުވެ ވެސް ހިނގައިދާނެ އެވެ.\nއެހެން ކަމުން ތިމާއާއި ތިމާގެ ބައިވެރިޔާއާއި ދެމެދުގައި އޮތް ގުޅުން ރަނގަޅަށް ދެނެގަނެ، އެ ގުޅުން ދޮންވެ ފައްކާވަންދެން މަޑުކުރުން ބުއްދިވެރި އެވެ. އަދި އެއީ ކޮންމެ މީހެއް ކަމަށްވިޔަސް އެ މީހަކު އެމީހެއްގެ ގޮތުގައި ބަލައިގަންނަން ވާނެ އެވެ. އަނެކާ ދެކެ ލޯބިވެޔޭ ބުނާނީ ހަގީގަތުގައި ވެސް ލޯބިވާނަމަ އެވެ. އެހެން ނޫން ނަމަ އެމީހަކަށް ތިދެވެނީ ވަރަށް ބޮޑު އަނިޔާއެކެވެ.\nލޯބިވާކަން ހާމަކުރެވެނީ ހަމައެކަނި އަނގައިން ބުނެގެންނެއް ނޫނެވެ. ގިނަ ފަހަރަށް ތިމާއާ ދޭތެރޭ އެ މީހެއްގެ އަމަލުތައް ހުންނަ ގޮތުން ވެސް އެ މީހަކުވާ ލޯބި ހާމަވެގެން ހިނގައިދާނެ އެވެ.\nބައެއް ފަހަރު އެންމެ ކުރިން ލޯބިވާ ވާހަކަ ބުނާނީ ދެ މީހުން ކުރެ ކާކުތޯ ބެލޭ ފަހަރު އާދެ އެވެ. މިކަހަލަ ސިކުނޑީގެ ގޭމުތަކަށް ނުހެއްލޭށެވެ. ކޮންމެއަކަސް ވަގުތަކީ މުހިއްމު އެއްޗެކެވެ. އެހެން ނަމަވެސް ހިތުގައި ހުރި އިހުސާސުތައް ބޭރުކުރުމަށް ވަކި ވަގުތެއް ނޯންނާނެ އެވެ.\nމިކަމުގައި އަމިއްލަ ނަފުސަށް އިތުބާރު ކުރުމަކީ އެންމެ މުހިއްމު ކަމެކެވެ. ލޯބިވާކަން ހާމަކުރުމުން އެ ގުޅުން އިތުރު ހަރުފަތަކަށް ދާނެކަން ޔަގީންކުރެވޭ ނަމަ، އެ ވާހަކަ ނުބުނެ ހުރުމުގެ އެއްވެސް ބޭނުމެއް އޮތް ކަމަކަށް އަޅުގަނޑަށް ހަމަގައިމު ވެސް ނުފެނެ އެވެ


Hanimaadhoo gai kaaboa thaketheege hidhumaiy dhey thanthan bandhu kuran nihmaifi\nހަނިމާދޫ މަގެއް، މިރަށުގެ ހޮޓާއި ރެސްޓޯރެންޓް އަދި ކެފޭ ފަދަ ތަންތަން ބަންދުކުރަން ވަނީ ނިންމާފައި-\nހަނިމާދޫގައި ކާބޯތަކެތީގެ ހިދުމަތްދޭ ތަންތަން ބަންދުކުރަން ނިންމައިފި\nހދ. ހަނިމާދޫގެ ހޮޓާ، ރެސްޓޯރެންޓް އަދި ކެފޭތައް ބަންދު ކުރުމަށް އެރަށު ކައުންސިލުން ނިންމައިފި އެވެ.\nހަނިމާދޫ ކައުންސިލުން ނެރެފައިވާ ބަޔާނުގައި ބުނެފައި ވަނީ މިމަހު 22 ވަނަ ދުވަހުގެ 00:00 އިން ފެށިގެން ވަކި ގޮތެއް އަންގަންދެން އެރަށުގެ ހުރިހާ ހޮޓާ، ކެފޭ، ރެސްޓޯރެންޓް ފަދަ ތަންތަނުގައި ހިދުމަތް ދިނުން މެދުކަނޑާލައި ހަމައެކަނި ޑެލިވަރީ ކުރުމުގެ ހިދުމަތް ދޭ ގޮތަށް ހަމަޖެއްސުމަށް ހޮޓާ، ކެފޭ، ރެސްޓޯރެންޓް ފަދަ ތަންތަނަށް އަންގާ ކަމަށެވެ.\nއެ ކައުންސިލުން މިގޮތަށް ނިންމާފައިވަނީ އާންމު ސިއްހަތު ރައްކާތެރި ކުރުމުގެ ގާނޫނުގެ 41 ވަނަ މައްދާގެ ށ އަދި ނ ގެ ދަށުން ކައުންސިލްތަކަށް ލިބިގެންވާ ބާރުގެ ދަށުންނެވެ.\nހަނިމާދޫ ކައުންސިލުގެ ބަޔާނުގައި ވަނީ އެ ސަރަހައްދުގައި ވެސް ކޮވިޑް-19 އަށް ޕޮޒިޓިވް މީހުންގެ ކޮންޓެކްޓް ވެފައިވާ ގިނަ ބަޔަކު ތިބުމާއި އެ ރަށުގައި ވެސް ޑައިރެކްޓް ކޮންޓެކްޓުންގެ ގޮތުގައި މީހުން ކަރަންޓީނު ކުރެވިފައި ވާތީ އެވެ.\nއަދި މީހުން އެއްވާ ތަންތައް ބަންދުކޮށް ރަށު ތެރެއާއި ރަށަށް ލަފާ ފުރާ މީހުން ބެލެހެއްޓުމުގެ މަސައްކަތް ހުރިހާ ވަގުތު ތަކެއްގައި ކުރަމުން ގެންދިއުމުގެ އިތުރަށް ރައްޔިތުން ވީހާ ގިނަ ވަގުތު ތަކުގައި ގޭގައި މަޑުކުރުމަށް އަންގާ ކައުންސިލުން ވަނީ ނަސޭހަތްތެރިވެ އެވެ.


Dheebaajaa massalaige aduehun Supreme Court gai fashaifi - One Online\nމިއަދު ކުރިއަށް ގެންދިޔަ ދީބާގެ މައްސަލައިގެ އަޑުއެހުމުގައި އެ ކުންފުނީގެ ވަކީލުން ވާހަކަ ދައްކަވަނީ.\nދީބާޖާ މައްސަލައިގެ އަޑުއެހުން ސުޕްރީމް ކޯޓުގައި ފަށައިފި\nދީބާޖާ އިންވެސްޓްމެންޓަށް ލިބުނު ގެއްލުމުގެ ބަދަލަށް 348 މިލިއަން ރުފިޔާ ހޯދުމުގެ މައްސަލަ މިއަދު ސުޕްރީމް ކޯޓުގައި ފަށައިފި އެވެ.\nމީގެ 11 އަހަރު ކުރިން 2010 ވަނަ އަހަރުގެ ތެރޭގައި ދީބާޖާ އިންވެސްޓްމަންޓް ކުންފުންޏަށް ނ. އަތޮޅާއި ރ. އަތޮޅާއި ބ. އަތޮޅު އަދި ޅ. އަތޮޅުގެ ދަތުރުފަތުރު ހިދުމަތް ދޭން ހަވާލުކުރި އެވެ. ނަމަވެސް އެ އެއްބަސްވުމުގެ ދަށުން ޓްރާންސްޕޯޓް މިނިސްޓްރީން ވަނީ 2013 ވަނަ އަހަރު އެއްބަސްވުން ވަނީ ބާތިލު ކޮށްފަ އެވެ. އެއްބަސްވުން ބާތިލުކުރުމުން ދީބާޖާ އިންވެސްޓްމެންޓުން ވަނީ ސިވިލް ކޯޓަށް މައްސަލަ ހުށަހަޅައިފަ އެވެ.\nސިވިލް ކޯޓުން ހުކުމް ކުރީ ދީބާޖާ އިންވެސްޓްމެންޓާ އެއްކޮޅަށެވެ. ސިވިލް ކޯޓުގެ ހުކުމުގައި ބުނެފައި ވަނީ، އެއްބަސްވުން ބާތިލު ކުރުމުގެ ސަބަބުން ލިބުނު ގެއްލުމުގެ ބަދަލުގައި 348 މިލިއަން ރުފިޔާ ދައުލަތުން ދީބާޖާ އިންވެސްޓްމެންޓަށް ދޭން ޖެހޭ ކަމަށެވެ. އެ ހުކުމް ހައި ކޯޓުގައި ދައުލަތުގެ ފަރާތުން އިސްތިއުނާފު ކުރުމުން މައްސަލަ ނިންމާފައި ވަނީ ސިވިލް ކޯޓުގެ ހުކުމް ބާތިލު ކުރުމަށެވެ.\nހައި ކޯޓުގެ ހުކުމް ދީބާޖާ އިންވެސްޓްމެންޓުން ވަނީ ސުޕްރީމް ކޯޓުގައި އިސްތިއުނާފު ކޮށްފަ އެވެ. އެ މައްސަލަ ބެލުމަށްފަހު 2019 ވަނަ އަހަރު ސުޕްރީމް ކޯޓުން ހުކުމް ކުރީ އެއްބަސްވުން އުވާލި މައްސަލާގައި ލިބުނު ގެއްލުމުގެ ގޮތުގައި ދީބާޖާ އިންވެސްޓްމެންޓަށް ބަދަލު ލިބިދޭން ޖެހޭ ކަމަށެވެ. ނަމަވެސް ދައުލަތުން އެ ހުކުމް ރިވިއު ކުރުމަށް އަލުން އެ ކޯޓަށް ހުށަހެޅުމުން ފަހުން އެ ކޯޓުން ނިންމާފައި ވަނީ އެ ހުކުމް ބާތިލު ކުރުމަށެވެ.\nސުޕްރީމް ކޯޓުން ހައިކޯޓުގެ ނިންމުން ބާތިލުކޮށްފައިވަނީ އިސްތިއުނާފުގެ މުއްދަތު ހަމަވެފައި ވަނިކޮށް މައްސަލަ ހުށަހެޅުމުން ކަމަށްވާތީ ހައިކޯޓުގެ ނިންމުން ދެމެހެއްޓޭނެ ކަމަށް އެ ކޯޓުން މިދިޔަ އޭޕްރީލް މަހު ކުރި ހުކުމްގައި ބުންޏެވެ. އަދި އެ ނިންމުން އަލުން ސުޕްރީމް ކޯޓުގައި އިސްތިއުނާފު ކުރެވޭނެ ކަމަށެވެ. އެހެންކަމުން ހައިކޯޓުން ސިވިލް ކޯޓުގެ ހުކުމް ބާތިލުކޮށްފައިވާ މައްސަލަ ދީބާޖާގެ ފަރާތުން އަނެއްކާ ސުޕްރީމް ކޯޓުގައި ވަނީ އިސްތިއުނާފު ކޮށްފަ އެވެ.\nމިއީ މި މައްސަލަ ސުޕްރީމް ކޯޓުގައި ބަލާ ތިންވަނަ ފަހަރެވެ. މިއަދު ފެށި އެ މައްސަލައިގެ އަޑުއެހުމުގައި ދީބާޖާ އިންވެސްޓްމެންޓުގެ ފަރާތުން ވަނީ އިސްތިއުނާފީ ހަ ނުކުތާއެއް ހުށަހަޅައިފަ އެވެ. އިސްތިއުނާފީ ނުކުތާތައް ބޮޑަށް ރިއާޔަތްކޮށްފައި ވަނީ، ދައުލަތުން މުއްދަތު ފަހަނައަޅައި ދިޔަފަހުން ހައިކޯޓުގައި ދަށު ކޯޓުގެ ނިންމުން އިސްތިއުނާފު ކޮށްފައި އޮތް އޮތުމާ ގުޅޭ ގޮތުންނެވެެ.\nއިސްތިއުނާފީ ނުކުތާތަކުގައި ހައިކޯޓުން އެ މައްސަލަ ބަލައިފައި ވަނީ ގާނޫނާ ހިލާފަށް ކަމަށް ދީބާޖާ އިންވެސްޓްމެންޓުން ވަނީ ފާހަގަކޮށްފަ އެވެ. ދަށު ކޯޓުގެ ހުކުމް ދައުލަތުން ހައިކޯޓުގައި އިސްތިއުނާފު ކޮށްފައި ވަނީ އިސްތިއުނާފު މުއްދަތު ހަމަވެފައި ވަނިކޮށް ކަމަށް ދީބާޖާގެ ވަކީލު މުހައްމަދު ހަލީމް ވިދާޅުވި އެވެ. އެކަން އެހެން ވެފައި ވަނީ އަމިއްލަ ބާރު ނުފޯރާ ކަމެއް މެދުވެރިވެގެންކަން ދައުލަތުން ހައިކޯޓުގައި ސާފުކޮށްދީފައި ނުވާ ކަމަށް ވެސް ހަލީމް ވިދާޅުވި އެވެ.\nހަލީމް ވިދާޅުވީ، އިސްތިއުނާފުކުރުމަށް ގާނޫނުގައި ބަޔާން ކޮށްފައިވާ މުއްދަތު ފަހަނަ އަޅައި ދިއުމަށްފަހު މައްސަލަަ އިސްތިއުނާފު ކުރުމުން ހައިކޯޓުގެ ހުކުމަށް ވެސް އަސަރު ކުރާނެ ކަމަށާއި، ދީބާޖާ އިންވެސްޓްމެންޓާއި އާއި ޓްރާންސްޕޯޓް މިނިސްޓްރީއާ ދެމެދު ވެފައިވާ އެއްބަސްވުމަކީ އިދާރީ އެއްބަސްވުމެއް ކަމަށް ހައިކޯޓުން ނިންމާފައި ވަނީ ގޯސްކޮށް ކަމަށެވެ.\nމިއަދުގެ އަޑުއެހުމުގައި ދީބާޖާ އިންވެސްޓުމެންޓުގެ ފަރާތުން ވަނީ ހުރިހާ އިސްތިއުނާފީ ނުކުތާއެއް ހުށަހަޅައި ނިންމައިލައިފަ އެވެ. ދެން އޮންނަ އަޑުއެހުމެއްގައި އޮންނާނީ ދައުލަތުގެ ފަރާތުން ރައްދު ދިނުމެވެ.\nމި މައްސަލަ ސުޕްރީމް ކޯޓުގައި ބައްލަވަނީ ފަނޑިޔާރު އަލީ ރަޝީދު ހުސައިން އާއި ފަނޑިޔާރު މަހާޒު އާލީ ޒާހިރު އަދި ފަނޑިޔާރު ޑރ. މުހައްމަދު އިބްރާހީމް އެވެ. ރިޔާސަތު ބަލަހައްޓަ ވަނީ ފަނޑިޔާރު އަލީ ރަޝީދު ހުސެއިން އެވެ.\nގުޅޭ ޓެގު ސުޕްރީމް ކޯޓް ހައިކޯޓު އެޓަރނީ ޖެނެރަލް މިނިސްޓްރީ އޮފް ޓްރާސްޕޯޓް އެންޑް ސިވިލްއޭވިއޭޝަން ސިވިލް ކޯޓް ދީބާޖާ އިންވެސްޓްމެންޓް ކަނޑު އުޅަނދު